
Cuvînt înainte 


Din timpuri străvechi omul şi-a pus întrebări, 
a încercat să dea răspunsuri, explicaţii la tulbu¬ 
rătoarea problemă a propriei sale existenţe. L-a 
preocupat semnificaţia vieţii atît din punct de 
vedere biologic, cît şi spiritual. Explicaţiile le-a 
căutat în mituri, religie, filozofie, ştiinţă. Răs¬ 
punsurile, de fiecare dată, au corespuns stadiu¬ 
lui în care se afla cunoaşterea umană în acel 
moment. 

Cărţile „Ce este viaţa ?“ şi „Spirit şi materie <( 
de Erwin Schrodinger sînt, la rîndul lor, o în¬ 
cercare de a răspunde la aceste probleme folo¬ 
sind legile de bază ale fizicii, aşa cum erau ele 
cunoscute în momentul cînd autorul şi-a elabo¬ 
rat eseurile. Volumul este un amestec de fizică 
şi biologie, de filozofie, etică şi religie, de lite¬ 
ratură. Este chiar mai mult decît atît. 

Erwin Schrodinger, unul din titanii fizicii se¬ 
colului al XX-lea, a fost nu numai un fizician 
strălucit, unul din fondatorii fizicii cuantice, 
laureat al premiului Nobel, ci şi un om de cul¬ 
tură, poate cu nimic mai prejos decît Platon, 
Kant sau Einstein. Un om integrat în viaţa so¬ 
cială şi spirituală a timpului, preocupat de pro¬ 
bleme care depăşesc sfera profesională, un bun 
cunoscător de artă, literatură, filozofie şi istorie. 
Şi prin acestea, cartea este un act de cultură, o 
pledoarie pentru integrarea ştiinţei în sfera cul¬ 
turii, o provocare a cercetătorului, a omului, de 
a încerca să vadă dincolo de domeniul său strict 
de lucru, de a înţelege diversitatea lumii în uni¬ 
citatea ei, de a căuta să explice şi altora, într-un 



limbaj potrivit, ceea ce este considerai îndeobşte 
inaccesibil omului de rînd, neiniţiat. 

Printr-un stil simplu, deconectant, plăcut şi 
sugestiv, plin de poezie şi căldură, folosind la 
tot pasul paradoxul şi metafora, presărat cu cap¬ 
cane (de unde necesitatea de a o citi cu aten¬ 
ţie !); printr-o analiză fină şi profundă a pro¬ 
blemelor-cheie (caracterul statistic al legilor fi¬ 
zicii izvorîte din tendinţa or dine-de zor dine ; re¬ 
producerea, ereditatea şi evoluţia în biologie ca 
fenomene de ordine ; procesul gîndirii, etica ; 
rolul principiilor de bază ale ştiinţelor, semnifi¬ 
caţia atemporalului şi ireversibilităţii, rolul sen¬ 
zaţiilor şi percepţiilor etc.), relevînd, şi nu esca- 
motînd, dificultăţile, contradicţiile reale ; cu mo¬ 
destie şi prudenţă, Schrodinger reuşeşte uimi¬ 
toarea performanţă de a da în aceste pagini o 
privire de ansamblu, unificatoare asupra unora 
dintre cele mai semnificative idei contemporane 
— idei comune atît fizicii, cît şi biologiei, teoriei 
cunoaşterii şi filozofiei — fără a pierde prea 
mult din rigurozitate. 

Se poate ca vreunul din cititori să nu fie de 
acord cu unele din tezele sau concluziile lui 
Schrodinger ; unele din noţiuni sau explica¬ 
ţii pot părea (sau sînt) depăşite ori eronate (ca 
situarea pe acelaşi plan a medicinei şi războiului 
din punctul de vedere al selecţiei, deşi el însuşi 
se contrazice mai departe în analiza făcută dar- 
vinismului şi lamarckismului; punerea semnu¬ 
lui de identitate între egoism şi naţionalism ; 
ideea de pace între popoare atribuită unor fac¬ 
tori psihologici). Dar trebuie să recunoaştem că, 
deşi rîndurile din această carte au fost scrise 
într-o perioadă cînd genetica moleculară abia 
făcea primii paşi, iar fizica încă nu devenise un 
instrument al biologiei, el reuşeşte să surprindă 
problemele cu adevărat fundamentale şi poziţia 
de pe care trebuie să analizăm fenomenele 
atunci cînd vrem să folosim ideile fizicii pentru 
explicarea vieţii. 

Care sînt de fapt aceste probleme fundamen¬ 
tale ? Pentru biologie : celula vie, diviziunea ce- 

lularâ, reproducerea celulelor, metabolismul şi 
sinteza (fără de care reproducerea n-ar fi posi¬ 
bilă), fenomenul eredităţii (transmiterea perma¬ 
nenţei prin gene), fenomenul evoluţiei ca urmare 
a mutaţiilor suferite de gene (fenomen foarte 
rar şi întîmplăior), codul genetic şi transmiterea 
lui, rolul enzimelor, problemele legate de siste¬ 
mul nervos central etc. Semnificativ pentru 
toate aceste probleme este gradul înalt de ordo¬ 
nare ce domneşte între ele, la nivel molecular, 
şi, de asemenea, faptul că un număr relativ re- 
strîns de atomi şi / sau molecule controlează în- 
tr-un mod destul de precis toate proprietăţile şi 
funcţiile biologice. Ceea ce trebuie reţinut în 
plus este faptul că unitatea de bază a vieţii o 
constituie celula vie, iar invariantul ei (care îi 
dă permanenţa) îl constituie genele. Din punc¬ 
tul de vedere al fizicii, problemele care intere¬ 
sează aici sînt : caracterul statistic al legilor care 
o guvernează ca rezultat al agitaţiei termice su¬ 
ferite de atomi şi molecule (al tendinţei lor spre 
dezordine); caracterul discontinuu al proceselor 
ce au loc la scară atomică, curgerea ireversibilă 
a timpului (rezultată din statistica fenomenelor), 
atemporalitatea unor adevăruri ştiinţifice (legi, 
teoreme) şi imposibilitatea de a determina si¬ 
multan în fizica atomică întregul pachet de mă¬ 
rimi experimentale care era posibil în fizica cla¬ 
sică ! 

în clipa în care încercăm să folosim rezulta¬ 
tele obţinute de fizică pentru explicarea proce¬ 
selor biologice apar în mod natural unele între¬ 
bări. Procesele biologice pot fi reduse la cele fi¬ 
zice sau, în ultimă instanţă, ele conţin ceva 
aparte ? Sînt suficiente noţiunile cu care ope¬ 
rează fizica sau sînt necesare noţiuni noi ? Dacă 
vor fi necesare noţiuni noi, acestea vor fi dis¬ 
juncte celor din fizică sau, dimpotrivă, fizica în¬ 
săşi se va îmbogăţi cu ele ?Este greu de dat, în 
momentul de faţă, răspunsuri categorice. Dar 
putem opina că, cel puţin pentru explicarea fe¬ 
nomenelor fiziologice, actualele cuceriri ale fi¬ 
zicii sînt suficiente. Dacă trecem la explicarea 

unor procese care au loc la nivelul sistemului 
nervos central sau mai ales în lumea spiritului 
(explicarea mecanismului gîndirii, a procesului 
memoriei, evoluţiei intelectului, naturii senzaţii¬ 
lor şi percepţiilor etc.) s-ar putea să fie necesare 
noţiuni noi. Dar, chiar aşa fiind, noile noţiuni 
care vor apare, indiferent de direcţia din care 
vor veni, cred că vor fi compatibile cu legile ge¬ 
nerale care guvernează fizica. Deoarece progre¬ 
sele făcute în ultimii 20—30 de ani arată preg¬ 
nant că la baza fenomenelor (din fizică, din 
chimie, din biologie etc.) stau aceleaşi legi gene¬ 
rale. Astăzi, în principiu, se poate spune că divi¬ 
ziunea celulară, reproducerea, metabolismul, 
mutaţiile, selecţia şi evoluţia, transmiterea codu¬ 
lui genetic se explică cu ajutorul fizicii şi în par¬ 
ticular al mecanicii cuantice. 

Mai întîi putem afirma unicitatea acestor 
lumi, toate fiind constituite, atît lumea anorga¬ 
nică, cît şi cea organică (inclusiv lumea vie), din 
atomi. Compoziţia şi ordonarea lor diferă de la 
caz la caz. în prezent este un fapt cunoscut că 
genele nu sînt altceva (în majoritatea cazurilor) 
decît molecule cu o structură dublu helicoidală 
(ordonare comparabilă cu cea din cristalele obiş¬ 
nuite !) de acizi dezoxiribonucleici (ADN) sau 
acizi ribonucleici (ARN). 

Esenţial pentru explicarea fenomenelor men¬ 
ţionate este să cunoaştem reacţiile chimice care 
se petrec atunci cînd are loc metabolismul. De 
asemenea, modul cum se formează şi se desfac 
moleculele constituente. Dar pentru aceasta este, 
în principiu, suficient să explicăm formarea le¬ 
găturii chimice şi a transferului de sarcini elec¬ 
trice şi de particule (electroni, atomi, molecule), 
dacă structura substanţei este cunoscută. Legă¬ 
tura chimică este explicată de către fizica cuan¬ 
tică şi se datoreşte în principal interacţiunilor 
electrostatice dintre electroni, dintre electroni şi 
nucleele atomice şi interacţiunile de schimb. 
Desigur că, în concret, lucrurile sînt complicate, 
complexitatea structurilor moleculare din lumea 
vie este mare, numărul de procese care concură 

simultan de asemenea, dar, acceptînd principiul 
inteligibilităţii lumii (posibilitatea cunoaşterii 
ei), oamenii de ştiinţă sînt optimişti în drumul 
pe care au pornit. 

Argumentele furnizate pînă acum de fizică 
sînt pe cale de a rezolva paradoxul aparent creat 
de faptul că legile fizicii au caracter statistic 
(care îşi are obîrşia în dipolul ordine-dezordine), 
iar legile care guvernează viaţa (care rezultă din 
dipolul ordine din ordine) au caracter dinamic 
tocmai „coborînd c< la nivelul structurii molecu¬ 
lare (biologia moleculară) şi făcînd uz de legile 
cuantice. 

Mai complicate sînt lucrurile atunci cînd tre¬ 
cem de stadiul fiziologic şi încercăm să ajungem 
să explicăm procesele din lumea spiritului. în 
etapa actuală ar fi greu de pretins că putem ex¬ 
plica totul cu fizica statistică şi cea cuantică. Se 
pot face totuşi o serie de afirmaţii consistente. 
Gîndirea e un proces ordonat, fiind legată de un 
suport material, creierul. Fenomenele din creier 
sînt, de asemenea, ordonate (se supun unor legi 
dinamice precise). Colectarea, prelucrarea şi 
transmiterea informaţiilor nu contrazic legea a 
doua a termodinamicii, care exprimă legătura 
dintre entropie şi probabilitatea ca un proces să 
aibă loc (sau care măsoară gradul de ordine-dez¬ 
ordine), ci, dimpotrivă, această lege poate fi şi 
este folosită pentru explicarea mecanismelor 
respective. Se cunosc fenomenele fizice după 
care se formează senzaţiile şi percepţiile, chiar 
dacă, deocamdată, nu ştim ce este, în esenţă, cu¬ 
loarea galbenă (pentru a-l parafraza pe Schro- 
dinger). Problema-cheie care rămîne aici de re¬ 
zolvat este de ce şi cum „eu“ controlez mişcă¬ 
rile atomilor din sistemele vii conform legilor 
naturii. Adică de a explica mecanismul adine 
(intrinsec) de formare şi dezvoltare a conşti¬ 
inţei. 

în volumul de faţă, Schrodinger caută să ex¬ 
plice toate aceste probleme de pe o poziţie uni¬ 
ficatoare, plecînd, pe de o parte, de la legile 
fizicii şi activitatea neurofiziologică a organis- 

mului, iar pe de alta folosind o perspectivă cul¬ 
turală mai largă în care valorile ştiinţei euro¬ 
pene clasice sînt corelate cu alte orizonturi de 
cunoaştere şi înţelegere a lumii — în special cu 
gîndirea orientală. Dar, în timp ce în primele 
capitole ale cărţii punctul de vedere propus este 
îndeajuns de consistent, în ultimele capitole con¬ 
sideraţiile sale îşi pierd „caracterul ştiinţific“ şi 
pot da naştere la confuzii şi interpretări false. 
Pentru că, dacă încercăm să definim atitudinea 
filozofică dominantă a lui Schrodinger, vom în- 
tîlni unele obstacole şi ambiguităţi care provin, 
în parte, din obiectivul special al reflecţiilor sale. 
Aceste reflecţii au în vedere, în primul rînd, pu¬ 
nerea unor probleme şi sublinierea dificultăţii 
abordării lor de pe anumite poziţii; şi, mai puţin, 
formularea unor ipoteze clare, nete, asupra lor. 
Folosind, uneori pînă la abuz, metafora sau ci¬ 
tatele din alţi autori, el nu-şi exprimă clar 
punctul de vedere, lăsînd cititorul să iasă din 
dificultate singur, fără prea mult ajutor din 
parte-i. Astfel, în capitolul despre unitatea spiri¬ 
tului pare să adopte doctrina orientală a „iden¬ 
tităţii 1 pentru a analiza modul cum se formează 
spiritul; caracterul său dublu, în sensul că, pe 
de o parte, el nu poate fi „desprins e( de supor¬ 
tul său material, creierul, iar pe de alta prin el 
se reflectă lumea reală ; raportul dintre conşti¬ 
inţa individuală şi colectivă etc. De asemenea, 
pare că acordă credibilitate tezei berkeleyene 
privind relaţia spiritului cu existenţa („lumea 
extinsă în spaţiu şi timp este doar o reprezen¬ 
tare a noastră"), ca apoi, în paginile următoare, 
să dea impresia că aceste consideraţii sînt amen¬ 
date prin încercarea de a folosi o imagine scien¬ 
tistă, ,,pură“ a naturii, din care lipsesc valorile 
şi subiectivitatea umană. De fapt, ceea ce se de¬ 
gajă, pînă la urmă, din acest capitol, este teza 
„indestructibilităţii spiritului", teză pe care au¬ 
torul crede că o argumentează suficient în capi¬ 
tolul următor, „Ştiinţă şi religie", folosind rezul¬ 
tatele fizicii moderne. în acest capitol, pentru 
a susţine teza indestructibilităţii spiritului, 

Schrodinger ne propune o altă teză şi anume 
„idealizarea graduală a timpului e< , sprijinin- 
du-se, în principal, pe ideea atemporalului pre¬ 
luată de la Platon (în sensul că o serie de teo¬ 
reme şi adevăruri ştiinţifice sînt independente 
de timp, adică există indiferent de momentul 
cînd au fost stabilite-descoperite); pe idealitatea 
spaţiului şi timpului în sens kantian ; pe ideea 
de „simultaneitate potenţială c< dedusă din teoria 
relativităţii restrînse a lui Einstein (care de fapt 
ne arată că evenimentele ce se petrec în afara 
sferei de rază ct—c fiind viteza luminii în vid, 
iar t timpul — nu sînt legate cauzal cu eveni¬ 
mentele din interiorul sferei respective); şi pe 
ideea ireversibilităţii timpului rezultată din teo¬ 
ria statistică a lui Boltzmann (adică scurgerea 
timpului decurge din ordinea evenimentelor). 

Această argumentare este interesantă şi sub¬ 
tilă. Dar analizînd faptele cu atenţie şi prudenţă, 
aşa cum Schrodinger însuşi o face, vom vedea 
că, de fapt, dacă ne referim numai la ideea de 
simultaneitate şi ireversibilitate — ca proprie¬ 
tăţi fundamentale ale noţiunii de timp — după 
cum rezultă ele din teoria relativităţii restrînse 
şi din fizica statistică, aceste proprietăţi nu pot 
fi separate de ideea de existenţă în general. Mai 
întîi, în teoria relativităţii, timpul şi spaţiul 
(spre deosebire de conceptul kantian) apar in¬ 
disolubil legate, iar proprietăţile lor speciale 
(dilatarea timpului şi contracţia lungimilor) se 
observă numai la viteze foarte mari, compara¬ 
bile cu viteza luminii în vid, ale unor eveni¬ 
mente care au loc efectiv. Apoi ireversibilitatea 
timpului care decurge din ordinea evenimentelor 
nu s-ar putea stabili dacă aceste evenimente (ale 
existenţei) n-ar avea loc. Deci, în realitate, re¬ 
zultatele fizicii moderne demonstrează faptul că 
spaţiul, timpul, materia (evenimentele mate¬ 
riale), spiritul sînt forme ale existenţei în gene¬ 
ral indisolubil legate unele de altele, avînd ca¬ 
racter obiectiv, pe de o parte, iar pe de alta, în 
funcţie de o situaţie concretă, ele pot să-şi 
păstreze şi un caracter de independenţă relativă. 

Desigur, problemele menţionate mai sus nu 
sînt singurele întrebări de bază ce trebuie anali¬ 
zate, la care trebuie căutate răspunsuri, atunci 
cînd ne ocupăm de lumea vie ; există multe al¬ 
tele, dar şi acestea fac parte dintre cele care au 
şanse de a fi explicate folosind un punct de ve¬ 
dere unitar, consistent şi compatibil cu legile fi¬ 
zicii şi care constituie ideea călăuzitoare a aces¬ 
tui volum. 

Oricum, în ciuda unor observaţii care se 
impun, în încheierea acestor rînduri nu pot de- 
cît să consider ca binevenită traducerea acestor 
lucrări ale lui Schrodinger, care se recomandă 
ele însele, prin problematica abordată, prin sti¬ 
lul antrenant, prin analiza faptelor (care te în¬ 
deamnă la meditaţie), prin personalitatea cople¬ 
şitoare a autorului. 


DR. ALEXANDRU GLODEANU 



CE ESTE VIAŢA? 

ASPECTUL FIZIC AL CELULEI VII 


Pe baza prelegerilor 
rostite sub auspiciile Institutului 
Dublin pentru studii superioare 
de la Trinity College, Dublin, 
în februarie 1943 



In memoria părinţilor mei 



PREFAŢA 


Presupunem că omul de ştiinţă posedă în mod 
nemijlocit cunoştinţe complete şi profunde des¬ 
pre un domeniu anume şi de aceea considerăm 
că, de obicei, nu se va apuca să scrie despre un 
subiect pe care nu este stăpîn. Aceasta este soco¬ 
tită o chestiune unde noblesse oblige. Avînd în 
vedere scopul pe care îl urmăresc acum, vă cer 
permisiunea să renunţ la noblesse, dacă există 
vreuna, şi să fiu eliberat de obligaţiile ce decurg 
din ea. Iată care este justificarea mea : 

Am moştenit de la predecesorii noştri aspira¬ 
ţia ardentă spre o cunoaştere integrală, atotcu¬ 
prinzătoare. însuşi numele celor mai înalte in¬ 
stituţii de învăţămînt ne reaminteşte că, din 
antichitate şi apoi de-a lungul secolelor, aspectul 
universal a fost singurul căruia i s-a acordat un 
credit deplin. însă dezvoltarea diferitelor ramuri 
ale cunoaşterii, atît ca arie de cuprindere cît şi 
ca profunzime, ne-a pus în faţa unei dileme ciu¬ 
date. Ne dăm limpede seama că abia acum înce¬ 
pem să căpătăm materialul trainic care ne va 
permite să legăm într-un tot cunoştinţele do- 
bîndite ; dar, pe de altă parte, a devenit practic 
imposibil ca o singură minte să poată stăpîni 
mai mult decît un infim fragment specializat din 
această sumă totală de cunoştinţe. 

Spre a nu compromite pentru totdeauna ade¬ 
văratul nostru scop, singura ieşire din dilemă 
este, după părerea mea, ca unii din noi să se 
aventureze într-o sinteză a faptelor şi teoriilor, 
chiar dacă despre unele din ele n-avem decît 
cunoştinţe incomplete şi din a doua sursă — şi 
fie şi cu riscul de a fi ridicoli. 

Aceasta-i tot ce am de spus în apărarea mea. 

Dificultăţile de limbă nu pot fi neglijate. 
Limba maternă este o haină foarte potrivită 
pentru fiecare din noi şi de aceea ne simţim 
stînjeniţi cînd nu mai putem dispune de ea ne¬ 
mijlocit şi trebuie să o înlocuim prin alta. Adre¬ 
sez mulţumiri dr. Inkster (de la Trinity College, 
Dublin), dr. Padraig Browne (de la St. Patrick’s 
College, Maynooth) şi, last but not least, dom¬ 
nului S. C. Roberts. Ei au avut mari neplăceri 
în a potrivi noua haină pe măsura mea, iar ne¬ 
plăceri şi mai mari le-a provocat încăpăţînarea 
mea de a nu renunţa la croiala „originală“ pe 
care mi-am închipuit-o. Dacă aceasta din urmă 
se mai zăreşte încă, în ciuda strădaniei priete¬ 
nilor mei de a o estompa, faptul trebuie pus pe 
seama mea şi nu a lor. 

Iniţial, titlurile numeroaselor secţiuni trebu¬ 
iau să fie un fel de rezumate marginale, de aceea 
textul fiecărui capitol trebuie citit in continuo. 

E.S. 


Dublin 

Septembrie 1944 


Homo liber nulla de re minus quam de morte cogi- 
tat ; et ejus sapientia non morţiş sed vitae meditatio 
est 1 . 

SPINOZA, Etica, Partea IV, Teorema 67- 


1 Omul liber se gîndeşte cel mai puţin la moarte ; 
înţelepciunea sa este de a medita nu asupra mori ii, ci 
asupra vieţii. 



Capitolul 1 


ABORDAREA SUBIECTULUI 
DE CĂTRE UN FIZICIAN 
CLASIC 


Cogito, ergo sum 1 

DESCARTES 


Trăsăturile generale şi scopul 
investigaţiei 

Această cărticică s-a născut dintr-un curs de 
prelegeri citite de un teoretician al fizicii în faţa 
unui public de aproape patru sute de persoane, 
public al cărui număr n-a scăzut prea mult, deşi 
a fost prevenit de la început că subiectul e di¬ 
ficil, iar prelegerile nu se vor referi la lucruri 
cunoscute de toţi, -chiar dacă nu va fi folosită 
arma cea mai cumplită a fizicianului — deducţia 
matematică. Şi nu din cauză că subiectul era 
prea simplu pentru a fi explicat fără matema¬ 
tică, ci mai curînd pentru că era mult prea com¬ 
plicat pentru a fi în întregime accesibil matema¬ 
ticii. Un alt fapt care a creat cel puţin o apa¬ 
renţă de popularitate a fost intenţia conferen¬ 
ţiarului de a lămuri ideea fundamentală, care 
oscilează între biologie şi fizică, atît fizicianului, 
cît şi biologului. 

Pentru că în realitate, în ciuda varietăţii su¬ 
biectelor implicate, întregul proiect are o singură 
intenţie, aceea de a înjgheba un mic comentariu 
pe marginea unei probleme mari şi importante. 
Dar, pentru a nu o lua pe o cale greşită, este 
util să schiţăm în prealabil planul pe scurt. 

1 Cuget, deci exist. 

Problema mare şi importantă şi mult discu¬ 
tată este următoarea : 

Cum pot fi explicate de către fizică şi chimie 
evenimentele spaţio-temporale care se desfă¬ 
şoară în limitele spaţiale ale organismului viu ? 

Răspunsul preliminar pe care această cărticică 
se va strădui să-l expună şi să-l motiveze poate 
fi rezumat după cum urmează : 

Incapacitatea fizicii şi chimiei actuale de a 
explica asemenea evenimente nu este un motiv 
să ne îndoim că ele pot fi explicate de aceste 
ştiinţe. 


Fizica statistică. Diferenţa fundamentală 
în structură 

Observaţia de mai sus ar fi foarte banală dacă 
ar avea ca scop doar menţinerea speranţei de a 
realiza în viitor ceea ce nu a fost înfăptuit în 
trecut. Dar semnificaţia ei este cu mult mai pro¬ 
fundă, cu alte cuvinte incapacitatea amintită, 
pînă în momentul de faţă, este pe deplin justi¬ 
ficată. 

Astăzi, datorită muncii ingenioase din ultimii 
treizeci sau patruzeci de ani a biologilor şi, mai 
ales, a geneticienilor, cunoaştem suficient de 
bine structura materială reală a organismelor şi 
modul lor de funcţionare pentru a afirma şi 
stabili cu precizie de ce fizica şi chimia contem¬ 
porană sînt incapabile să explice ceea ce se pe¬ 
trece în spaţiu şi timp în interiorul unui orga¬ 
nism viu. 

Aranjamentele de atomi din părţile cele mai 
vitale ale unui organism şi interacţiunea acestor 
aranjamente se deosebesc fundamental de aran¬ 
jamentele de atomi pe care le-au studiat pînă 
în prezent fizicienii şi chimiştii în cercetările 
lor experimentale şi teoretice. Totuşi diferenţa 
pe care am numit-o mai sus fundamentală este 
de asemenea natură încît poate părea neînsem¬ 
nată tuturor, cu excepţia fizicianului, care este 


18 



ferm convins că legile fizicii şi ale chimiei sînt 
pretutindeni statistice L . Pentru că tocmai în 
legătură 'cu punctul de vedere statistic structura 
părţilor vitale ale organismelor vii diferă radi¬ 
cal de structura oricărei bucăţi de materie pe 
care noi, fizicienii şi chimiştii, am manipulat-o 
manual în laboratoare şi mental la mesele de 
scris 2 . Este de neconceput ca legile şi regulari¬ 
tăţile descoperite astfel să se poată aplica ne¬ 
mijlocit la comportamentul unor sisteme care 
nu manifestă structura pe care se fundamen¬ 
tează aceste legi şi regularităţi. 

Un nespecialist în fizică nu poate sesiza di¬ 
ferenţa în „structura statistică 44 , formulată în 
termenii abstracţi folosiţi de mine mai sus, ca 
să nu mai vorbim despre incapacitatea lui de 
a-i aprecia semnificaţia. Pentru a da enunţului 
viaţă şi culoare, voi anticipa o serie de lucruri 
care vor fi explicate detaliat mai tîrziu şi 
anume că partea esenţială a unei celule vii 
— fibra de cromozom — poate fi în mod con¬ 
cret numită cristal aperiodic. în fizică am avut 
de-a face pînă acum numai cu cristale perio¬ 
dice. Pentru mintea umilă a fizicianului, ele 
sînt obiecte foarte interesante şi complicate, 
constituind una din structurile materiale cele 
mai fascinante şi complexe cu care natura ne¬ 
însufleţită îl obligă să-şi bată capul. Totuşi, în 
comparaţie cu cristalul aperiodic, ele sînt ba¬ 
nale şi neinteresante. Diferenţa în structură 
este similară cu cea dintre un tapet obişnuit 
de hîrtie, unde acelaşi model se repetă mereu, 
cu o periodicitate regulată, şi o capodoperă de 

1 Această dezbatere poate părea prea generală. 
Examinarea ei o vom amina pînă la sfîrşitul acestei 
cărţi, p. 105—106. 

2 Acest punct de vedere a fost reliefat în două lu¬ 
crări foarte valoroase de către F. G. Donnan, Scientia, 
XXIV, nr. 78 (1918), 10 („La Science physico-chimique 
decrit-elle d’une fagon adequate Ies phenomenes 
biologiques ?“) ; Smithsonian Report for 1929, p. 309 
(„The Mystery of Life“). 

broderie, o tapiserie de Rafael, de exemplu, în 
care nu există nici o repetiţie monotonă, ci un 
desen complicat, coerent, semnificativ, con¬ 
ceput de un mare maestru. 

Afirmînd că cristalul periodic este unul din 
obiectele cele mai complexe pe care le poate 
cerceta un fizician, l-am avut în vedere pe fizi¬ 
cianul propriu-zis. întrucât chimia, cercetînd 
molecule tot mai complicate, a ajuns foarte 
aproape de acest „cristal aperiodic“, care, după 
părerea mea, este purtătorul material al vieţii. 
Deci nu este surprinzător faptul că, în timp ce 
specialistul în chimia organică a adus deja mari 
contribuţii la problema vieţii, fizicianul nu a 
făcut aproape nimic. 


Abordarea subiectului de către 
fizicianul naiv 

După ce am expus pe scurt ideea generală 
sau, mai bine zis, domeniul principal al cerce¬ 
tării noastre, aş dori să descriu planul de atac. 

îmi propun să dezvolt, mai întîi, ceea ce 
dumneavoastră aţi putea numi „ideile unui fi¬ 
zician naiv despre organisme", cu alte cuvinte 
ideile ce s-ar putea naşte în mintea unui fizi¬ 
cian care, după ce a studiat fizica, în special 
fundamentul statistic al ştiinţei sale, începe să 
reflecteze asupra fiinţelor vii şi a modului cum 
se comportă şi funcţionează ele, ajungînd să se 
întrebe cu toată seriozitatea dacă din ceea ce a 
studiat, din punctul de vedere al ştiinţei sale 
simple, clare şi umile, nu ar putea să aducă o 
contribuţie mai importantă la clarificarea aces¬ 
tei probleme. 

Se va vedea că poate. Pasul următor trebuie 
să fie compararea anticipaţiilor sale teoretice 
cu faptele biologice. Se va vedea că, deşi ideile 
sale par în general a fi foarte inteligente, ele 
trebuie modificate în mod substanţial. în felul 

acesta ne vom apropia treptat de concepţia 
corectă sau, ca să fim mai modeşti, de cea pe 
care o propun eu ca fiind corectă. 

Chiar dacă aş avea dreptate, nu ştiu dacă 
modul meu de abordare este intr-adevăr cel 
mai bun şi cel mai simplu. Dar, oricum, este al 
meu. „Fizicianul naiv“ am fost eu. Şi nu ştiu 
altă cale mai bună şi mai clară care să mă ducă 
spre scopul urmărit decît propria mea cale în¬ 
tortocheată. 


De ce sînt atomii atît de mici 

O metodă practică de a dezvolta „ideile fizi¬ 
cianului naiv“ este aceea care începe cu o în¬ 
trebare ciudată, aproape ridicolă : De ce sînt 
atomii atît de mici ? Trebuie spus de la început 
că ei sînt într-adevăr mici. Fiecare bucăţică de 
materie pe care punem mîna în viaţa de zi cu 
zi conţine un număr enorm de atomi. Au fost 
inventate numeroase exemple pentru a face fa¬ 
miliar acest fapt publicului larg, dar nici unul 
din ele nu este mai impresionant ca cel folosit 
de lordul Kelvin : să presupunem că am putea 
marca moleculele dintr-un pahar cu apă ; tur¬ 
năm după aceea conţinutul paharului în ocean 
şi agităm oceanul bine de tot, astfel încît mo¬ 
leculele marcate să se distribuie uniform în 
cele şapte mări ; dacă umplem după aceea un 
pahar cu apă în orice punct al oceanului vom 
constata că el conţine aproape o sută de mole¬ 
cule marcate 1 . 

1 Desigur, nu vom avea exact 100 (chiar dacă acesta 
ar fi rezultatul exact al calculului). Vom avea 88 sau 
’95 sau 107 sau 112, dar foarte puţin probabil 50 sau 
150. Ne putem aştepta la o „deviaţie" sau „fluctuaţie" 
de ordinul rădăcinii pătrate din 100 adică 10. Statisti- 
cianul exprimă acest fapt spunînd că vom găsi 
100 + 10. Această observaţie poate fi deocamdată 
trecută cu vederea, dar mai tîrziu ne vom referi la ea 

Că un exemplu al legii statistice a lui ]/n. 

Mărimea reală a atomilor 1 se situează între 

1 1 

- si - din lungimea de undă a lu- 

5 000 2 000 

minii galbene. Comparaţia este revelatorie în¬ 
trucât lungimea de undă indică dimensiunile 
aproximative ale celor mai mici granule care 
mai pot fi recunoscute la microscop. Se va ve¬ 
dea astfel că aceste granule conţin la rîndul lor 
mii de milioane de atomi. 

Şi acum, de ce sînt atomii atît de mici ? 

Evident, întrebarea este o eschivare. Pentru 
că ea nu se referă de fapt la mărimea atomilor, 
în centrul ei se află mărimea fiinţelor vii, mai 
precis mărimea eurilor noastre corporale. în- 
tr-adevăr, atomul este mic, cînd este măsurat 
cu unitatea noastră de măsură obişnuită, să zi¬ 
cem yardul sau metrul. în fizica atomică se fo¬ 
loseşte de obicei aşa-numitul Angstrom (pre¬ 
scurtat A) care este a IO 10 parte dintr-un metru 
sau, în notaţie zecimală, 0,0000000001. Diame¬ 
trele atomice se situează între 1 si 2 A. Unită- 
ţile de măsură obişnuite (în comparaţie cu care 
atomii sînt atît de mici) sînt strîns legate de 
mărimea corpurilor noastre. Există o anecdotă 
potrivit căreia yardul a luat naştere din umorul 
unui rege englez care, întrebat de sfetnicii săi 
ce unitate de măsură să folosească, şi-a întins 
braţul spunîndu-le : „Luaţi distanţa de la mij¬ 
locul pieptului meu la vîrfurile degetelor şi va 
fi cum nu se poate mai bine“. Adevărată sau 
nu, anecdota este semnificativă pentru noi. Re¬ 
gele voia, bineînţeles, să indice o lungime com¬ 
parabilă cu cea a corpului său, ştiind că oricare 
alta ar fi incomodă. în ciuda preferinţei sale 
pentru Angstrom ca unitate de măsură, fizicia- 

1 După concepţiile actuale, atomul nu are o limită 
precisă, şi deci „mărimea" unui atom nu este o no¬ 
ţiune bine definită. O putem însă echivala (sau, dacă vă 
place, înlocui) cu distanţa dintre centrele atomilor 
intr-un corp solid sau lichid, dar nu în’ stare gazoasă, 
unde această distanţă este, în condiţii normale de pre¬ 
siune şi temperatură, de aproape zece ori mai mare. 



nul preferă să i se spună că pentru un costum 
nou are nevoie de şase yarzi şi jumătate de 
tweed şi nu de şaizeci şi cinci de mii de milioane 
de Ângstromi. 

După ce am stabilit astfel că întrebarea noas¬ 
tră are în vedere de fapt raportul dintre două 
lungimi, cea a corpului nostru şi cea a atomu¬ 
lui, cu prioritatea incontestabilă a existenţei in¬ 
dependente a atomului, întrebarea formulată 
corect sună astfel : De ce trebuie să fie corpu¬ 
rile noastre atît de mari în comparaţie cu 
atomul ? 

îmi închipui că mulţi au fost cercetătorii pa¬ 
sionaţi ai fizicii sau chimiei care au regretat că 
organele noastre de simţ, constituind o parte 
mai mult sau mai puţin substanţială a corpului 
nostru şi deci (avînd în vedere mărimea rapor¬ 
tului amintit mai sus) fiind compuse din nenu¬ 
măraţi atomi, sînt mult prea grosolane pentru 
a fi afectate de impactul unui singur atom. Nu 
putem vedea, simţi sau auzi atomii izolaţi. Ipo¬ 
tezele noastre referitoare la ei se deosebesc 
foarte mult de constatările imediate ale rudi¬ 
mentarelor noastre organe de simţ şi deci nu 
pot fi testate prin examinare directă. 

Oare chiar aşa trebuie să fie ? Există o raţiune 
intrinsecă pentru asta ? Putem noi urmări 
această stare de lucruri pînă la un principiu 
prim, astfel încît să ne convingem şi să înţele¬ 
gem de ce nimic altceva nu este compatibil cu 
legile Naturii ? 

Acum, în mod excepţional, fizicianul poate 
limpezi această problemă pe deplin. La toate 
întrebările răspunsul este afirmativ. 


Funcţionarea unui organism presupune 
legi fizice exacte 

Dacă nu ar fi aşa, dacă am fi organisme atît 
de sensibile încît un singur atom sau cîţiva 
atomi ar putea produce impresii perceptibile 
asupra simţurilor noastre, Doamne, ce-ar fi viaţa 

noastră ! Subliniem un lucru : un organism de 
acest fel ar fi în mod sigur incapabil să elabo¬ 
reze o gîndire ordonată care, după trecerea prin 
lunga secvenţă a unor stadii anterioare, să 
ajungă treptat să elaboreze, printre multe alte 
concepte, pe cel de atom. 

Consideraţiile care urmează, deşi se limitează 
la o singură problemă, sînt în esenţă valabile nu 
numai pentru funcţionarea creierului şi a siste¬ 
mului organelor de simţ, ci şi a celorlalte organe. 
Totuşi, unicul lucru din noi înşine care prezintă 
un interes considerabil pentru noi este faptul 
că simţim, gîndim şi percepem. Faţă de procesul 
fiziologic răspunzător de gîndire şi simţuri, toate 
celelalte procese au un rol auxiliar, cel puţin din 
punct de vedere uman, dacă nu chiar din cel 
obiectiv biologic. De asemenea, sarcina noastră 
ar fi foarte mult uşurată dacă am alege spre 
cercetare procesul care este însoţit îndeaproape 
de evenimente subiective, chiar dacă nu cunoaş¬ 
tem adevărata natură a acestui paralelism strîns. 
După părerea mea, el se situează în afara do¬ 
meniului ştiinţei despre natură şi, foarte proba¬ 
bil, în afara intelectului uman. 

Avem astfel de înfruntat următoarea între¬ 
bare : De ce un organ de felul creierului nostru, 
căruia îi este ataşat un sistem senzorial, trebuie 
neapărat să fie compus dintr-un număr enorm 
de atomi pentru ca starea sa, variabilă din punct 
de vedere fizic, să fie într-o strînsă şi intimă 
corespondenţă cu o gîndire foarte dezvoltată ? 
Din ce cauză această ultimă sarcină a numitului 
organ este incompatibilă cu faptul de a fi, în în¬ 
tregime sau în unele din părţile sale periferice 
care interacţionează direct cu mediul înconjură¬ 
tor, un mecanism atît de rafinat şi sensibil încît 
să poată răspunde şi înregistra impactul unui 
atom din exterior ? 

Raţiunea acestei situaţii stă în faptul că ceea 
ce numim noi gîndire (1) este ceva ordonat şi 
(2) poate fi aplicat numai la un „material“ 
(în cazul nostru percepţii sau experienţe) care 

posedă un anumit grad de ordonare. De aici de¬ 
curg două consecinţe. în primul rînd, pentru ca 
o organizaţie fizică să fie în corespondenţă 
strânsă cu gîndirea (aşa cum este creierul meu 
cu gîndirea mea), ea trebuie să fie o organizaţie 
bine ordonată, ceea ce înseamnă că evenimen¬ 
tele care se desfăşoară în interiorul ei trebuie 
să asculte de nişte legi fizice stricte, cel puţin 
cu un grad de exactitate foarte ridicat. în al 
doilea rînd, impresiile fizice pe care corpurile 
din afară le produc asupra acestui sistem bine 
organizat din punct de vedere fizic corespund, 
neîndoielnic, percepţiei şi experienţei gîndirii 
corespunzătoare sistemului, constituind „mate¬ 
rialul ei, cum l-am numit. Aşadar, interac¬ 
ţiunile fizice dintre sistemul nostru şi celelalte 
trebuie de regulă să posede un anumit grad de 
ordonare fizică, cu alte cuvinte să se supună cu 
un anumit grad de exactitate unor legi fizice 
stricte. 


Legile fizice se întemeiază 
pe statistica atomică şi, prin urmare, 
sînt aproximative 

De ce nu s-ar putea realiza toate acestea în- 
tr-un organism compus dintr-un număr mode¬ 
rat de atomi şi sensibil la impactul unuia sau al 
cîtorva atomi ? 

Deoarece ştim că toţi atomii se află în miş¬ 
care termică permanentă, absolut dezordonată, 
care, ca să spunem aşa, se opune de la sine com¬ 
portamentului lor ordonat şi nu permite ca eve¬ 
nimentele care au loc în cadrul unui număr mic 
de atomi să se înscrie în vreo lege identificabilă. 
Numai în cooperarea unui număr imens de atomi 
încep legile statistice să opereze şi să controleze 
comportamentul acestor ansambluri, cu o exac¬ 
titate care creşte odată cu numărul atomilor im¬ 
plicaţi. Tocmai în acest fel evenimentele capătă 
aparenţe cu adevărat ordonate. Toate legile fi¬ 
zice şi chimice care ştim că au un rol important 

în viaţa organismelor sînt statistice ; astfel orice 
alt tip imaginabil de legitate (lawjulness) sau 
ordonare este veşnic perturbat şi redus la in- 
operativitate de neîncetata mişcare termică a 
atomilor. 


Precizia lor se bazează pe numărul 
mare de atomi implicaţi. Primul exemplu 
(paramagnetismul) 

Voi ilustra aceasta prin cîteva exemple alese 
la întîmplare din miile existente, probabil nu 
atît de impresionante încît să placă unui cititor 
care face cunoştinţă pentru prima oară cu 
această situaţie la fel de fundamentală în fizica 
şi chimia modernă ca faptul că organismele sînt 
compuse din celule în biologie, sau ca legea lui 
Newton în astronomie, sau ca seria numerelor 
întregi 1, 2, 3, 4, 5, ... în matematică. O persoană 
neavizată nu trebuie să spere că în puţinele pa¬ 
gini ce urmează va căpăta un rezumat şi o în¬ 
ţelegere deplină a subiectului, legat de numele 
ilustre ale lui Ludwig Boltzmann şi Willard 
Gibbs şi tratat în manuale sub titlul de „termo¬ 
dinamică statistică 4 *. 

Dacă umpleţi cu oxigen gazos un tub de cuarţ 
lung şi îl plasaţi într-un cîmp magnetic veţi con¬ 
stata că gazul s-a magnetizat l . Magnetizarea se 
datorează faptului că moleculele de oxigen sînt 
nişte magneţi în miniatură care tind să se 
orienteze paralel cu cîmpul, ca acul unei busole. 
Nu trebuie însă să credeţi că în realitate chiar 
toate moleculele devin paralele. Deoarece, du- 
blînd cîmpul, dublaţi magnetizarea în tubul cu 
oxigen, iar această proporţionalitate se păstrează 
şi pentru intensităţile extrem de ridicate ale 
cîmpului, magnetizarea crescînd în raport cu 
cîmpul pe care îl aplicaţi. 

1 Am ales un gaz deoarece este mai simplu decît un 
solid sau un lichid ; faptul că în acest caz magnetizarea 
este extrem de slabă, nu va impieta cu nimic asupra 
consideraţiilor teoretice. 

Este un exemplu foarte evident de lege pur 
statistică. Orientarea pe care tinde să o impună 
cîmpul este permanent contracarată de mişcarea 
termică, care acţionează într-un mod aleatoriu. 
Efectul acestei tendinţe este, în realitate, doar 
o uşoară predominare a unghiurilor ascuţite 


Direcţia cîmpului magnetic 



asupra celor obtuze pe care le formează axele 
dipolilor şi cîmpul. Deşi atomii, luaţi separat, 
îşi schimbă la nesfîrşit orientarea, ei generează 
în medie (datorită numărului lor enorm) o uşoară 
preponderenţă constantă a orientării paralele cu 
direcţia cîmpului şi proporţională cu acesta. Ex¬ 
plicaţia ingenioasă de mai sus o datorăm fizicia¬ 
nului francez P. Langevin. Ea poate fi verifi¬ 
cată în felul următor. Dacă slaba magnetizare 
pe care o constatăm este într-adevăr rezultatul 
unor tendinţe contrare, şi anume cîmpul mag¬ 
netic, care caută „să pieptene^ în paralel toate 
moleculele, pe de o parte, şi mişcarea termică, 
care generează orientarea aleatorie, pe de alta, 
atunci ar trebui să fie posibilă creşterea mag- 
netizării prin micşorarea mişcării termice, cu 
alte cuvinte prin scăderea temperaturii, în locul 
creşterii intensităţii cîmpului. Lucrul acesta este 
confirmat printr-un experiment care arată că 
magnetizarea este invers proporţională cu tem¬ 
peratura absolută, ceea ce concordă cantitativ 

cu teoria (legea) lui Curie. Echipamentul modem 
ne oferă chiar posibilitatea ca, prin scăderea 
temperaturii, să reducem mişcarea termică in¬ 
tr-o asemenea măsură, incit tendinţa de orien¬ 
tare a cîmpului magnetic să se impună dacă nu 
pe deplin, atunci cel puţin suficient pentru a 
produce o „magnetizare aproape completă". în 
acest caz, dublarea intensităţii cîmpului nu va 
dubla magnetizarea, ci aceasta din urmă va 
creşte tot mai puţin odată cu creşterea cîmpului, 
apropiindu-se de ceea ce se numeşte „saturaţie". 
Această ipoteză este şi ea confirmată cantitativ 
prin experimente. 

Remarcaţi că acest comportament depinde în 
întregime de numărul mare de molecule care 
cooperează la producerea magnetizării ob¬ 
servate. Altfel, aceasta din urmă nu ar mai fi 
constantă, ci, prin variaţia foarte neregulată de 
la o secundă la alta, ar depune mărturie despre 
vicisitudinile competiţiei dintre mişcarea ter¬ 
mică şi cîmp. 


Al doilea exemplu (mişcarea browniană, 

difuzia) 

Dacă umpleţi cu fum, compus din corpusculi 
infimi, partea inferioară a unui vas de sticlă în¬ 
chis, veţi constata că marginea de sus a fumului 
se lasă treptat în jos, cu o viteză bine definită, 
determinată de mărimea şi greutatea specifică 
a corpusculilor. Dacă priviţi însă la microscop 
unul din aceşti corpusculi veţi constata că el 
nu coboară cu o viteză constantă tot timpul, ci 
efectuează o mişcare foarte neregulată, aşa nu¬ 
mita mişcare browniană, care corespunde doar 
în medie unei coborîri regulate. 

Cu toate că aceşti corpusculi nu sînt atomi, 
ei sînt suficient de mici şi uşori pentru a fi sus¬ 
ceptibili la impactul moleculelor care le lovesc 
tot timpul suprafaţa. Prin urmare, ei sînt azvîr- 
liţi la întîmplare dintr-o parte în alta şi de aceea 
ascultă de influenţa gravităţii doar în medie. 

Acest exemplu ilustrează experienţele amu¬ 
zante şi dezordonate prin care ar trece simţu¬ 
rile noastre dacă ar fi susceptibile la impactul 
unor molecule izolate. Există bacterii şi alte or¬ 
ganisme care sînt atît de mici, incit sînt afectate 
puternic de acest fenomen. Mişcările lor sînt 



Fig. 2. Fumul care 
se lasă treptat la fund 



Fig. 3. Mişcarea 
browniană a unui 
corpuscul 
care coboară 


determinate de capriciile termice ale mediului 
înconjurător ; ele n-au de ales. Dacă ar dispune 
de o locomoţie proprie, ar putea izbuti totuşi să 
se deplaseze dintr-un loc în altul — deşi cu o 

oarecare dificultate, dat fiind că sînt agitate de 
mişcarea termică precum o bărcuţă pe furtună. 

Un fenomen foarte asemănător mişcării 
browniene este cel al difuziei. Inchipuiţi-vă un 
vas plin cu lichid, de exemplu apă, în care s-a 
dizolvat o cantitate mică de substanţă colorată, 



Fig. 4. Difuzia de la stingă la dreapta într-o soluţie 
cu concentraţie neuniformă 

de exemplu permanganat de potasiu, dar nu în 
concentraţie uniformă, ci aşa cum se arată în 
fig. 4, unde punctele indică moleculele substan¬ 
ţei dizolvate (permanganatul), iar concentraţia 
scade de la stînga la dreapta. Dacă lăsaţi acest 
sistem să evolueze singur, în el va începe un 
proces foarte lent de ,,difuzie”, permanganatul 
răspîndindu-se de la stînga la dreapta, adică din 
porţiunea cu concentraţie mai ridicată spre por¬ 
ţiunea cu concentraţie mai mică, pînă eînd va 
ajunge să fie distribuit în mod egal în întreaga 
cantitate de apă. 

Ceea ce este remarcabil în acest proces, foarte 
simplu şi, în aparenţă, nu deosebit de intere¬ 
sant, e că el nu se datorează, cum am putea 
crede, unei tendinţe sau forţe care împinge mo¬ 
leculele de permanganat din regiunea aglome¬ 
rată spre cea mai puţin aglomerată, aşa cum 
populaţia unei ţări se îndreaptă spre zonele 
unde este mai mult spaţiu. Nimic asemănător 
nu se întâmplă cu moleculele noastre de per¬ 
manganat. Fiecare din ele se comportă în mod 

absolut independent de toate celelalte, pe care 
le întîlneşte foarte rar. Fiecare din ele, fie că 
se află intr-o regiune aglomerată sau într-una 
pustie, are aceeaşi soartă : de a fi permanent 
sub impactul moleculelor de apă, mişcîndu-se 
astfel într-o direcţie imprevizibilă — uneori 
spre concentraţiile mai ridicate, alteori spre 
cele mai reduse, iar uneori oblic. Mişcarea pe 
care o efectuează a fost deseori comparată cu 
mişcarea pe o suprafaţă întinsă a unui individ 
legat la ochi care, dorind să facă o plimbare, 
dar fără să aibă vreo preferinţă pentru o di¬ 
recţie anumită, îşi schimbă mereu traseul. 

Faptul că această plimbare întîmplătoare a 
moleculelor de permanganat, identică la toate, 
generează un flux regulat spre concentraţiile 
mai reduse şi duce în cele din urmă la o distri¬ 
buţie uniformă este uluitor la prima vedere, 
însă numai la prima vedere. Dacă priviţi por¬ 
ţiunile subţiri, cu concentraţie aproximativ con¬ 
stantă din fig. 4, veţi vedea că moleculele de 
permanganat care se află la un moment dat în¬ 
tr-o anumită porţiune vor fi transportate cu o 
probabilitate egală la dreapta sau la stînga, prin 
mişcarea lor întîmplătoare. Ca o consecinţă a 
acestui fapt, planul care separă două porţiuni 
învecinate va fi străbătut de mai multe mole¬ 
cule venind din stînga decît din direcţia opusă, 
pentru că la stînga sînt mai multe molecule 
aflate în plimbare aleatorie decît la dreapta. Şi 
atît timp cît această situaţie se menţine, echili¬ 
brul se va reliefa ca un flux regulat de la stînga 
spre dreapta, pînă se ajunge la o distribuţie uni¬ 
formă. 

Traducînd aceste consideraţii în limbaj ma¬ 
tematic, legea exactă a difuziei ia forma unei 

ecuaţii cu derivate parţiale, 

= Z)A 2 p, 

Se 

pe care, pentru a nu-1 tulbura pe cititor, nu o 
voi explica, deşi semnificaţia ei în limbajul obiş- 

nuit este destul de simplu \ Motivul pentru care 
am menţionat aici această lege neînduplecată, 
„matematic exactă“, este de a sublinia că exac¬ 
titatea ei fizică poate fi contestată în orice 
exemplu concret. Bazîndu-se pe întîmplarea 
pură, validitatea ei este doar aproximativă. Iar 
dacă, de regulă, este o aproximaţie foarte bună, 
lucrul acesta se datorează numărului enorm de 
molecule care cooperează la acest fenomen. Cu 
cit numărul lor este mai mic, cu atît mai mari 
sînt abaterile întîmplătoare la care trebuie să ne 
aşteptăm — iar în împrejurări favorabile aces¬ 
tea pot fi observate. 


Al treilea exemplu 
(limitele exactităţii măsurării) 

Ultimul exemplu pe care îl voi aduce este 
foarte asemănător cu cel de-al doilea, dar are 
o importanţă deosebită. Fizicienii folosesc de¬ 
seori un corp uşor, suspendat de un fir lung şi 
subţire, în orientarea pe care i-o imprimă echi¬ 
librul, pentru a măsura forţele slabe care îl de¬ 
viază din această poziţie de echilibru, forţele 
electrice, magnetice sau gravitaţionale fiind 
aplicate astfel încît să-l rotească în jurul axului 
său vertical. (Desigur corpul trebuie ales în 
mod adecvat pentru fiecare scop anume.) Efor¬ 
tul continuu de a perfecţiona precizia acestui 
mecanism cu „pendul de torsiune", foarte larg 
folosit, a ajuns la o limită foarte interesantă. 
Alegînd corpuri din ce în ce mai uşoare şi fire 
tot mai subţiri şi mai lungi — pentru a face pen¬ 
dulul susceptibil la forţe din ce în ce mai 
slabe — s-a ajuns la o limită la care corpul sus¬ 
pendat a devenit susceptibil la impacturile miş- 

1 Cu alte cuvinte : în orice punct dat, concentraţia 
creşte (sau descreşte) cu o rată în timp proporţională 
cu surplusul (sau deficitul) relativ de concentraţie în 
mediul său infinitezimal. Printre altele, legea conduc- 
tibilităţii termice are exact aceeaşi formă, „concentra- 
ţia“ fiind înlocuită prin „temperatură 14 . 

cării termice a moleclulelor înconjurătoare, din 
a căror cauză ,,dansează“ continuu, neregulat, în 
jurul poziţiei sale de echilibru, asemenea tremu- 
rului corpusculului din al doilea exemplu. Deşi 
acest comportament nu limitează în mod ab¬ 
solut exactitatea măsurătorilor prin pendul, el 
ridică totuşi o limită practică. Efectul incontro- 
labil al mişcării termice intră în competiţie cu 
efectul forţei care urmează a fi măsurată şi mic¬ 
şorează foarte mult semnificaţia deviaţiei ob¬ 
servate. Pentru a elimina efectul mişcării 
browniene a instrumentului nostru trebuie să 
multiplicăm observaţiile. Cred că acest exemplu 
este foarte revelator pentru cercetarea noastră. 
Pentru că organele noastre de simţ sînt, în de¬ 
finitiv, un fel de instrument. Şi putem vedea 
cît de inutile ar fi dacă ar deveni prea sensibile. 


Regula lui K n 

Deocamdată am terminat cu exemplele. Vreau 
doar să adaug că nu există lege a fizicii sau 
chimiei, din cele care sînt relevante pentru or¬ 
ganism sau interacţiunile sale cu mediul, pe 
care să nu o pot da drept exemplu. Explicaţia 
detaliată ar putea fi mai complicată, dar mo¬ 
mentul caracteristic ar fi acelaşi, ceea ce ar 
face ca expunerea să devină monotonă. 

Aş vrea însă să mai adaug un enunţ cantitativ 
foarte important privind gradul de inexactitate 
la care ne putem aştepta într-o lege fizică, aşa- 
numita lege a lui [/n- O voi ilustra mai întîi 
printr-un exemplu, iar apoi o voi generaliza. 

Dacă vă spun că un anumit gaz, în anumite 
condiţii de presiune şi temperatură, are o anu¬ 
mită densitate şi dacă am exprimat acest lucru 
spunînd că într-un anumit volum (avînd o mă¬ 
rime care este semnificativă pentru experiment) 
există în aceste condiţii numai n molecule de 
gaz, puteţi fi încredinţaţi că, dacă aţi avea po¬ 
sibilitatea de a-mi verifica enunţul într-un anu- 

mit moment de timp, aţi constata că este inexact, 
abaterea fiind de ordinul lui V7i • Deci, dacă 
numărul n = 100, aţi găsi o abatere de aproape 
10, deci o eroare relativă = 10%. Dar dacă 
n = 1 000 000, veţi constata probabil o abatere 

de aproape 1 000, deci o eroare relativă = —% • 

In linii mari, această lege statistică este foarte 
generală. Legile fizicii şi ale chimiei fizice sînt 
inexacte în cadrul unei erori relative probabile 
de ordinul lui 1/ ] r n unde n este numărul de 
molecule care cooperează la înfăptuirea acestei 
legi — la realizarea validităţii ei în regiunile 
spaţiului sau timpului (sau ale ambelor) care, 
din anumite considerente sau pentru un experi¬ 
ment anume, au o semnificaţie. 

Vedeţi şi de aici că un organism trebuie să 
posede o structură comparativ voluminoasă 
pentru a se putea bucura de avantajul unor legi 
destul de exacte, alît. în viaţa interioară cît şi 
în interacţiunea sa cu lumea exterioară. Altfel 
numărul particulelor „cooperante" ar fi prea 
mic, legea prea inexactă. Imperativul cel mai 
categoric este rădăcina pătrată. Pentru că, deşi 
1 000 000 este un număr rezonabil de mare, o 
exactitate doar de 1 la 1 000 nu este extraordi¬ 
nar de bună pentru ceva care aspiră la demnita¬ 
tea de a fi o „Lege a Naturii" 



Capitolul 2 

MECANISMUL EREDITĂŢII 


Das Sein ist ewig ; denn Gesetze 
Bewahren die lebend'gen Schătze. 

Aus vvelchen sich das AII geschmiickt l . 

GOETHE 


Speranţa fizicianului clasic, departe de a fi 
indiscutabilă, este greşită 

Am ajuns astfel la concluzia că organismul şi 
toate procesele biologic semnificative pe care 
acesta le îndură trebuie să posede o structură 
extrem de „multi-atomică“, să fie ferite de si¬ 
tuaţiile în care evenimentele „uni-atomice“, în- 
tîmplătoare, capătă o importanţă prea mare. 
Acest lucru, ne spune „fizicianul naiv“, este 
esenţial pentru ca organismul să poată avea 
legi suficient de exacte după care să se inspire 
în organizarea activităţii sale, atît de regulată şi 
de bine ordonată. Cum se înserează aceste con¬ 
cluzii la care am ajuns, biologic vorbind, într-un 
mod aprioric (adică dintr-o perspectivă pur fi¬ 
zică), în faptele biologice reale ? 

La prima vedere sîntem înclinaţi să conside¬ 
răm aceste concluzii ca fiind mai mult decît 
banale. Un biolog de acum treizeci de ani ar fi 
putut spune că, deşi este lăudabil ca un popu¬ 
larizator al ştiinţei să evidenţieze importanţa, în 
organism ca şi aiurea, a fizicii statistice, în¬ 
treaga problemă este de fapt un truism bine 
cunoscut. Pentru că, bineînţeles, nu numai 
corpul indivizilor adulţi ai speciilor superioare. 


1 Fiinţa este veşnică ; fiindcă legile 
apără comorile vieţii, 
din care-şi trage frumuseţea Universul. 

ci fiecare celulă care intră în componenţa lui 
conţine un număr „cosmic“ de atomi de toate 
felurile. Iar fiecare proces fiziologic particular 
pe care îl constatăm în interiorul celulei sau în 
interacţiunea sa cu mediul pare — sau părea 
acum treizeci de ani — să implice un număr 
atît de mare de atomi şi procese atomice, îneît 
toate legile semnificative ale fizicii şi chimiei 
fizice ar fi respectate chiar în condiţiile restric¬ 
ţiilor foarte severe privind „numerele mari“ 
din fizica statistică ; această restricţie am ilus¬ 
trat-o mai sus prin legea lui V »• 

Astăzi ştim că această opinie ar fi fost gre¬ 
şită. Aşa cum vom vedea acum, grupuri incredi¬ 
bil de mici de atomi, mult prea mici pentru a 
ilustra legile statistice, au un rol dominant în 
evenimentele foarte ordonate şi legice din orga¬ 
nismul viu. Ele controlează caracteristicile, ob¬ 
servabile la scară naturală, pe care organismul 
le achiziţionează în cursul dezvoltării sale, de¬ 
termină unele particularităţi importante ale 
funcţionării sale ; iar în toate acestea ele evi¬ 
denţiază legi biologice foarte precise şi foarte 
stricte. 

Trebuie să încep prin a face un scurt rezumat 
al situaţiei actuale din biologie, mai exact din 
genetică — cu alte cuvinte trebuie să rezum 
nivelul actual la care a ajuns cunoaşterea în- 
tr-un domeniu pe care nu sînt stăpîn. N-am cum 
să ocolesc acest lucru, şi îmi cer scuze, în spe¬ 
cial faţă de biologi, pentru diletantismul rezu¬ 
matului meu. Pe de altă parte, vă cer permisiu¬ 
nea să enunţ ideile principale într-un mod mai 
mult sau mai puţin dogmatic. Nu putem pre¬ 
tinde de la un biet teoretician al fizicii să dea o 
sinteză competentă a datelor experimentale, 
care constă, pe de o parte, dintr-un mare nu¬ 
măr de serii lungi, frumos îmbinate de experi¬ 
mente de încrucişare, de o ingeniozitate fără 
precedent, iar pe de altă parte din observaţii 
directe asupra celulei vii, efectuate cu întregul 
rafinament al microscopiei moderne. 

Mesajul ereditar codificat (cromozomii) 


Voi folosi cuvîntul „configuraţie" (pattern) a 
unui organism în sensul pe care i-1 dă biologul 
cînd îl numeşte „configuraţie cvadridimensio- 
nală“, avînd în vedere nu numai structura şi 
funcţionarea acestui organism în stare adultă 
sau în oricare altă stare, ci totalitatea dezvoltării 
sale ontogenetice, de la celula-ou fecundată la 
stadiul de maturitate, cînd organismul începe să 
se reproducă. In prezent se ştie că această confi¬ 
guraţie cvadridimensională este determinată în 
întregime de structura unei singure celule, ovu¬ 
lul fecundat. In plus, ştim că, în esenţă, ea este 
determinată numai de o mică parte a acestei ce¬ 
lule, de nucleul ei. Acest nucleu, în obişnuita 
„stare de repaus" a celulei, arată ca o reţea de 
cromatină 1 distribuită în celulă. Dar în proce¬ 
sele vitale importante ale diviziunii celulare (mi- 
toza şi meioza, vezi mai jos) îl aflăm constituit 
dintr-un set de particule, de obicei de formă fi¬ 
broasă sau asemănătoare unor beţişoare, numite 
cromozomi, care sînt în număr de 8 sau 12 sau, 
la om, de 48. Ar fi trebuit însă să scriu aceste nu¬ 
mere ca 2x4, 2x6, ..., 2 x 24, ..., şi ar fi tre¬ 
buit să vorbesc de două seturi, pentru a folosi 
termenul în accepţia pe care i-o dă de obicei bio¬ 
logul. Cu toate că cromozomii sînt uneori foarte 
diferiţi şi bine individualizaţi prin formă şi mă¬ 
rime, cele două seturi sînt aproape în întregime 
identice. Aşa cum vom vedea imediat, un set 
vine de la mamă (ovul), iar celălalt de la tată 
(spermatozoidul fecundant). Aceşti cromozomi, 
sau poate numai fibra axială, „coloana verte¬ 
brală" a ceea ce vedem la microscop ca fiind 
cromozomul, posedă într-un fel de mesaj codifi¬ 
cat (code-script) întreaga configuraţie a viitoarei 
dezvoltări a individului şi a funcţionării sale în 
stadiul de maturitate. Fiecare set complet de 
cromozomi conţine codul în întregime ; de re- 

1 Cuvîntul înseamnă „substanţă care absoarbe cu¬ 
loarea" printr-un procedeu special de marcare folosit 
în tehnica microscopică. 

gulă, în ovulul fecundat, stadiul primar al viito¬ 
rului individ, există două exemplare ale codului. 

Numind structura fibrelor cromozomiale me¬ 
saj codificat mă gîndesc că spiritul atotpătrunză- 
tor, conceput cîndva de Laplace, căruia i se dez¬ 
văluie toate legăturile cauzale, pornind de la 
structura acestor fibre ar putea spune dacă un 
ovul, în condiţii adecvate, va deveni un cocoş 
negru sau o găină pestriţă, muscă sau ştiulete de 
porumb, rododendron, cărăbuş, şoarece sau fe¬ 
meie. Am mai putea adăuga că înfăţişarea exte¬ 
rioară a ovulelor este extraordinar de asemănă¬ 
toare ; şi chiar cînd nu este, ca în cazul ouălor, 
într-un fel gigantice, ale păsărilor şi reptilelor, 
diferenţa stă nu atît în structurile esenţiale, cit 
în materialul nutritiv care, din motive evidente, 
este adăugat în aceste cazuri. 

Insă termenul de mesaj codificat este, desigur, 
prea îngust. Structurile cromozomiale sînt indis¬ 
pensabile şi la realizarea dezvoltării pe care o 
prevestesc. Ele sînt codul de legi şi puterea exe¬ 
cutivă — sau, ca să folosim o altă comparaţie, 
planul arhitectului şi forţa constructorului la 
un loc. 


Creşterea corpului prin diviziunea celulară 

(mitoza) 

Cum se comportă cromozomii în ontoge- 
neză ? 1 

Creşterea organismului se efectuează prin di¬ 
viziuni celulare succesive. O asemenea diviziune 
celulară se numeşte mitoză. In viaţa celulei ea 
nu este un eveniment atît de frecvent cum am 
putea crede, avînd în vedere numărul uriaş de 
celule din care este compus corpul nostru. Creş¬ 
terea este la început rapidă. Ovulul se divide în 
două „celule surori“ care, în etapa următoare, 
vor produce o generaţie de 4, apoi de 8, 16, 

1 Ontogeneza este dezvoltarea individului în timpul 
vieţii, spre deosebire de filogeneză, care reprezintă 
dezvoltarea speciilor de-a lungul unor perioade geolo¬ 
gice. 

32, 64... etc. Frecvenţa diviziunilor nu rămîne 
exact aceeaşi în toate părţile corpului în creş¬ 
tere, ceea ce va anihila regularitatea acestor 
numere. Dar, din creşterea lor rapidă, printr-un 
calcul simplu, deducem că, în medie, 50 sau 60 
de diviziuni succesive sînt suficiente pentru a 
produce numărul de celule ale unui om matur 1 
— sau, să zicem, de zece ori acest număr \ luînd 
în consideraţie şi schimbul de celule din timpul 
vieţii. Astfel, o celulă a corpului meu este, în 
medie, doar al 50-lea sau al 60-lea „descendent" 
al ovulului care am fost. 


In mitoză fiecare cromozom se duplică 

Cum se comportă cromozomii în mitoză ? Ei 
se duplică — ambele seturi, ambele exemplare 
ale codului se duplică. Acest proces a fost studiat 
intensiv la microscop, fiind extrem de important, 
dar şi prea complicat pentru a-1 descrie aici în 
detaliu. Remarcabil este faptul că fiecare din 
cele două „celule surori" capătă ca zestre alte 
două seturi complete de cromozomi similare cu 
cele ale celulei părinteşti. Astfel toate celulele 
corpului sînt identice în ce priveşte tezaurul cro- 
mozomial 2 . 

Oricît de puţin am înţelege acest mecanism, 
trebuie să ţinem minte că el este, totuşi, foarte 
relevant pentru funcţionarea organismului, de¬ 
oarece fiecare celulă, chiar una mai puţin im¬ 
portantă, trebuie să fie în posesia unui exem¬ 
plar complet (dublu) al mesajului codificat. Nu 
de mult am aflat din ziare că, în timpul campa¬ 
niei din Africa, generalul Montgomery avea 
grijă ca fiecare soldat din armata sa să fie infor¬ 
mat minuţios asupra tuturor planurilor sale. 
Dacă lucrul acesta este adevărat (şi e de presu¬ 
pus că aşa a fost, avînd în vedere buna organi- 

1 Foarte aproximativ, cam o sută sau o mie dc 
bilioane. 

2 Biologul mă va ierta că am neglijat în acest scurt 
rezumat cazul excepţional al mozaicului. 

zare a serviciilor de informaţii şi siguranţa tru¬ 
pelor sale), el ar constitui o analogie excelentă 
a cazului nostru, unde faptul respectiv se aplică 
ad litteram. Lucrul cel mai surprinzător este du¬ 
blarea setului cromozomial, care se menţine în 
toate diviziunile mitotice. Această particulari¬ 
tate remarcabilă a mecanismului genetic este 
evidenţiată cel mai pregnant de singura abatere 
de la regulă, pe care o vom discuta acum. 


Diviziunea prin reducere (meioza) şi 
fecundarea (singamia) 

De îndată ce începe dezvoltarea individului, 
un grup de celule este rezervat producerii, în- 
tr-un stadiu ulterior, a aşa numiţilor gârneţi, 
spermatozoizi şi ovule, după caz, necesare repro¬ 
ducerii individului la maturitate. Cuvîntul „re¬ 
zervat" înseamnă că ele nu servesc între timp 
altor scopuri şi trec printr-un număr foarte mic 
de diviziuni mitotice. Diviziunea excepţională 
sau prin reducere (numită meioză) este diviziu¬ 
nea prin care din aceste celule „rezervate" sînt 
produşi la maturitate gârneţii, de regulă cu puţin 
înainte de a avea loc singamia. în meioză dublul 
set cromozomial al celulei părinteşti se separă 
în două seturi simple, fiecare intrînd într-una 
din cele două celule surori, gârneţii. Cu alte cu¬ 
vinte, în meioză nu mai are loc dublarea mito- 
tică a numărului de cromozomi, numărul aces¬ 
tora rămîne constant* fiecare gamet primind nu¬ 
mai jumătate din ei — adică nu două, ci doar un 
singur exemplar complet al codului, de pildă, la 

om, numai 24 şi nu 2x24 = 48. 

Celulele cu un singur set de cromozomi se nu¬ 
mesc haploide (de la grecescul a7iXoij^, simplu). 
Prin urmare, gârneţii sînt haploizi, iar celulele 
corpului — diploide (de la grecescul 
dublu). Indivizii cu trei, patru, ... în gene¬ 
ral cu mai multe seturi de cromozomi în toate 
celulele corpului se întâlnesc foarte rar ; ei se 
numesc triploizi, tetraploizi, ..., poliploizi. 

în actul de singamie, gametul masculin (sper¬ 
matozoidul) şi gametul feminin (ovulul), fiecare 
fiind o celulă haploidă, fuzionează pentru a 
forma ovulul fecundat, care este astfel diploid. 
Unul din seturile sale de cromozomi vine de la 
mamă, iar celălalt de la tată. 


Indivizii haploizi 

Trebuie precizat încă un punct. Deşi nu este 
indispensabil scopului nostru, el este de un in¬ 
teres real, întrucît demonstrează că în fiecare 
set cromozomial simplu există un mesaj codifi¬ 
cat aproape complet al „configuraţiei". 

Există cazuri de meioză care nu sînt urmate 
imediat de fecundare, celula haploidă („game¬ 
tul") trecînd între timp prin numeroase divi¬ 
ziuni celulare mitotice, care au ca rezultat apari¬ 
ţia unui individ haploid complet. Este cazul 
masculului albinei, trîntorul, produs prin parte- 
nogeneză, adică din ouăle nefecundate, deci ha- 
ploide, ale mătcii. Trîntorul nu are tată ! Toate 
celulele corpului său sînt haploide. Cu permisiu¬ 
nea dumneavoastră l-am putea numi un sper¬ 
matozoid exagerat ; într-adevăr, după cum ştie 
fiecare, singura şi unica lui îndatorire în viaţă 
este de a funcţiona ca atare. Acest punct de ve¬ 
dere ar putea să pară ridicol. Şi totuşi cazul este 
departe de a fi unic. Există familii de plante în 
care gametul haploid, produs prin meioză şi nu¬ 
mit în aceste cazuri spor, cade pe sol şi, la fel ca 
o sămînţă, se dezvoltă într-o plantă haploidă 
adevărată, comparabilă ca dimensiuni cu planta 
diploidă. Fig. 5 este o schiţă simplificată a unui 
muşchi, bine cunoscut în pădurile noastre. Par¬ 
tea inferioară, cu frunze, este planta haploidă, 
numită gametofit, deoarece la capătul său supe¬ 
rior se dezvoltă organele sexuale şi gârneţii, 
care, prin fecundare reciprocă, produc pe cale 
obişnuită planta diploidă, adică tulpina fără 
frunze cu o capsulă la vîrf. Aceasta din urmă se 

numeşte sporofit, pentru că produce, prin me- 
ioză, sporii din capsula de la vîrf. Cînd capsula 
se deschide, sporii cad pe sol şi se dezvoltă într-o 
tulpină cu frunze etc. Ciclul acestor evenimente 
este pe drept cuvînt numit alternarea genera¬ 
ţiilor. Dacă vă place, puteţi considera în mod 



Fig. 5. Alternarea generaţiilor 

analog şi cazul normal, omul şi animalele. Dar 
atunci „gametofitul" este generaţia unicelulară, 
cu o perioadă de viaţă foarte scurtă de regulă, 
adică spermatozoidul sau ovulul, după caz. 
Corpul nostru corespunde sporofitului. „Sporii“ 
noştri sînt celulele „rezervate", din care apare 
generaţia unicelulară. 


Semnificaţia deosebită a diviziunii 
prin reducere 

în procesul de reproducere al individului eve¬ 
nimentul cel mai important, cu adevărat „fatal", 
este nu fecundarea, ci meioza. Un set de cromo¬ 
zomi provine de la tată, altul de la mamă. Nici 
întîmplarea, nici destinul nu pot împiedica 

acest lucru. Fiecare om 1 datorează jumătate din 
ereditatea sa mamei, jumătate tatălui. Că una 
din aceste „origini” pare deseori să domine se 
datorează altor motive, asupra cărora voi reveni 
mai tîrziu (sexul este, desigur, exemplul cel mai 
simplu al acestei preponderenţe). 

Dacă urmăriţi însă filiaţia originii dumnea¬ 
voastră pînă la bunici, situaţia se schimbă. Să ne 
fixăm atenţia asupra setului meu patern de cro¬ 
mozomi, în special asupra unuia din ei, să zicem 
nr. 5. El este o replică fidelă fie a nr. 5 pe care 
tatăl meu l-a primit de la tatăl său, fie a nr. 5 
pe care îl primise de la mama sa. Rezultatul a 
fost decis cu o şansă de 50 : 50 în meioza care a 
avut loc în corpul tatălui meu în noiembrie 1886 
şi care a produs spermatozoidul care, cîteva zile 
mai tîrziu, a reuşit să mă zămislească. Exact 
aceeaşi poveste s-ar putea spune despre cromo¬ 
zomii nr. 1, 2, 3, ..., 24 din setul patern şi, muta - 
tis mutandis, despre fiecare din cromozomii mei 
materni. Pe lingă aceasta, toate cele 48 de re¬ 
zultate sînt în întregime independente. Chiar 
dacă s-ar fi ştiut că cromozomul meu patern 
nr. 5 vine de la bunicul meu Josef Schrodinger, 
nr. 7 mai are totuşi o şansă egală de a proveni 
fie tot de la el, fie de la soţia sa Mărie, născută 
Bogner. 


Crossing-over. Localizarea proprietăţilor 

Prin repartizarea eredităţii bunicilor la ur¬ 
maşi, întîmplării pure i s-a conferit o sferă de 
acţiune mai mare decît ar rezulta din descrierea 
anterioară, unde s-a presupus tacit şi chiar s-a 
afirmat explicit că cromozomul provine în to¬ 
talitatea sa fie de la bunic, fie de la bunică ; cu 
alte cuvinte, cromozomii, fiecare în parte, s-ar 
transmite nedivizaţi. In realitate, lucrurile nu 

1 în orice caz, fiecare -femeie. Pentru a nu fi prolix, 
am exclus din acest rezumat sfera, extrem de intere¬ 
santă, a determinării sexului şi a proprietăţilor legate 
de sex (de exemplu, aşa-numitul daltonism). 

se petrec întotdeauna aşa. înainte de a fi sepa¬ 
raţi în diviziunea prin reducere, să zicem în cea 
din corpul tatălui, cei doi cromozomi „omologi" 
intră într-un contact strîns în care porţiuni în¬ 
tregi sînt uneori transferate de la unul la altul, 
aşa cum este ilustrat în fig. 6. Prin acest proces, 
numit „crossing-over“, două proprietăţi si¬ 
tuate în porţiunile respective ale cromozomului 



Stînga : cei doi cromozomi omologi în contact. 
Dreapta : după transfer şi separare 


sînt separate la nepot, care în una din ele îl va 
copia pe bunic, iar în cealaltă pe bunică. Actul 
de crossing-over, fără a fi nici rar, nici prea frec¬ 
vent, ne-a dat informaţii asupra localizării pro¬ 
prietăţilor în cromozomi. Pentru explicarea lui 
deplină ar trebui să aducem în discuţie teorii 
care vor fi introduse abia în capitolul următor 
(de exemplu, heterozigotism, dominanţă etc.) ; 
dar, întrucît aceasta ne-ar scoate din tema cărţii 
noastre, voi arăta pe loc lucrurile cele mai im¬ 
portante. 

Dacă nu ar exista crossing-over, cele două 
proprietăţi de mai sus, de care ar putea fi res¬ 
ponsabil cromozomul, ar fi întotdeauna trans¬ 
mise împreună, nici un urmaş nu ar primi 
vreuna din ele fără a o primi şi pe cealaltă ; iar 
două proprietăţi, datorate unor cromozomi di¬ 
feriţi, fie că ar avea o şansă de 50 : 50 de a fi 
separate, fie că ar fi separate invariabil — ulti¬ 
mul caz apărînd atunci cînd proprietăţile sînt 
situate pe cromozomii omologi ai aceluiaşi pre¬ 
decesor, cromozomi care nu ar mai putea fi îm¬ 
preună niciodată. 

Aceste reguli şi probabilităţi sînt alterate de 
crossing-over. De aceea, probabilitatea acestui 
eveniment poate fi stabilită prin înregistrarea cu 
grijă a compoziţiei procentuale a descendenţilor 
în experimentele extinse de încrucişare, pregă¬ 
tite în mod corespunzător pentru acest scop. 
Analizînd statisticile, trebuie să acceptăm ipo¬ 
teza sugestivă de lucru că „legătura" (linkage) 
între două proprietăţi situate în acelaşi cromo¬ 
zom este ruptă prin crossing-over, cu atît mai 
rar cu cît proprietăţile sînt situate mai aproape 
una de alta. Pentru că atunci probabilitatea ca 
punctul de transfer să se afle între ele este mai 
mică, în timp ce proprietăţile localizate în apro¬ 
pierea extremităţilor cromozomilor sînt separate 
de fiecare crossing-over. Cele spuse aici sînt 
valabile şi pentru recombinarea proprietăţilor 
localizate în cromozomii omologi ai aceluiaşi 
predecesor. Astfel putem spera să obţinem din 
„statistica legăturilor" un fel de „hartă a pro¬ 
prietăţilor" din interiorul fiecărui cromozom. 

Aceste anticipaţii au fost confirmate pe de¬ 
plin. In cazurile pentru care s-au efectuat veri¬ 
ficări amănunţite (în primul rînd Drosophila, 
dar nu numai ea), proprietăţile verificate se îm¬ 
part în grupuri separate, fără nici o legătură de 
la un grup la altul, al căror număr este egal cu 
numărul cromozomilor (patru la Drosophila). în 
cadrul fiecărui grup se poate schiţa harta liniară 
a proprietăţilor, care arată cantitativ gradul de 
legătură dintre oricare două proprietăţi ale 
acestui grup, astfel încît nu mai încape îndoială 
că ele sînt, într-adevăr, localizate, şi anume li¬ 
niar, aşa cum sugerează forma de bastonaş a 
cromozomilor. 

Desigur, schema mecanismului ereditar, aşa 
cum am trasat-o aici, este goală şi lipsită de cu¬ 
loare, chiar uşor naivă. Pentru că nu am pre¬ 
cizat ce înţelegem prin proprietate. Nu este 
adecvat şi nici posibil să disecăm în „proprie¬ 
tăţi" distincte configuraţia unui organism care 
este în esenţă o unitate, un „întreg". Ceea ce 
vrem să afirmăm acum este că dacă doi din pre- 

decesori diferă sub un aspect bine definit (de 
exemplu, unul avea ochi albaştri, iar celălalt că¬ 
prui), descendentul îl urmează, sub acest aspect, 
fie pe unul, fie pe celălalt. Ceea ce localizăm noi 
In cromozom este lăcaşul acestei diferenţe (în 
limbaj tehnic îl numim „locus“ sau, dacă avem 
în vedere structura materială ipotetică ce stă la 

baza lui, „genă"). După părerea mea, funda¬ 
mental este conceptul de ,,diferenţă de proprie¬ 
tate", şi nu cel de „proprietate", în ciuda aspec¬ 
tului aparent de contradicţie logică şi lingvistică 
al acestei propoziţii. De fapt, diferenţele de pro¬ 
prietate sînt discontinue, cum se va vedea în ca¬ 
pitolul următor, cînd vom vorbi despre mutaţii, 
iar schema rigidă prezentată mai sus va căpăta, 
sper, mai multă viaţă şi culoare. 


Mărimea maximă a unei gene 

Am introdus adineauri termenul de genă pen¬ 
tru purtătorul material ipotetic al unei anumile 
trăsături ereditare. Trebuie să evidenţiem acum 
două chestiuni care vor avea o importanţă de¬ 
osebită în cercetarea noastră. Prima este mări¬ 
mea sau, mai bine zis, mărimea maximă a 
acestui purtător ; cu alte cuvinte, cît de mic este 
volumul în care putem situa locusul ? A doua 
problemă va fi permanenţa genei, care trebuie 
dedusă din durabilitatea configuraţiei ereditare. 

Există două estimaţii, independente una de 
alta, ale mărimii, una bazîndu-se pe datele gene¬ 
tice (experimentele de încrucişare), iar alta pe 
cele citologice (examinarea microscopică di¬ 
rectă). Prima este, în principiu, destul de simplă. 
După ce, în modul descris mai sus, am localizat 
în cromozom un număr mare de proprietăţi (la 
scară mare) diferite (de exemplu, ale Droso - 
philei), pentru a obţine estimaţia dorită trebuie 
să împărţim lungimea cromozomului la numă¬ 
rul de proprietăţi, iar rezultatul să-l înmulţim 
cu secţiunea transversală. Bineînţeles, conside- 

răm ca fiind diferite numai trăsăturile care sînt 
separate uneori prin crossing-over, prin urmare 
cele care nu pot fi atribuite aceleiaşi structuri 
(microscopice sau moleculare). Pe de altă parte, 
este evident că estimaţia noastră ne dă numai 
mărimea maximă, întrucît numărul trăsăturilor 
identificate de analiza genetică creşte continuu, 
odată cu intensificarea cercetărilor. 

Cealaltă estimaţie, deşi se bazează pe exami¬ 
narea Ia microscop, este în realitate mult mai 
puţin directă. Anumite celule ale Drosophilei 
(mai precis, cele ale glandelor sale salivare) sînt, 
dintr-o anumită cauză, enorm de mari, cromo¬ 
zomii lor fiind şi ei măriţi. în interiorul lor se 
poate distinge o aglomerare de benzi transver¬ 
sale întunecate, pe lăţimea fibrei. C. D. Dar- 
lington a remarcat că numărul acestor benzi, 
deşi considerabil mai mare (2 000 în cazul pe 
care îl foloseşte), se situează cam în acelaşi or¬ 
din de mărime cu numărul genelor localizate 
prin experimentele de încrucişare. El înclină să 
creadă că aceste benzi reprezintă genele reale 
(sau spaţiile care separă genele). împărţind lun¬ 
gimea cromozomului, măsurată în celula nor¬ 
mală, la numărul lor (2 000), Darlington găseşte 
că volumul unei gene este egal cu cel al unui 
cub cu latura de 300 Â. Avînd în vedere carac¬ 
terul aproximativ al estimaţiilor, putem consi¬ 
dera această cifră ca fiind egală cu mărimea ob¬ 
ţinută prin prima metodă. 


Numerele mici 

O discuţie completă a implicaţiilor fizicii sta¬ 
tistice asupra faptelor pe care le reamintesc aici 
— sau poate ar trebui să spun a implicaţiilor 
acestor fapte asupra aplicării fizicii statistice la 
celula vie — va urma mai tîrziu. în acest mo¬ 
ment vreau să atrag atenţia că 300 A sînt egali 
cu cca 100 sau 150 de distanţe atomice într-un 
lichid sau solid, prin urmare o genă nu conţine 
mai mult de un milion sau cîteva milioane de 

atomi. Numărul este mult prea mic (din punctul 
de vedere al lui \/n ~) pentru a putea deter¬ 
mina un comportament ordonat sau legic în 
sensul fizicii statistice —, iar aceasta înseamnă 
în sensul fizicii. El este mult prea mic, chiar 
dacă toţi aceşti atomi ar avea acelaşi rol, ca în 
cazul substanţelor gazoase sau al unei picături 
de lichid. Iar gena, desigur, nu este identică cu 
o picătură omogenă de lichid. Ea este probabil 
o moleculă proteinită mare, în care fiecare 
atom, fiecare radical, fiecare grup heterociclic 
are un rol aparte, mai mult sau mai puţin di¬ 
ferit de cel al celorlalţi atomi, radicali sau gru¬ 
puri. In orice caz, aceasta este părerea unor ge¬ 
neticieni de frunte ca Haldane şi Darlington, iar 
în curînd ne vom referi şi la experimentele ge¬ 
netice care, într-un fel, o confirmă. 


Permanenţa 

Să ne întoarcem acum la cea de-a doua între¬ 
bare, extrem de relevantă : Ce grad de perma¬ 
nenţă manifestă proprietăţile ereditare şi, prin 
urmare, ce trebuie să atribuim structurilor ma¬ 
teriale care le poartă ? 

Răspunsul îl putem da fără o cercetare spe¬ 
cială. Simplul fapt că vorbim de proprietăţi ere¬ 
ditare este o recunoaştere a caracterului 
aproape absolut al permanenţei. Deoarece nu 
trebuie uitat că ceea ce transmite părintele co¬ 
pilului nu este doar o anumită particularitate 
— nasul coroiat, degetele scurte, tendinţa spre 
reumatism, hemofilie, dicromazie etc. Aceste 
trăsături le putem selecta dacă vrem să cerce¬ 
tăm mai comod legile eredităţii. Dar, în rea¬ 
litate, configuraţia (cvadridimensională) a „fe- 
notipului" în totalitatea sa, natura vizibilă şi 
vădită a individului, este cea care se reproduce 
fără schimbări apreciabile timp de generaţii, 
este permanentă secole de-a rîndul — deşi nu 
zeci de mii de ani —, este susţinută la fiecare 
transmisiune de structura materială a nucleelor 

celor două celule, care se unesc pentru a forma 
ovulul fecundat. Aceasta este minunea — şi 
doar o altă minune o mai depăşeşte ! una care, 
deşi strîns legată de ea, se află totuşi într-un alt 
plan. Am în vedere faptul că noi, cei a căror 
fiinţă totală se bazează în întregime pe această 
interacţiune extraordinară, avem totuşi puterea 
de a o cunoaşte în profunzime pe aceasta din 
urmă. Consider că această cunoaştere poate să 
progreseze pînă la a deveni o înţelegere com¬ 
pletă a primei minuni. A doua minune s-ar 
putea să depăşească înţelegerea omenească. 



Capitolul 3 

MUTAŢIILE 


Und was in schwankendar Erscheinung schwebt, 
Befestiget mit dauernden Gedanken i . 

GOETKE 


Mutaţiile „în salt" — bază de acţiune 
a selecţiei naturale 

Faptele generale aduse ca dovadă a durabili¬ 
tăţii pe care o pretinde structura genei sînt 
poate prea cunoscute pentru a mai părea extra¬ 
ordinare sau convingătoare. Proverbul banal că 
excepţiile confirmă regula se dovedeşte şi aici 
a fi adevărat. Dacă urmaşii ar fi, fără excepţie, 
imagini fidele ale părinţilor, am fi fost privaţi 
nu numai de experimentele frumoase care 
ne-au relevat în detaliu mecanismul eredităţii, 
ci şi de experimentul grandios, repetat de mili¬ 
oane de ori, al Naturii care plăsmuieşte speciile 
prin selecţie naturală şi supravieţuirea celui 
mai apt. 

In prezentarea faptelor care urmează voi lua 
ca punct de plecare acest din urmă subiect — 
cerîndu-mi din nou scuze şi reamintind că nu 
sînt biolog. 

Astăzi ştiu în mod sigur că Darwin a greşit 
considerînd variaţiile mici, accidentale, conti¬ 
nue, silite să apară pînă şi în populaţiile cele 
mai omogene, ca materialul pe care acţionează 
selecţia naturală. Pentru că s-a demonstrat că 
ele nu sînt ereditare. Faptul este suficient de 

1 Iar ceea ce pluteşte in apariţia şovăitoare 

Să prinzi în gînduri trainice. 

important pentru a merita o scurtă ilustrare. 
Dacă luaţi o cultură de orz pur şi măsuraţi, spic 
cu spic, lungimea mustăţilor sale, reprezentînd 
apoi grafic rezultatele statistice, veţi obţine o 
curbă în formă de clopot, ca aceea din fig. 7, 
unde numărul spicelor cu o anumită lungime a 
mustăţilor este situat în punctul care reprezintă 
lungimea respectivă. Cu alte cuvinte : 



Fig. 7. Graficul lungimii mustăţilor într-o cultură pură. 
Coloana neagră va fi selectată pentru semănat. (Deta¬ 
liile nu fac parte dintr-un experiment real, ci sînt spe¬ 
cificate doar ca exemplu.) 

o lungime medie este dominantă, iar abaterile 
în ambele direcţii au anumite frecvenţe. Luăm 
acum un grup de spice (cel indicat în fi¬ 
gură) ale căror mustăţi depăşesc media, sufi¬ 
cient de multe pentru a le semăna pe cîmp şi a 
obţine o nouă recoltă. întocmind un grafic simi¬ 
lar pentru această recoltă, Darwin s-ar fi aştep¬ 
tat ca linia curbă să se deplaseze spre dreapta. 
Cu alte cuvinte, ar fi sperat să obţină prin se¬ 
lecţie o creştere a lungimii medii a mustăţilor. 
Acest lucru nu se petrece însă dacă soiul de orz 
folosit a fost cu adevărat pur. Noua curbă sta¬ 
tistică obţinută pe cultura selecţionată este 
identică cu prima, iar situaţia s-ar fi repetat 

dacă am fi ales pentru semănat spicele cu 
mustăţile foarte scurte. Selecţia nu are nici un 
efect — pentru că variaţiile mici, continue, nu 
sînt ereditare. Este evident că ele nu se bazează 
pe structura substanţei ereditare, ci sînt acci¬ 
dentale. Iată însă că olandezul de Vries, cu pa¬ 
truzeci de ani în urmă, descoperă că printre 
descendenţii prăsilei cu sîngele cel mai pur 
apare un număr de indivizi, cam doi sau trei la 
zece mii, cu schimbări mici, dar „în salt“, ex¬ 
presia „în salt“ indicînd că schimbarea, fără a fi 
marcantă, este totuşi discontinuă de vreme ce 
nu există forme intermediare între ceea ce nu 
s-a schimbat şi puţinul care s-a schimbat. De 
Vries a numit acest fenomen mutaţie. Semnifi¬ 
cativă aici este discontinuitatea. Ea reaminteşte 
fizicianului teoriei cuantelor că nu există ener¬ 
gii intermediare între două niveluri energetice 
învecinate. El ar fi înclinat să numească teoria 
mutaţiilor lui de Vries, la figurat, teoria cuan¬ 
tică a biologiei. Vom vedea mai tîrziu că denu¬ 
mirea nu este numai la figurat. Intr-adevăr, 
mutaţiile se datorează salturilor cuantice din 
molecula genei. Teoria cuantelor număra însă 
numai doi ani cînd de Vries a scris pentru prima 
oară, în 1902, despre descoperirea sa. Nu-i. de 
mirare că a trebuit să mai treacă o generaţie 
pentru ca această legătură profundă să fie des¬ 
coperită ! 


Caracterele sînt reproduse identic, prin urmare 
sînt moştenite pe deplin 

Mutaţiile se moştenesc pe deplin, a^a cum se 
moştenesc caracterele originale, invariabile. De 
exemplu, în prima recoltă de orz, discutată mai 
sus, s-ar fi putut să apară cîteva spice care să 
depăşească cu mult sfera de variabilitate indi¬ 
cată în fig. 7, adică spice fără mustăţi. Ele ar re¬ 
prezenta o mutaţie de Vries şi s-ar reproduce 


52 



identic, adică toţi descendenţii lor ar fi fără 
mustăţi. 

O mutaţie este deci în mod cert o schimbare 
în tezaurul ereditar şi trebuie explicată prin- 
tr-o schimbare în substanţa erditară. într-ade- 
văr, majoritatea experimentelor de încrucişare, 
care ne-au revelat mecanismul eredităţii, constă 
într-o analiză atentă a urmaşilor obţinuţi din 
încrucişarea după un plan preconceput a indivi¬ 
zilor mutanţi (sau, în multe cazuri, mutanţi 
multipli) cu non-mutanţi sau cu mutanţi di¬ 
feriţi. Pe de altă parte, în virtutea repro¬ 
ducerii lor identice, mutaţiile sînt un ma¬ 
terial adecvat pe care selecţia naturală poate 
acţiona şi produce speciile în felul descris de 
Darwin, eliminîndu-1 pe cel inapt şi lăsîndu-1 
pe cel mai apt să supravieţuiască. în teoria lui 
Darwin „uşoarele variaţii accidentale" trebuie 
înlocuite cu „mutaţiile" (aşa cum teoria cuan¬ 
tică pune „saltul cuantic" în locul „transferului 
continuu de energie"). în rest teoria lui Darwin 
trebuie modificată extrem de puţin, dacă înţeleg 
corect opinia pe care o susţin majoritatea bio¬ 
logilor 1 . 


Localizarea, recesivitatea şi dominanţa 

Vom trece acum în revistă alte cîteva fapte 
şi noţiuni fundamentale privind mutaţiile, în- 
tr-o manieră uşor dogmatică, fără a arăta cum 
derivă ele, una cîte una, din datele experi¬ 
mentale. 

1 O dezbatere amplă s-a desfăşurat pe marginea 
problemei dacă selecţia naturală trebuie ajutată (sau 
eliminată) prin direcţionarea mutaţiilor, astfel încît 
acestea să se desfăşoare într-o direcţie utilă sau favo¬ 
rabilă. Părerea mea nu are aici nici o importanţă, tre¬ 
buie însă spus că în paginile care urmează s-a făcut 
abstracţie de eventualitatea „mutaţiilor direcţionate“. 
De aceea, nu discutăm aici interacţiunea genelor de 
„comutare“ („switch“ genes) şi a „poligenelor“ („poly- 
genes“), oricît de importante ar fi ele pentru meca¬ 
nismul real al selecţiei şi evoluţiei. 

Am putea presupune că mutaţia este provo¬ 
cată de o anumită schimbare intr-unui din cro¬ 
mozomi. Aşa şi este. Trebuie spus că ştim în 
mod precis că este vorba de o schimbare intr-un 
cromozom şi nu în locusul cromozomului 
omolog. Fig. 8 arată schematic acest lucru, cru¬ 
cea indicînd locusul mutant. Faptul că este 







Fig. 8. Mutant heterozigot. Crucea arată 
gena mutantă 


afectat numai un cromozom devine evident cînd 
individul mutant este încrucişat cu unul non- 
mutant. Pentru că jumătate din urmaşi mani¬ 
festă caracterul mutantului şi jumătate pe cel 
al individului normal. Acest lucru se produce ca 
o consecinţă a separării celor doi cromozomi în 
timpul meiozei din mutant — cum se vede, 
foarte schematic, în fig. 9. Aceasta din urmă 
este un „pedigree“ unde fiecare individ (din 
trei generaţii consecutive) este reprezentat prin 
perechea de cromozomi despre care vorbim. Vă 
rog să înţelegeţi că dacă ar fi fost afectaţi 
ambii cromozomi ai mutantului, toţi copiii ar fi 
avut o ereditate identică (mixtă), diferită de cea 
a fiecărui părinte în parte. 

Experimentele în acest domeniu nu sînt atît 
de simple cum ar putea reieşi din cele spuse. 
Ele sînt îngreunate de un alt fapt important, şi 
anume că mutaţiile adeseori sînt latente. Ce 
înseamnă aceasta ? 

în mutant cele două ,,exemplare ale mesaju¬ 
lui codificat" nu mai sînt identice ; ele sînt două 



Fig. 9. Transmiterea unei mutaţii. Liniile drepte simple 
indică transferul unui cromozom, cele duble transferul 
cromozomului mutant. Cromozomii din a treia genera¬ 
ţie a căror filiaţie nu este indicată provin din parte¬ 
nerii celei de-a doua generaţii care nu au fost incluşi 
în diagramă. Se presupune că aceştia nu sînt înrudiţi şi 
deci nu sînt expuşi la mutaţie. 


,,citiri" sau ,,versiuni" diferite, cel puţin în acest 
punct. E bine să lămurim imediat că, oricît de 
tentant ar fi, este absolut greşit să considerăm 
versiunea originală ca fiind „ortodoxă", iar cea 
mutantă „eretică". Trebuie să le considerăm, în 
principiu, ca avînd drepturi egale, deoarece ca¬ 
racterele normale au apărut şi ele din mutaţii. 

în realitate „configuraţia" individului, ca o 
regulă generală, copiază una din cele două ver¬ 
siuni, normală sau mutantă. Versiunea copiată 
se numeşte dominantă, cealaltă — recesivă ; cu 
alte cuvinte, mutaţia se numeşte dominantă sau 
recesivă dacă reuşeşte sau nu să schimbe confi¬ 
guraţia. 

Mutaţiile recesive sînt mai frecvente decît 
cele dominante şi, cu toate că la prima vedere 
nu s-ar părea, au o importanţă deosebită. Pen¬ 
tru a afecta configuraţia, ele trebuie să fie pre¬ 
zente în ambii cromozomi (vezi fig. 10). Aseme¬ 
nea indivizi apar prin încrucişarea a doi mutanţi 
recesivi egali sau prin încrucişarea unui mutant 






Fig. 10. Mutant homozigot obţinut 
pe un sfert din descendenţi prin autofecundarea 
unui mutant heterozigot (vezi fig. 8) sau prin 
încrucişarea a doi dintre aceştia. 


cu sine însuşi ; cazul din urmă este posibil la 
plantele hermafrodite sau are loc spontan. Un 
mic calcul ne arată că în aceste cazuri aproape 
un sfert din urmaşi vor fi de acest tip şi prin 
urmare vor manifesta configuraţia mutantă. 


Introducerea unor termeni tehnici 

Cred că în acest moment explicarea unor 
termeni tehnici va clarifica puţin lucrurile. Pen¬ 
tru ceea ce am numit eu ,,versiune a mesaju¬ 
lui codificat" — fie el original sau mutant — 
s-a adoptat termenul de „alelă“. Cînd versiunile 
sînt diferite, ca în fig. 8, individul se numeşte 


56 



heterozigot în raport cu acel locus. Cînd sînt 
egale, ca la individul non-mutant, sau în cazul 
din fig. 10, se numesc homozigote. Prin urmare 
o alelă recesivă influenţează configuraţia numai 
dacă este homozigotă, în timp ce alela domi¬ 
nantă produce aceeaşi configuraţie, fie că este 
homozigotă sau numai heterozigotă. 

Culoarea este deseori dominantă în raport 
cu lipsa de culoare (alb). De exemplu, mazărea 
va avea flori albe numai dacă „alela recesivă 
care răspunde de culoarea albă“ va fi prezentă 
în ambii cromozomi, deci cînd este „homozigotă 
pentru alb“ ; atunci ea se va reproduce iden¬ 
tic, iar toţi descendenţii săi vor avea flori albe. 
O „alelă roşie" (cealaltă fiind albă ; „heterozi- 
gotă“) va produce flori roşii ; la fel vor face 
două alele roşii („homozigote"). Diferenţa între 
ultimele două cazuri se va vedea abia la urmaşi, 
cînd roşul heterozigot va produce unii descen¬ 
denţi albi, iar homozigotul roşu se va repro¬ 
duce identic. 

Faptul că doi indivizi pot să fie identici sub 
aspect exterior, dar să difere în ereditate, e atît 
de important, încît este de dorit o diferenţiere 
mai exactă. Geneticianul spune că ei au ace¬ 
laşi fenotip, dar genotipuri diferite. Conţinutul 
paragrafului precedent ar putea fi acum rezu¬ 
mat într-o propoziţie scurtă şi foarte tehnică : 

O alelă recesivă influenţează fenotipul nu¬ 
mai dacă genotipul este homozigot. 

Aceste expresii tehnice le vom mai folosi din 
cînd în cînd, însă vom reaminti cititorului sem¬ 
nificaţia lor ori de cîte ori va fi necesar. 


Efectul dăunător al încrucişării consanguine 

Atîta timp cît sînt heterozigote, mutaţiile re- 
cesive nu constituie o bază pe care să poată ac¬ 
ţiona selecţia naturală. Chiar dacă sînt detri- 
mentale, cum dealtfel sînt adeseori mutaţiile, 
nu vor fi totuşi eliminate, dat fiind că sînt la¬ 
tente. Deci, se pot acumula o mulţime de mu- 

taţii nefavorabile fără a produce pagube ime¬ 
diate. Şi, desigur, ele sînt transmise unei jumă¬ 
tăţi din urmaşi, iar lucrul acesta are consecinţe 
importante pentru om, păsări şi alte specii ale 
căror calităţi fizice ne preocupă în mod nemijlo¬ 
cit. In fig. 9 am presupus că individul mascul 
(de exemplu, eu însumi) poartă o mutaţie rece- 
sivă detrimentală în mod heterozigot, astfel 
încît ea nu se manifestă. Să presupunem că 
soţia mea nu o povsedă. în acest caz, ea va fi pur¬ 
tată, tot în heterozigot, de către jumătate din 
copiii noştri (generaţia a doua). Dacă aceştia 
sînt împerechiaţi cu parteneri nonmutanţi 
(omişi din diagramă pentru a evita confuzia), un 
sfert din nepoţii noştri, în medie, vor fi afectaţi 
în acelaşi mod. 

Pericolul răului, care devine tot mai mani¬ 
fest, se vede abia în momentul cînd indivizii 
afectaţi în mod identic se încrucişează unul cu 
altul, cînd, cum arată un calcul sumar, un sfert 
din copiii lor, fiind homozigoţi, vor manifesta 
dezavantajul biologic respectiv. In afară de au- 
tofecundare (posibilă numai la plantele herma¬ 
frodite), pericolul cel mai mare îl constituie că¬ 
sătoria între un fiu şi o fiică a mea. Fiecare 
avînd o şansă egală de a fi sau nu afectat latent, 
un sfert din aceste uniuni incestuoase vor fi 
periculoase, pentru că un sfert din copiii lor vor 
manifesta beteşugul respectiv. Factorul de peri¬ 
col pentru un copil născut în mod incestuos va 
fi deci de 1 : 16. 

Calculat în mod analog, factorul de pericol 
pentru urmaşii unei uniuni între doi nepoţi 
(„născuţi normal“) ai mei, deci veri primari, va 
fi de 1 :64. Această posibilitate nu este prea 
mare, al doilea caz fiind de fapt deseori tolerat. 
Să nu uităm însă că am analizat consecinţele 
unui singur detriment latent al unuia din parte¬ 
nerii cuplului ancestral („eu şi soţia mea“). în 
realitate, este foarte probabil ca şi eu şi ea să 
fim refugiul a numeroase asemenea deficienţe 
latente. Ştiind că posezi una din ele, trebuie să 
ai în vedere că o mai posedă 1 din 8 veri pri- 

mari ai tăi ! Experimentele pe plante şi animale 
arată că, în afara cazurilor relativ rare cînd de¬ 
ficienţele sînt grave, există o sumedenie de de¬ 
ficienţe minore, ale căror probabilităţi se însu¬ 
mează ducînd la deteriorarea tuturor urmaşi¬ 
lor rezultaţi din încrucişările consanguine. De¬ 
oarece sîntem departe de a accepta eliminarea 
nereuşitelor în modul brutal pe care-1 adopta¬ 
seră lacedemonienii în munţii Taiget, trebuie să 
avem o concepţie foarte serioasă despre aceste 
lucruri cînd le aplicăm la om, la care selecţia 
naturală a celui mai apt a fost în mare parte 
diminuată, ba, mai mult, s-a transformat în con¬ 
trariul său. Efectul antiselectiv pe care îl are 
în prezent uciderea în masă a tineretului sănă¬ 
tos al tuturor naţiunilor este prea puţin con¬ 
tracarat de afirmaţia că, în condiţii mai primi¬ 
tive, s-ar putea ca războiul să fi avut o valoare 
pozitivă, permiţînd tribului mai apt să supra¬ 
vieţuiască. 


Observaţii istorice şi generale 

Faptul că alela recesivă heterozigată este „co¬ 
pleşită" de cea dominantă şi nu produce nici un 
efect vizibil este uluitor. Merită totuşi să men¬ 
ţionăm că în comportamentul ei există excepţii. 
Dacă gura-leului albă homozigotă este încruci¬ 
şată cu gura-leului stacojie, tot homozigotă, toţi 
descendenţii imediaţi vor fi de culoare interme¬ 
diară, de exemplu roz (şi nu stacojiu cum am fi 
putut crede). Un caz mult mai important în care 
două alele îşi manifestă simultan influenţa sînt 
grupele de sînge : aici nu putem însă intra în 
detalii. Nu m-aş mira dacă, în cele din urmă, 
se va dovedi că recesivitatea este graduală şi 
depinde de sensibilitatea testelor folosite de noi 
la examinarea „fenotipului“. 

Poate că aici este locul potrivit să spunem 
cîteva cuvinte despre începutul istoriei gene¬ 
ticii. Coloana vertebrală a teoriei, legea moşte¬ 
nirii de către generaţiile succesive a proprietăţi- 

lor prin care se deosebesc părinţii şi mai ales im¬ 
portanta dihotomie recesiv-dominant, o dato¬ 
răm călugărului augustin Gregor Mendel 
(1822—1884), acum de reputaţie mondială. Men¬ 
del nu ştia nimic despre mutaţii şi cromozomi, 
în grădinile mănăstirii sale din Briinn (Brno) 
făcea experienţe asupra mazării, cultiva mai 
multe varietăţi ale ei, încrucişîndu-le şi aştep- 
tînd urmaşii lor la prima, a doua, a treia gene¬ 
raţie. Am putea spune că făcea experienţe asu¬ 
pra mutanţilor pe care îi găsise în natură. Re¬ 
zultatele le-a publicat în 1866 în Analele Aso¬ 
ciaţiei de cercetare a naturii din Brno. Se pare 
că nimeni nu a fost interesat de pasiunea călugă¬ 
rului şi nimeni, desigur, nu avea nici cea mai 
mică idee că descoperirea sa va deveni în secolul 
XX steaua călăuzitoare a unei noi ramuri a şti¬ 
inţei, în prezent poate cea mai interesantă din 
toate. Articolul său a fost uitat şi abia în 1900 a 
fost redescoperit simultan de Correns (Berlin), 
de Vries (Amsterdam) şi Tschermak (Viena). 


Necesitatea mutaţiilor este un eveniment rar 

Am încercat pînă acum să ne concentrăm 
atenţia asupra mutaţiilor dăunătoare, care s-ar 
putea să fie cele mai numeroase ; trebuie însă 
spus răspicat că există şi mutaţii avantajoase. 
Dacă considerăm că o mutaţie spontană este un 
mic pas în dezvoltarea speciei, avem impresia 
că schimbările sînt „încercate" în mod absolut 
întîmplător, cu riscul de a fi nocive, caz în care 
sînt eliminate automat. Astfel se iveşte încă o 
problemă importantă. Pentru a fi un material 
adecvat acţiunii selecţiei naturale, mutaţiile tre¬ 
buie să fie evenimente rare, cum şi sînt de fapt. 
Dacă ar fi atît de frecvente încît ar fi extrem 
de mare probabilitatea ca într-un individ să se 
manifeste, de exemplu, o duzină de mutaţii, 
atunci mutaţiile nocive, de regulă, vor predo¬ 
mina asupra celor avantajoase, iar specia, în 
loc să se amelioreze prin selecţie, ar rămîne ne- 

ameliorată sau ar pieri. Conservatorismul rela¬ 
tiv, rezultat al gradului ridicat de permanenţă 
al genelor, este esenţial. S-ar putea face o ana¬ 
logie cu funcţionarea unei maşini într-o uzină. 
Pentru a elabora metode mai bune, trebuie în¬ 
cercate inovaţii noi, chiar dacă utilitatea lor nu 
este evidentă. Dar pentru a stabili dacă inova¬ 
ţiile măresc sau micşorează producţia maşinii 
este esenţial ca ele să fie introduse una cîte una, 
în timp ce toate celelalte părţi ale maşinii rămîn 
constante. 


Mutaţii provocate de razele X 

Vom examina acum o serie foarte ingenioasă 
de cercetări genetice, care se va dovedi a fi lu¬ 
crul esenţial în analiza noastră. 

Prin iradierea părinţilor cu raze X sau raze 
Y, procentul de mutaţii la urmaşi, aşa-numita 
rată a mutaţiilor, poate fi mărit, ajungînd de 
cîteva ori mai mare decit infima rată naturală 
a mutaţiilor. Mutaţiile produse pe această cale 
nu se deosebesc de loc (cu excepţia faptului că 
sînt mult mai numeroase) de cele spontane, 
dînd impresia că orice mutaţie „naturală” poate 
fi provocată de razele X. în Drosophila nume¬ 
roase mutaţii speciale se repetă permanent şi 
spontan pe culturi uriaşe ; ele au fost localizate 
în cromozom, aşa cum s-a descris la p. 43—46, 
dîndu-li-se nume speciale. Au fost- descoperite 
chiar „alele multiple”, adică două sau mai multe 
,,versiuni“ care ocupă acelaşi loc în codul cro- 
mozomial ; prin urmare avem de-a face aici nu 
cu două, ci trei sau mai multe alternative in¬ 
tr-un singur locus, toate, două cîte două, 
aflîndu-se în relaţia „dominantă-recesivă” una 
faţă de alta, atunci cînd apar simultan în locu- 
surile corespunzătoare lor din cei doi cromo¬ 
zomi omologi. 

Experienţele pe mutaţiile produse de razele X 
dau impresia că orice „tranziţie”, să zicem de la 
individul normal la un anumit mutant şi invers, 
are un anumit „coeficient de raze X”, care in- 

dică procentul de urmaşi ce devin mutanţi pe 
această cale, adică prin aplicarea unei doze-uni- 
tate de raze X asupra părinţilor înainte de a-i 
fi conceput pe desoendenţi. 


Prima lege. Mutaţia este un eveniment unic 

Mai mult decît atît, legile care guvernează 
rata mutaţiilor provocate artificial sînt extrem 
de simple şi edificatoare. Mă bazez aici pe rapor¬ 
tul lui N. W. Timofeeff din Biological Review, 
voi. IX, 1934. El trimite, într-o mare măsură, la 
frumoasa cercetare a autorului însuşi. Prima 
lege este 

(1) Creşterea este exact proporţională cu doza 
de raze , astfel incit se poate vorbi de fapt (cum 
am şi făcut) de un coeficient de creştere. 

Ne-am obişnuit atît de mult cu proporţionali- 
tatea simplă, încît sîntem predispuşi să subesti¬ 
măm vastele consecinţe ale acestei legi simple. 
Pentru a le evidenţia, am putea să amintim că 
preţul unei mărfi, de exemplu, nu este întot¬ 
deauna proporţional cu cantitatea ei. în timpuri 

normale, proprietarul unui magazin poate fi 
atît de impresionat că aţi cumpărat de la el 
şase portocale încît, după ce v-aţi decis să luaţi 
o duzină întreagă, să v-o dea la un preţ care 
este sub dublul preţului pentru şase portocale, 
în vremuri de sărăcie s-ar putea întîmpla in¬ 
vers. în cazul nostru, tragem concluzia că prima 
jumătate a dozei de radiaţie, deşi face ca, de 
exemplu, unul dintr-o mie de descendenţi să 
devină mutant, nu influenţează cu nimic restul 
lor, nici în predispunerea la mutaţie, nici în 
imunizarea la ea. Pentru că, în caz contrar, a 
doua jumătate a dozei nu va mai provoca doar o 
mutaţie într-o mie de indivizi. Deci mutaţia nu 
este un efeot acumulat, generat de mici pro¬ 
porţii consecutive de radiaţii, care se întăresc 
reciproc. Ea trebuie să conste într-un eveniment 
unic care survine în cromozom în timpul ira¬ 
dierii. Ce fel de eveniment ? 

A doua lege. Localizarea evenimentului 

La aceasta răspunde a doua lege şi anume 

(2) în cazul clnd calitatea razelor (lungimea 
de undă) variază in cadrul unor limite largi, de 
la razele X slabe la razele y foarte dure, coefi¬ 
cientul rămîne constant, cu condiţia ca doza să fie 
aceeaşi în aşa-numitele unităţi-r, adică cu con¬ 
diţia ca doza să se măsoare prin cantitatea to¬ 
tală de ioni produşi pe unitatea de volum într-o 
substanţă standard, aleasă în mod adecvat, în 
perioada de timp şi la locul unde sînt iradiaţi 
părinţii. 

Ca substanţă standard se ia aerul, nu 
numai din comoditate, ci şi din pricină că ţesu¬ 
turile organice sînt compuse din elemente care 
au greutatea lui atomică. Limita inferioară a 
cantităţii de ionizări sau procese analoage 1 (ex¬ 
citaţii) din ţesut se obţine prin înmulţirea nu¬ 
mărului de ionizări cu raportul dintre densităţi. 
Este cît se poate de evident, şi confirmat prin- 
tr-o cercetare scrupuloasă, că evenimentul unic 
care provoacă mutaţia este ionizarea (sau un 
proces similar) care survine în volumul „critic“ 
al celulei de reproducere. Care este mărimea 
acestui volum critic ? El poate fi estimat, por¬ 
nind de la rata mutaţiilor observate, printr-un 
raţionament de felul următor : dacă o doză de 
50 000 de ioni pe cm 3 produce o şansă de 1 : 100 
pentru ca un anumit gamet (aflat în zona ira¬ 
diată) să devină un mutant specific, tragem con¬ 
cluzia că volumul critic, „ţinta“ pe care trebuie 

să o „lovească" ionizarea pentru ca mutaţia să 

1 1 

aibă loc, este de -- din - dintr-un cm 3 , 

1 000 50 000 

adică o cincizecimilionime dintr-un cm 3 . Nume¬ 
rele nu sînt reale, le-am folosit numai pentru 

1 Limită inferioară, deoarece aceste „alte procese'* 
nu pot fi măsurate prin ionizare, dar pot fi foarte efi¬ 
ciente în producerea de mutaţii. 

exemplificare. In estimaţia reală ne vom bizui 
pe M. Delbriick, potrivit unui articol al lui Del- 
briick, N. W. Timofeeff şi K. G. Zimmer \ care 
va fi şi sursa principală a teoriei expuse în ur¬ 
mătoarele două capitole. Delbriick ajunge la o 
mărime de cca zece distanţe atomice medii la 
cub, conţinînd deci numai cca IO 3 = o mie de 
atomi. Interpretarea cea mai simplă a acestui 
rezultat ne arată că există o probabilitate des¬ 
tul de mare de a produce această mutaţie cu 
condiţia ca sub cca „10 atomi depărtare" de 
un anumit punct din cromozom să aibă loc o io- 
nizare (excitaţie). Vom discuta acum mai în 
detaliu acest lucru. 

Raportul lui Timofeeff conţine o sugestie 
practică pe care nu pot să nu o menţionez aici, 
deşi aceasta nu are, desigur, nici o legătură cu 
cercetarea noastră. în viaţa modernă există nu¬ 
meroase situaţii în care fiinţa umană trebuie să 
fie expusă la raze X. Sînt binecunoscute peri¬ 
colele acestora : arsuri, cancerul razelor X, ste¬ 
rilitatea ; protecţia se asigură, în special la su¬ 
rorile şi medicii care manipulează razele, prin 
ecrane de plumb, şorţuri de plumb etc. Dar 
chiar dacă aceste pericole iminente pentru in¬ 
divid sînt eliminate, există pericolul indirect al 
micilor mutaţii detrimentale produse în celu¬ 
lele de reproducere — mutaţii de genul celor 
pe care le-am avut în vedere cînd am vorbit 
despre rezultatele nefavorabile ale încrucişării 
consanguine. într-o formulare drastică, deşi 
puţin cam naivă, nocivitatea căsătoriei între 
verii primari poate să crească dacă bunica lor a 
lucrat cu raze X o perioadă îndelungată ca soră 
medicală. Problema nu trebuie să deranjeze pe 
nimeni în speţă. Dar posibilitatea unei infectări 
treptate a rasei umane cu mutaţii latente nedo¬ 
rite ar merita să fie o problemă care să preocupe 
omenirea. 

1 Nachr. a. d. Biologie, d. Ges. d. Wiss. Gottingen, 
I (1935), p. 189. 

Capitolul 4 

DATELE MECANICII CUANTICE 


Und deines Geistes hochster Feuerflug 
Hat schon am Gleichnis, hat am Bild genug V 

GOETHE 


Permanenţa nu poate fi explicată de fizica 

clasică 

Ajutat de instrumentul extrem de subtil al 
razelor X (care, cum îşi aduce aminte fizicianul, 
a revelat acum treizeci de ani structurile reţele¬ 
lor atomice ale cristalelor), efortul comun al 
biologilor şi fizicienilor a reuşit în ultimii ani să 
reducă limita superioară a mărimii structurii 
microscopice care determină caracteristicile ma- 
croscopice ale individului — „mărimea ge¬ 
nei" — situînd-o sub estimaţiile obţinute la 
p. 46—47. Avem acum în faţă o întrebare 
grea : Cum putem împăca, din punctul de ve¬ 
dere al fizicii statistice, faptul că structura ge¬ 
nei conţine, după cît se pare, un număr relativ 
mic de atomi (de ordinul lui 1 000 şi poate mult 
mai scăzut) cu faptul că această structură ma¬ 
nifestă, în acelaşi timp, o activitate legică, 
exactă, cu o durabilitate sau permanenţă care 
se învecinează cu miraculosul ? 

Permiteţi-mi să vă arăt încă o dată cît de ex¬ 
traordinară este această situaţie. Unii membri ai 
dinastiei de Habsburg au o diformitate carac¬ 
teristică a buzei inferioare („Habsburg Lippe“). 
Ereditatea ei a fost studiată atent şi descrisă în- 


1 Iar zborul de foc al minţii tale 
A îngheţat în chipuri şi asemuiri. 

tr-o lucrare, completată cu portrete istorice şi 
publicată de Academia Imperială din Viena, 
sub auspiciile familiei. Acest semn distinctiv se 
dovedeşte a fi o veritabilă „alelă" mendeliană 
faţă de forma normală a buzei. Privind atent 
portretul unui membru din secolul XVI al fa¬ 
miliei şi cel al descendentului său, care a trăit 
în secolul XIX, deducem că structura mate¬ 
rială a genei responsabile de această particula¬ 
ritate anormală a fost transmisă de-a lungul 
secolelor din generaţie în generaţie, reprodusă 
fidel în fiecare din diviziunile celulare, nu prea 
numeroase, care au avut loc între timp. De ase¬ 
menea, numărul de atomi antrenaţi în structura 
genei responsabile a fost probabil de acelaşi or¬ 
din de mărime ca în cazurile testate cu raze X. 
în tot acest răstimp, gena a fost păstrată la o 
temperatură de cca 36,7°C. Cum să înţelegem 
faptul că timp de secole tendinţa spre dezordine 
a mişcării termice nu a tulburat-o de loc ? 

Un fizician de la sfîrşitul secolului trecut ar 
fi fost supus unei încercări grele dacă, dorind 
să răspundă la întrebare, s-ar fi bizuit numai 
pe legile naturii pe care le putea explica şi în¬ 
ţelege. Cu toate acestea, după o scurtă reflec¬ 
ţie asupra situaţiei statistice, el ar fi răspuns 
probabil (corect, cum vom vedea) : Aceste struc¬ 
turi materiale pot fi doar moleculare. Chimia, 
la acea epocă, avea deja cunoştinţe largi despre 
existenţa şi, uneori, stabilitatea foarte mare a 
acestor asociaţii de atomi. Cunoştinţele erau 
însă pur empirice. Nu se explicase natura mole¬ 
culei — legătura între atomii care formează 
molecula era pentru toţi o enigmă de nepătruns. 
Şi totuşi răspunsul este corect. El are încă o 
valoare limitată atîta timp cît enigmatica sta¬ 
bilitate biologică este atribuită la fel de enig¬ 
maticei stabilităţi chimice. Afirmaţia că două 
particularităţi, în aparenţă similare, se bazează 
pe acelaşi principiu este întotdeauna precară 
atît timp cît nu se cunoaşte principiul însuşi. 

Ea poate fi explicată de teoria cuantică 


In acest caz principiul ni-1 oferă teoria cuan¬ 
tică. în lumina cunoştinţelor pe care le avem 
pînă acum, mecanismul eredităţii este strîns 
legat, ba, mai mult, se întemeiază pe însuşi 
fundamentul teoriei cuantice. Această teorie a 
fost formulată în 1900 de Max Planck. Genetica 
modernă începe odată cu redescoperirea lucră¬ 
rii lui Mendel de către de Vries, Correns şi 
Tschermak (1900) şi cu lucrarea lui de Vries 
despre mutaţii (1901—1903). Prin urmare, naş¬ 
terea celor două teorii coincide în timp şi nu 
este de mirare că a trebuit ca ambele să ajungă 
la un anumit grad de maturitate înainte de a 
se stabili o legătură între ele. în ce priveşte teo¬ 
ria cuantică, a trebuit să treacă aproape un sfert 
de secol pînă cînd, în 1926—1927, au fost con¬ 
turate de către W. Heitler şi F. London princi¬ 
piile generale ale teoriei cuantice a legăturii 
chimice. Teoria Heitler-London foloseşte ideile 
cele mai subtile şi complicate ale ultimelor des¬ 
coperiri din teoria cuantică (denumită „meca¬ 
nica cuantică" sau „mecanica ondulatorie“). O 
prezentare a ei fără folosirea formulelor este 
aproape imposibilă şi ar pretinde un volum de 
mărimea celui de faţă. Din fericire, acum, cînd 
greul a trecut şi ne-am limpezit mintea, este 
posibilă o cale mai directă de a evidenţia legă¬ 
tura dintre „salturile cuantice" şi mutaţii, de a 
înţelege faptul cel mai evident. Este ceea ce în¬ 
cercăm să facem aici. 


Teoria cuantică — stările discrete — salturile 

cuantice 

Marea revelaţie a teoriei cuantice a fost des¬ 
coperirea caracteristicilor discontinuităţii în 
Cartea Naturii, într-un context în care, după 
concepţiile susţinute pînă atunci, tot ce nu era 
continuitate părea absurd. 

Primul caz a fost energia. Un corp la scară 
macroscopică îşi schimbă energia continuu. Un 

pendul, de exemplu, pus în mişcare este înceti¬ 
nit treptat de rezistenţa aerului. Oricît ar părea 
de straniu, trebuie să admitem că un sistem de 
ordinul dimensiunilor atomice se comportă în 
mod diferit. Din motive pe care nu le exami¬ 
năm aici, presupunem că sistemul mic, prin 
însăşi natura sa, posedă doar cantităţi disconti¬ 
nue de energie, numite niveluri energetice spe¬ 
cifice. Trecerea dintr-o stare în alta este un 
eveniment plin de mister, care se numeşte de 
obicei „salt cuantic". 

Dar energia nu este singura caracteristică a 
unui sistem. Să luăm din nou un pendul, ima- 
ginîndu-ne însă unul care poate efectua dife¬ 
rite genuri de mişcare, de exemplu o bilă ma¬ 
sivă suspendată de plafon cu un fir. Ea poate 
pendula de la nord la sud, de la est la vest, în 
orice altă direcţie, în cerc, în elipsă. Suflînd 
uşor cu nişte foaie asupra bilei, o putem face 
să treacă continuu dintr-o stare de mişcare în 
alta. 

La sistemele la scară mică majoritatea acestor 
caracteristici sau a celor similare — nu intrăm 
în detalii — variază discontinuu. Ca şi energia, 
ele sînt „cuantificate". 

Rezultatul este că o serie de nuclee atomice, 
inclusiv garda lor personală — electronii, 
atunci cînd se află unul lingă altul şi constituie 
„un sistem", sînt incapabili, prin însăşi natura 
lor, să adopte orice configuraţie arbitrară (posi¬ 
bilă). Natura lor le permite să aleagă doar o se¬ 
rie numeroasă, dar discontinuă de „stări" i . Pe 
acestea le numim de obicei niveluri sau niveluri 
ale energiei, deoarece energia este una din ca¬ 
racteristicile lor esenţiale. Trebuie însă avut în 

1 Adopt versiunea dată în mod uzual în literatura 
de popularizare şi care este suficientă pentru scopul 
nostru de acum. Am însă conştiinţa încărcată a celui 
care perpetuează o eroare convenabilă. Adevărata is¬ 
torie este mult mai complicată, deoarece cuprinde in- 
determinarea accidentală în raport cu starea în care se 
află sistemul. 

vedere că descrierea completă, în afară de ener¬ 
gie, cuprinde multe alte lucruri. în principiu 
este corect să considerăm o stare ca desemnînd 
o anumită configuraţie a tuturor corpusculilor. 

Trecerea de la una din aceste configuraţii la 
alta este un salt cuantic. Dacă cea de-a doua 
configuraţie are o energie mai mare („este un 
nivel superior"), pentru ca trecerea să fie po¬ 
sibilă sistemul trebuie alimentat din afară cu 
cel puţin diferenţa dintre cele două energii. La 
un nivel inferior ea poate coborî spontan, eli- 
minînd surplusul de energie prin radiaţie. 


Moleculele 

Fără a fi absolut necesar, în setul de stări ale 
unei colecţii de atomi poate exista un nivel mi¬ 
nim, care presupune o apropiere strînsă între 
atomi. Atomii care se află în această stare for¬ 
mează o moleculă. Ceea ce vrem să subliniem 
aici este că molecula are în mod necesar o anu¬ 
mită stabilitate ; configuraţia ei nu se poate 
schimba atît timp cît nu se furnizează din 
afară diferenţa de energie necesară pentru a o 
„ridica" la nivelul imediat superior. Prin ur¬ 
mare, această diferenţă de nivel, care este o 
cantitate bine definită, determină cantitativ 
gradul de stabilitate al moleculei. Vom vedea 
mai jos cît de strîns este legat acest fapt de 
fundamentul teoriei cuantice, adică de disconti¬ 
nuitatea schemei nivelurilor. 

îl rog pe cititor să mă creadă că această or¬ 
dine de idei a fost verificată în întregime pe fe¬ 
nomenele chimice ; şi că a fost foarte eficientă 
în explicarea fenomenului fundamental al va¬ 
lenţei chimice şi a multor altor detalii privind 
structura moleculelor, energiile lor de legătură, 
stabilitatea lor la diferite temperaturi etc. Am 
în vedere teoria Heitler-London care, cum am 
spus, nu poate fi examinată aici în detaliu. 

Stabilitatea lor depinde de temperatură 


Trebuie să ne mulţumim doar cu examinarea 
unui punct care prezintă un interes deosebit 
pentru problema noastră biologică şi anume sta¬ 
bilitatea moleculei la diferite temperaturi. Să 
considerăm sistemul nostru de atomi ca fiind 
la nivelul său de energie minimă. Fizicianul 
l-ar numi moleculă la temperatura zero absolut. 
Pentru a o ridica la starea sau nivelul imediat 
superior este necesară o anumită cantitate de 
energie. Modul cel mai simplu în care o puteţi 
procura este „încălzirea" moleculei. O aduceţi 
într-un mediu cu temperatură mai ridicată 
(,,baie de căldură"), dînd posibilitatea altor 
sisteme (atomi, molecule) de a o lovi. Avînd în 
vedere neregularitatea absolută a mişcării ter¬ 
mice, nu există o limită strictă de temperatură 
la care „ridicarea" să fie generată în mod cert 
şi imediat. Există mai curînd, la fiecare tempe¬ 
ratură (diferită de zero absolut), o anumită po¬ 
sibilitate, mai mică sau mai mare, ca ridicarea 
să aibă loc, probabilitatea crescînd, desigur, o- 
dată cu temperatura băii de căldură. Cea mai 
bună cale prin care puteţi exprima această 
perspectivă este de a indica timpul mediu care 
trebuie să se scurgă pentru a se produce ridi¬ 
carea, „timpul de aşteptare“. 

Dintr-o cercetare, pe care o datorăm lui 
P. Polanyi şi E. Wigner 1 1 ştim că „timpul de 
aşteptare" depinde, într-o mare măsură, de ra¬ 
portul dintre două energii, una fiind chiar dife¬ 
renţa de energie necesară efectuării ridicării 
(să o notăm cu W), iar cealaltă caracterizînd in¬ 
tensitatea mişcării termice la temperatura dată 
(să notăm cu T temperatura absolută, iar cu kT 
energia caracteristică) 2 . Se înţelege de la sine 


1 Zeitschrift fur Physik. Chemie (A), Haber-Band 
(1928), p. 439. 

2 k este o constantă cunoscută numeric şi numită 

3 

constanta Boltzmann ; — kT este energia cinetică 


medie a unui atom de gaz la temperatura T. 

că probabilitatea ca ridicarea să aibă loc este cu 
atît mai mică şi, prin urmare, timpul de aştep¬ 
tare cu ;atî£ mai lung, cu cit este mai mare ridi¬ 
carea însăşi in comparaţie cu energia termică 
medie, cu alte cuvinte cu cît raportul W : kT 
este jnai mare. Uluitor este că timpul de aştep¬ 
tare depinde enorm de nişte schimbări relativ 
mici ale raportului W : kT. De exemplu (după 
Delbriick) : pentru W = 30 kT timpul de aş- 

l 

teptare este doar de — s., însă va creşte la 

16 luni cînd W = 50 kT şi la 30 000 de ani cînd 
W = 60 kT ! 


Interludiu matematic 

Pentru cititorii cărora le-ar surîde, am pu¬ 
tea să exprimăm în limbaj matematic motivul 
acestei enorme sensibilităţi la schimbările de 
temperatură sau în rangul nivelului şi să mai 
adăugăm cîteva observaţii fizice asemănă¬ 
toare. Motivul constă în faptul că timpul de aş¬ 
teptare, să-l numim t, depinde exponenţial de 
raportul W/kT astfel : 

t = ze w l kT 

t fiind o constantă cu valoare mică, de ordi¬ 
nul a IO -13 sau IO -14 s. Această funcţie exponen¬ 
ţială nu este o caracteristică accidentală. In 
teoria statistică a căldurii ea apare pretutin¬ 
deni, constituind, ca să spunem aşa, coloana ei 
vertebrală. Ea este o măsură a improbabilităţii 
ca o cantitate de energie de mărimea W să se 
acumuleze accidental într-o anumită parte a 
sistemului şi tocmai această improbabilitate 
creşte atît de enorm cînd se cere un multiplu 
foarte mare al „energiei medii“ kT. 

De fapt W = 30 kT (vezi exemplul amintit 
mai sus) este deja un caz extrem de rar. Că el 
nu implică un timp de aşteptare enorm de lung 

(doar — s. în exemplul nostru) se datorează, 

desigur, micimii factorului t. Acesta din 
urmă are o semnificaţie fizică. El este de ordi¬ 
nul perioadei vibraţiilor care au loc permanent 
în sistem. în linii mari, l-aţi putea descrie ca 
semnificînd faptul că probabilitatea acumulării 
cantităţii necesare W, deşi foarte mică, revine 
mereu „la fiecare vibraţie", adică de cca IO' 13 
sau IO -14 ori pe secundă. 


Primul amendament 

Oferind aceste consideraţii ca o teorie a sta¬ 
bilităţii moleculei, s-a presupus tacit că saltul 
cuantic pe care l-am numit „ridicare" duce, 
dacă nu la dezintegrare completă, atunci cel 
puţin la o configuraţie esenţialmente diferită a 
atomilor ei — o moleculă izomeră, cum ar 
spune chimistul, adică o moleculă compusă din 
aceiaşi atomi, dar într-un aranjament diferit 
(în aplicaţia la biologie, molecula izomeră va 
reprezenta o „alelă" diferită în acelaşi locus, 
iar saltul cuantic va reprezenta mutaţia). 

Spre a face posibilă această interpretare, tre¬ 
buie introduse unele corective în două puncte 
ale expunerii noastre, pe care, pentru a fi in¬ 
teligibilă, am simplificat-o în mod intenţionat. 
Din felul cum am enunţat-o s-ar putea crede că 
grupul nostru de atomi constituie o moleculă 
numai în starea sa „inferioară ultimă", starea 
imediat superioară fiind „ceva diferit". Nu este 
aşa. De fapt, nivelul inferior ultim este urmat 
de o serie numeroasă de niveluri care nu im¬ 
plică o schimbare apreciabilă a întregii configu¬ 
raţii, ci corespund doar acelor mici vibraţii în¬ 
tre atomi pe care le-am menţionat la p. 71—72. 
Şi acestea sînt „cuantificate", dar cu praguri 
relativ mici de la un nivel la altul. Deci sînt su¬ 
ficiente impacturile particulelor din „baia de 
căldură" pentru a le genera chiar la o tempe¬ 
ratură foarte scăzută. Dacă molecula este o 

structură extinsă, puteţi concepe aceste vibraţii 
ca pe nişte unde sonore de înaltă frecvenţă, care 
străbat molecula fără a-i face nici un rău. 

Aşadar, primul amendament nu este foarte 
important : trebuie să facem abstracţie de 
„structura vibratorie fină“ a schemei niveluri¬ 
lor. Termenul de nivel „imediat superior" tre¬ 
buie înţeles ca semnificînd nivelul următor, 
corespunzător unei schimbări semnificative de 
configuraţie. 


Al doilea amendament 

Al doilea amendament este mult mai greu de 
explicat, deoarece se referă la anumite caracte¬ 
ristici vitale, foarte complicate, ale schemei ni¬ 
velurilor semnificativ diferite. Trecerea liberă 
între două niveluri poate fi împiedicată nu nu¬ 
mai de restricţia cantităţii necesare de energie ; 
ea poate fi împiedicată pînă şi în trecerea de la 
un nivel superior la unul inferior. 

H H H 


C-C-C-O 


H H H 


H 


H C 

3 H 

r* r 

- /— 

L. k 



H H H 

Fig. 11. Cei doi izomeri ai alcoolului propilic 

73 



Să începem cu faptele empirice. Chimistul 
ştie că, pentru a forma o moleculă, un grup de 
atomi se poate uni în mai multe feluri. Aceste 
molecule se numesc izomere („constituite din 
aceleaşi părţi" aceeaşi, f^epo?= parte). Izo- 

meria nu este o excepţie, ci o regulă. Cu cît o 


3 



Fig. 12. Pragul energetic (3) dintre nivelurile 
izomerice (1) şi (2). Săgeţile indică energiile minime 

necesare trecerii 

moleculă este mai mare, cu atît mai multe sînt 
alternativele izomere pe care le oferă. Fig. 11 
indică unul din cazurile cele mai simple, cele 
două feluri de alcool propilic, ambele compuse 
din 3 atomi de carbon (C), 8 de hidrogen (H), 
1 de oxigen (O ) 1 . Acesta din urmă poate fi aşe¬ 
zat între orice hidrogen şi carbonul său, dar nu¬ 
mai cele două cazuri arătate în figura noastră 
sînt substanţe diferite. Şi sînt, într-adevăr, di¬ 
ferite. De asemenea şi energiile lor sînt diferite, 
reprezentînd „niveluri diferite". 

Remarcabil este faptul că ambele molecule 
sînt perfect stabile, ambele se comportă ca şi 

1 în timpul prelegerii au fost expuse modele în care 
C, H şi O erau reprezentaţi prin bile de lemn negre, 
albe şi roşii. Nu le-am reprodus aici pentru că asemă¬ 
narea lor cu moleculele reale nu este cu mult mai 
mare decît a fig. 11. 


74 




cum ar fi nişte „stări inferioare ultime". Nu 
există treceri spontane din vreuna din stări în 
cealaltă. 

Cauza este faptul că cele două configuraţii nu 
sînt configuraţii învecinate. Trecerea de la una 
la alta se poate face numai prin nişte configu¬ 
raţii intermediare, care au o energie mai mare 
decît oricare din ele. Pe scurt, oxigenul trebuie 
scos dintr-o poziţie şi introdus în alta. Se pare 
că nu există o altă cale de a face acest lucru 
fără a trece prin configuraţii cu o energie consi¬ 
derabil mai ridicată. Această situaţie este une¬ 
ori reprezentată grafic ca în fig. 12, în care 1 şi 
2 reprezintă cei doi izomeri, 3 „pragul" dintre 
ei, iar cele două săgeţi indică „ridicările", cu alte 
cuvinte cantităţile de energie necesare pentru 
a produce trecerea respectiv din starea 1 în sta¬ 
rea 2 sau din starea 2 în starea 1. 

Putem acum enunţa „al doilea amendament", 
care spune că trecerile de tip „izomer" sînt sin¬ 
gurele care ne vor interesa în aplicaţiile noas¬ 
tre la biologie. Acest lucru l-am avut în minte 
cînd am explicat „stabilitatea" la p. 69—71. 
„Saltul cuantic" pe care îl vizam este trecerea 
de la o configuraţie moleculară relativ stabilă la 
alta. Cantitatea de energie necesară trecerii 
(notată prin W) nu este diferenţa reală dintre 
niveluri, ci distanţa de la nivelul iniţial de prag 
(vezi săgeţile din fig. 12). 

Trecerile fără un prag între starea iniţială şi 
cea finală sînt absolut neinteresante şi nu nu¬ 
mai în aplicaţiile noastre la biologie. Ele nu 
contribuie cu nimic la stabilitatea chimică a 
moleculei. De ce ? Ele n-au un efect durabil, 
rămîn neobservate. Atunci cînd survin, sînt ur¬ 
mate aproape imediat de o revenire la starea 
iniţială, deoarece nimic nu împiedică reîntoar¬ 
cerea lor. 




Capitolul 5 

DISCUŢIA 

VERIFICAREA MODELULUI 
LUI DELBRUCK 


Sane sicut lux seipsam et tenebras manifestat, 
sic veritas norma sui et falşi est K 

SPINOZA, 

Etica, Partea II, Teorema 43. 


Imaginea generală a substanţei ereditare 

Din aceste fapte rezultă un răspuns foarte 
simplu la întrebarea noastră, şi anume : Oare 
aceste structuri, compuse din atomi relativ pu¬ 
ţini, sînt capabile să reziste perioade îndelun¬ 
gate la influenţa perturbatoare a mişcării ter¬ 
mice la care este permanent expusă substanţa 
ereditară ? Vom presupune că structura genei 
este structura unei molecule uriaşe, capabilă 
doar de schimbare discontinuă, aceasta fiind o 
rearanjare a atomilor care duce la o moleculă 
izomeră 1 2 . Rearanjarea poate afecta doar o mică 
porţiune a genei, iar numărul de rearanjări este 
mare. Pragurile energetice care separă confi¬ 
guraţia efectivă de toate celelalte configuraţii 
izomere posibile trebuie să fie destul de ridicate 
(în comparaţie cu energia termică medie a unui 
atom) pentru ca schimbarea să fie un eveni¬ 
ment rar. Vom echivala aceste evenimente rare 
cu mutaţiile spontane. 

1 într-adevăr, aşa cum lumina vădeşte întunericul şi 
pe sine însăşi, tot aşa adevărul este măsura neadevă¬ 
rului şi a sa însuşi. 

2 Din comoditate voi continua să o numesc trecere 
izomeră, deşi ar fi absurd să se excludă posibilitatea 
unui schimb cu mediul. 

Ultimele părţi ale capitolului de faţă vor fi 
consacrate verificării acestei imagini generale 
a genei şi mutaţiei (datorată, în cea mai mare 
parte, fizicianului german M. Delbriick) prin 
confruntarea ei detaliată cu faptele genetice, 
înainte de aceasta, ar fi potrivit să facem un mic 
comentariu asupra fundamentului şi naturii ge¬ 
nerale a teoriei. 


Unicitatea imaginii 

Oare pentru cauza biologiei era absolut in¬ 
dispensabil să săpăm pînă la rădăcinile cele mai 
adînci şi să construim imaginea pe mecanica 
cuantică ? Ipoteza că gena este o moleculă re¬ 
prezintă astăzi, aş îndrăzni să spun, un lucru 
banal. Puţini biologi, familiarizaţi sau nu cu 
teoria cuantică, nu ar fi de acord cu ea. La 
p. 66 ne-am hazardat să o atribuim unui 
fizician ,,precuantic“, ca fiind singura explica¬ 
ţie rezonabilă a permanenţei constatate. Consi¬ 
deraţiile ulterioare despre izomerie, energia de 
prag, rolul decisiv al raportului W : kT în de¬ 
terminarea probabilităţii trecerii izomere — 
toate acestea puteau fi introduse pe o bază em¬ 
pirică, fără să ne axăm pe teoria cuantică. De 
ce am insistat atît de mult asupra punctului de 
vedere al mecanicii cuantice, deşi s-ar fi putut 
să nu reuşesc a-1 lămuri în această cărticică şi 
să plictisesc o mulţime de cititori ? 

Mecanica cuantică este primul aspect teore¬ 
tic care explică, pornind de la nişte principii 
prime, toate agregatele de atomi întîlnite în 
Natură. Legătura Heitler-London este caracte¬ 
ristica singulară, unică a teoriei, care nu a fost 
inventată în vederea explicării legăturii chi¬ 
mice. Ea apare de la sine, într-un mod care ne 
atrage şi ne intrigă, fiindu-ne impusă de con¬ 
sideraţii absolut diferite. Ea corespunde cu 
exactitate faptelor chimice observate şi, cum 
am spus, este o trăsătură unică, pe care am în- 
ţeles-o destul de bine pentru a afirma că „un 

lucru ca acesta nu s-ar mai putea întîmpla“ în 
dezvoltarea ulterioară a teoriei cuantice. 

In consecinţă putem spune liniştit că nu 
există nici o alternativă la explicaţia molecu¬ 
lară a substanţei ereditare. Punctul de vedere 
al fizicii nu oferă altă posibilitate de a explica 
permanenţa ei. Dacă imaginea lui Delbruck s-ar 
prăbuşi, am fi nevoiţi să renunţăm la încercă¬ 
rile ulterioare. Acesta este primul punct pe 
care vreau să-l discut. 


Cîteva concepţii tradiţionale greşite 

S-ar putea însă pune întrebarea : Oare, cu 
excepţia moleculelor, nu există alte structuri 
durabile, compuse din atomi ? O monedă de 
aur, de exemplu, îngropată cîteva mii de ani 
într-un mormînt, nu păstrează liniile chipului 
gravat pe ea ? Este adevărat că moneda este 
compusă dintr-un număr enorm de atomi, dar, 
în acest caz, nu sîntem dispuşi deloc să atribuim 
statisticii numerelor mari simpla conservare a 
formei. Aceeaşi remarcă este valabilă pentru 
mănunchiul de cristale pe care îl găsim într-o 
stîncă, unde trebuie să fi stat cîteva perioade 
geologice. 

Toate acestea ne duc la cel de-al doilea punct 
pe care vreau să-l elucidez. Cazul unei mole¬ 
cule, al unui solid şi al unui cristal nu diferă 
prea mult între ele. în lumina cunoştinţelor ac¬ 
tuale, ele sînt de fapt identice. Din nefericire, 
învăţămîntul şcolar mai păstrează unele concep¬ 
ţii tradiţionale care au devenit inactuale de 
mulţi ani şi împiedică înţelegerea situaţiei 
reale. 

într-adevăr, după cele învăţate la şcoală 
despre molecule, nu ştiu dacă acestea sînt mai 
apropiate de starea solidă decît de starea lichidă 
sau gazoasă. Dimpotrivă, am fost învăţaţi să 
facem distincţie între o schimbare fizică, cum 
este topirea sau evaporarea, unde moleculele 
rămîn intacte (de exemplu, alcoolul fie că este 

solid, lichid sau gazos, este compus din ace¬ 
leaşi molecule, C 2 O), şi o schimbare chimică, 

C 2 H u O + 3 0 2 = 2 C0 2 + 3 H 2 0 

de exemplu arderea alcoolului, unde o moleculă 
de alcool şi trei molecule de oxigen se recom¬ 
bină pentru a forma două molecule de bioxid de 
carbon şi trei molecule de apă. 

Despre cristale am învăţat că formează re¬ 
ţele periodice triple, în care structura unei mo¬ 
lecule poate fi uneori identificată, ca în cazul 
alcoolului şi al majorităţii compuşilor organici, 
în timp ce la alte cristale, de exemplu sarea 
gemă (Na CI), moleculele de Na CI nu pot fi de¬ 
limitate în mod univoc, deoarece fiecare atom 
de Na este înconjurat simetric de 6 atomi de CI 
şi viceversa, astfel încît se pot stabili doar arbi¬ 
trar perechile, dacă există vreuna, care sînt 
parteneri moleculari. 

în sfîrşit, ni s-a spus că un solid poate fi 
cristalin sau nu şi că, în ultimul caz, îl numim 
amorf. 


Diferitele „stări" ale materiei 

N-aş vrea să merg atît de departe şi să spun 
că toate aceste enunţuri şi distincţii sînt com¬ 
plet greşite. în scopuri practice, ele sînt uneori 
utile. Dar sub aspectul real al structurii mate¬ 
riei limitele trebuie stabilite pe o cale absolut 
diferită. 

Distincţia fundamentală este aceea dintre 
cele două rînduri ale următoarei scheme de 
„ecuaţii" : 

moleculă = solid = cristal 
gaz = lichid = amorf 

Trebuie să explicăm pe scurt aceste afirma¬ 
ţii. Aşa-numitele solide amorfe nu sînt nici pe 
deplin amorfe, nici pe deplin solide. Structura 
rudimentară a cristalului de grafit în fibra 

„amorfă“ a cărbunelui a fost dezvăluită de ra¬ 
zele X. Deci cărbunele este solid, dar şi crista¬ 
lin. Lucrul în care nu găsim nici o structură 
cristalină trebuie să-l considerăm ca un lichid 
cu vîscozitate (frecare internă) foarte ridicată. O 
asemenea substanţă, avînd în vedere absenţa 
unei temperaturi de topire bine definite şi a 
unei energii calorice latente de topire, se do¬ 
vedeşte a nu fi un solid adevărat. Prin încălzire, 
el se înmoaie treptat şi, în cele din urmă, se 
lichefiază fără discontinuitate. (îmi aduc aminte 
că la sfîrşitul primului război mondial ni se dă¬ 
dea ca substitut de cafea o substanţă asemănă¬ 
toare asfaltului. Era atît de tare, încît trebuia 
folosită dalta sau toporul pentru a o sparge în 
bucăţi sau măcar a o crăpa. Totuşi, cu timpul, 
ea se comporta ca un lichid dacă făceai impru¬ 
denţa să o laşi cîteva zile într-un vas a cărui 
parte inferioară era bine înfăşurată în cîrpe.) 

Continuitatea stării gazoase şi a celei lichide 
este o poveste binecunoscută. Puteţi lichefia 
fără discontinuitate orice gaz dacă ajungeţi ,,în 
jurul“ aşa-zisului punct critic. Dar nu vom in¬ 
sista asupra lui aici. 


Distincţia cu adevărat semnificativă 

Am justificat astfel toate elementele schemei 
de mai sus cu excepţia punctului principal, şi 
anume că dorim ca o moleculă să fie conside¬ 
rată ca un solid = cristal. 

Aceasta din pricină că atomii care formează 
o moleculă, mulţi sau puţini, sînt uniţi prin 
forţe de aceeaşi natură cu a celor dintre nume¬ 
roşii atomi care constituie un solid adevărat, 
un cristal. Molecula are aceeaşi soliditate a 
structurii ca şi cristalul. Amintiţi-vă că tocmai 
la această soliditate am apelat pentru a explica 
permanenţa genei ! 

Distincţia cu adevărat importantă în struc¬ 
tura materiei este dacă atomii sînt sau nu 
legaţi între ei prin forţele „solidificatoare“ 

tîeitler-London. Intr-un gaz de atomi separaţi 
(de exemplu, vaporii de mercur) nu sînt. Intr-un 
gaz compus din molecule, numai atomii din in¬ 
teriorul unei molecule sînt uniţi în acest fel. 


Solidul aperiodic 

O mică moleculă ar putea fi numită „germe¬ 
nul unui solid“. Pornind de la asemenea mici 
germeni solizi, se pare că există două căi dife¬ 
rite de a clădi asociaţii tot mai mari. Una din ele 
este calea, cam plictisitoare, de a repeta mereu 
aceeaşi structură în trei direcţii. Aceasta este 
calea urmată de un cristal în creştere. Odată 
stabilită periodicitatea, nu există o limită deter¬ 
minată a mărimii agregatului. Cealaltă cale este 
cea a construirii unui agregat din ce în ce mai 
extins fără procedeul plictisitor al repetiţiei. 
Acesta este cazul moleculei organice, cu mult 
mai complicată, în care fiecare atom şi fiecare 
grup de atomi joacă un rol aparte, diferit de al 
celorlalţi (în cazul structurii periodice). Am pu¬ 
tea să-l numim, în mod foarte justificat, cristal 
sau solid aperiodic şi să ne enunţăm ipoteza 
astfel : Considerăm gena — sau poate întreaga 
fibră a cromozomului 1 — ca fiind un solid 
aperiodic. 


Varietatea conţinuturilor comprimate 
în codul miniatural 

S-a pus deseori întrebarea cum poate acest 
grăunte de materie, nucleul ovulului fecundat, 
să conţină un mesaj codificat atît de amănunţit, 
cuprinzînd toată dezvoltarea viitoare a organis¬ 
mului. Asociaţia bine ordonată de atomi, avînd 
o rezistenţă suficientă pentru a-şi menţine per¬ 
manent ordinea, pare să fie singura structură 
materială imaginabilă care oferă o multiplici- 


1 Faptul că este extrem de flexibilă nu este o obiec¬ 
ţie ; şi sîrma de cupru este foarte flexibilă. 

tate de aranjamente („izomere") posibile şi care 
este suficient de mare pentru a încorpora un 
sistem complicat de „determinaţii" în cadrul 
unor limite spaţiale reduse. Intr-adevăr, nu 
este necesar ca numărul atomilor în această 
structură să fie mare pentru a avea un număr 
aproape nelimitat de aranjamente posibile. Pen¬ 
tru ilustrare să ne gîndim la codul Morse. Cele 
două semne diferite, punctul şi linia, în grupuri 
bine ordonate de maximum patru elemente, per¬ 
mit treizeci de formulări diferite. Dacă v-aţi 
permite să folosiţi un al treilea semn, pe lîngă 
punct şi linie, în grupuri de maximum zece ele¬ 
mente, aţi putea forma 83 572 de „litere" dife¬ 
rite ; cu cinci semne şi grupuri pînă la 25 de 
elemente numărul lor este de 372 529 029 846 
191 405. 

S-ar putea obiecta că această comparaţie e de¬ 
ficitară, deoarece semnele Morse pot avea o 

compoziţie diferită (de exemplu .-şi .. —) 

şi, prin urmare, sînt o analogie nereuşită a izo- 
meriei. Pentru a remedia acest defect să ale¬ 
gem, din al treilea exemplu, numai combinaţiile 
din exact 25 de elemente şi numai pe cele care 
conţin exact 5 elemente din fiecare din cele 5 
tipuri de semne folosite (5 puncte, 5 linii etc.). 

Un calcul aproximativ ne arată că numărul 
de combinaţii este de 62 300 000 000 000, unde 
zerourile din dreapta înlocuiesc cifrele pe care 
nu m-am deranjat să le mai calculez. 

Desigur că în realitate nu „toate" aranjamen¬ 
tele unui grup de atomi vor reprezenla o mole¬ 
culă posibilă ; de asemenea, nu poate fi vorba de 
un cod ales în mod arbitrar, pentru că însuşi 
mesajul codificat trebuie să fie factorul opera¬ 
tiv care produce dezvoltarea. Dar, pe de altă 
parte, numărul luat ca exemplu (25) este încă 
foarte mic, iar noi am avut în vedere numai 
aranjamentele în linie dreaptă. Ceea ce vrem să 
demonstrăm este că, avînd imaginea moleculară 
a genei, putem să ne închipuim acum că codul 
miniatural va corespunde cu exactitate unui 



plan de dezvoltare, foarte complicat şi amă¬ 
nunţit, şi, într-un fel sau altul, va conţine mij¬ 
loacele de a-1 pune în funcţiune. 


Comparaţia cu faptele ; gradul de stabilitate ; 
discontinuitatea mutaţiilor 

Să începem, în sfîrşit, să comparăm imaginea 
teoretică cu faptele biologice. Evident, prima 
întrebare este dacă ea poate explica gradul ri¬ 
dicat de permanenţă pe care îl constatăm. Sînt 
oare acceptabile valorile de prag ale cantităţii 
necesare de energie — multipli mari ai energiei 
medii kT — şi se situează ele în cadrul limitelor 
cunoscute în chimia obişnuită ? întrebarea este 
banală ; la ea se poate răspunde afirmativ fără 
a mai consulta tabelele. Moleculele tuturor sub¬ 
stanţelor pe care le poate izola chimistul la o 
anumită temperatură trebuie să posede, la 
această temperatură, o durată de viaţă de cel pu¬ 
ţin cîteva minute (aceasta pentru a nu exagera ; 
de regulă, ele trăiesc mult mai mult). Prin ur¬ 
mare, valorile de prag cu care lucrează chimis¬ 
tul sînt, în mod sigur, de ordinul de mărime ne¬ 
cesar justificării tuturor gradelor de perma¬ 
nenţă pe care le poate întîlni biologul ; întrucît 
ne amintim de la p. 71—72 că pragurile care 
variază cam cu 1 : 2 justifică durate de viaţă de 
la o fracţiune de secundă la zeci de mii de ani. 

Dar să menţionez cîteva cifre, la care ne vom 
referi în viitor. Raporturile W/kT menţionate 
ca exemplu la p. 71—72, adică 

= 30; 50; 60, 

kT ’ 

generînd durate de viaţă de 

— s.; 16 luni: 30 000 de ani, 

10 

corespund, la temperatura camerei, unor valori 
de prag de respectiv 

0,9 ; 1,5 ; 1,8 electron-volţi. 

Trebuie să explicăm termenul de unitate 
„electron-volt“, foarte comod pentru fizician, 
întrucît poate fi reprezentat într-un mod clar. 
De exemplu, a treia cifră (1,8) arată că un elec¬ 
tron, accelerat la o tensiune de 2 volţi, va că¬ 
păta energia necesară de a efectua o trecere prin 
impact. (Pentru comparaţie, bateria unei lan¬ 
terne de buzunar obişnuite are 3 volţi.) 

Aceste consideraţii ne fac să înţelegem de ce 
o schimbare izomeră a configuraţiei într-una 
din părţile moleculei noastre, produsă printr-o 
fluctuaţie întîmplătoare a energiei vibratorii, 
este în realitate un eveniment suficient de rar 
pentru a fi considerat o mutaţie spontană. Ast¬ 
fel explicăm prin principiile mecanicii cuan¬ 
tice faptul cel mai uluitor în mutaţii, faptul 
prin care ele au atras de la început atenţia lui 
de Vries, şi anume că sînt variaţii „în salt“, fără 
forme intermediare. 


Stabilitatea genelor selecţionate 
în mod natural 

Descoperind că rata naturală a mutaţiilor 

creşte prin orice fel de raze ionizante, am putea 

să atribuim mutaţiile naturale radioactivităţii 

> * 

solului şi aerului, precum şi radiaţiei cosmice. 
Dar o comparaţie cantitativă cu rezultatele ob¬ 
ţinute prin razele X arată că „radiaţia naturală*' 
este mult prea slabă şi poate justifica doar o 
mică fracţiune din rata naturală. 

Ştiind că rarele mutaţii naturale trebuie să le 
explicăm prin fluctuaţiile întîmplătoare ale 
mişcării termice, nu trebuie să ne uimească fap¬ 
tul că Natura a reuşit să facă o selecţie atît de 
subtilă a valorilor de prag încît mutaţia a de¬ 
venit rară. Iar noi am ajuns, în prelegerile an¬ 
terioare, la concluzia că mutaţiile frecvente sînt 
în detrimentul evoluţiei. Indivizii care prin mu¬ 
taţie capătă o configuraţie insuficient de stabilă 
a genei nu prea au şanse să-şi vadă descendenţa 

„ultra-radicală“, în mutaţie rapidă, supravie¬ 
ţuind un timp îndelungat. Speciile se vor de¬ 
barasa de ea, colectînd astfel prin selecţie natu¬ 
rală doar gene stabile. 


Stabilitatea uneori mai redusă a mutanţilor 

Iar în ceea ce priveşte mutanţii care apar în 
experimentele noastre de încrucişare şi pe care 
îi alegem, ca mutanţi, pentru studierea urmaşi¬ 
lor lor, nu există nici un motiv să sperăm că toţi 
vor avea o stabilitate ridicată. Pentru că nu au 
fost încă ,,puşi la încercare", iar dacă au fost, 
atunci au fost „respinşi" în culturile sălbatice 
— poate datorită mutabilităţii prea ridicate. In 
orice caz, nu ne miră cînd aflăm că unii din 
aceşti mutanţi dau dovadă de o mutabilitate 
mult mai mare decît genele „sălbatice" nor¬ 
male. 


Temperatura influenţează mai puţin genele 
instabile decît pe cele stabile 

Acest lucru ne permite să ne verificăm for¬ 
mula mutabilităţii, care era 

t = Te w l kT . 


(Vă reamintesc că t este timpul de aşteptare 
pentru o mutaţie cu energia de prag W.) Ne 
punem întrebarea : Cum se schimbă t în func¬ 
ţie de temperatură ? Din formula precedentă 
aflăm lesne, cu o bună aproximaţie, raportul 
dintre valoarea lui t la temperatura T -f- 10 şi 
valoarea lui la temperatura T. 

+ 10 _ g-10 WlkT 2 
t T 

Exponentul fiind acum negativ, raportul este, 
desigur, mai mic decît 1. Prin ridicarea tempe¬ 
raturii timpul de aşteptare scade, mutabilitatea 
creşte. Acest lucru poate fi verificat, şi a fost 

verificat, pe Drosophila în limitele de tempera¬ 
tură la care rezistă insectele. La prima vedere, 
rezultatul a fost surprinzător. Mutabilitatea re¬ 
dusă a genelor „sălbatice" a crescut simţitor, în 
schimb mutabilitatea relativ ridicată a unor 
gene care sînt deja mutante nu a crescut sau, în 
orice caz, a fost mult mai mică. Este exact lu¬ 
crul la care trebuie să ne aşteptăm, dacă com¬ 
parăm cele două formule ale noastre. O valoare 
mare a lui W/kT, necesară conform primei for¬ 
mule la obţinerea unui t mare (genă stabilă), va 
duce, conform celei de a doua formule, la o va¬ 
loare mică a raportului calculat prin ea, va duce 
deci la o creştere considerabilă a mutabilităţii, 

odată cu creşterea temperaturii. (Valorile reale 

1 1 

ale raportului par a se situa între cca — şi — > 

2 5 

Raportul invers — 2,5 — este ceea ce numim 
în reacţia chimică obişnuită factorul van’t 
Hoff.) 


Cum produc mutaţia razele X 

Ne întoarcem acum la rata mutaţiilor pro¬ 
duse de razele X. Din experimentele asupra în¬ 
crucişării am dedus, mai întîi (din proporţiona- 
litatea dintre rata mutaţiei şi doză), că mutaţia 
este produsă de un eveniment unic ; apoi (din 
rezultatele cantitative şi din faptul că rata mu¬ 
taţiei este determinată de densitatea integrală 
a ionizării -şi independentă de lungimea de 
undă) că acest eveniment unic trebuie să fie 
ionizarea sau un proces similar, care survine 
pentru a putea produce o mutaţie înăuntrul 
unui volum de numai cca 10 distanţe atomice la 
cub. Conform imaginii noastre, energia de tre¬ 
cere a pragului trebuie furnizată de un proces 
exploziv, ionizare sau excitaţie. L-am numit 
exploziv deoarece energia cheltuită într-o ioni¬ 
zare (cheltuită, fiindcă a venit vorba, nu în raza 
X însăşi, ci într-un electron secundar pe care îl 
generează) este cunoscută, fiind de mărimea re- 

lativ enormă de 30 electron-volţi. Ea este obli¬ 
gată să se transforme într-o mişcare termică 
extrem de puternică în jurul punctului unde 
s-a descărcat şi de aici să se propage sub forma 
unei „unde termice", o undă de oscilaţii puter¬ 
nice ale atomilor. Nu este exclus ca această 
undă termică să poată furniza şi energia de 
prag de 1 sau 2 electron-volţi necesară unei 
„raze medii de acţiune" de cca 10 distanţe ato¬ 
mice, deşi ar fi posibil ca un fizician imparţial 
să fi calculat o rază de acţiune ceva mai mică. 
In multe cazuri efectul exploziei nu va fi tre¬ 
cerea izomeră ordonată, ci o leziune a cromozo¬ 
mului, care devine letală cînd, prin încrucişări 
ingenioase, partenerul nevătămat (cromozomul 
corespunzător din cel de-al doilea set) este eli¬ 
minat şi înlocuit printr-un partener a cărui 
genă corespunzătoare este şi ea morbidă ; sînt 
lucruri la care ne putem aştepta şi care au fost 
deja constatate. 


Eficienţa lor nu depinde de mutabilitatea spontană 

Din imaginea noastră putem, dacă nu să pre¬ 
vedem, cel puţin să înţelegem mai uşor o mul¬ 
ţime de alte fenomene. De exemplu, un mutant 
instabil nu are, în medie, o rată de mutaţie prin 
razele X mult mai mare decît unul stabil. Şi, 
bineînţeles, nu este prea important dacă ener¬ 
gia de prag necesară este puţin mai mare sau 
mai mică de 1 sau 1,3 volţi, atunci cînd avem 
de-a face cu o explozie care generează o energie 
de 30 de electron-volţi. 


Mutaţiile reversibile 

Trecerea poate fi studiată, în unele cazuri, în 
ambele direcţii, să zicem de la o anumită genă 
„sălbatică" la un mutant specific şi invers, de 
la acest mutant la gena „sălbatică". In aceste ca¬ 
zuri, rata mutaţiei naturale este uneori aproape 

aceeaşi, alteori diferă. La prima vedere lucrul 
acesta ne pune în încurcătură, deoarece pragul 
care trebuie depăşit pare să fie identic în am¬ 
bele cazuri. Dar, bineînţeles, nu este inevitabil 
să fie asa, întrucît el trebuie măsurat la nivelul 
de energie al configuraţiei iniţiale, iar aceasta 
poate fi diferită la gena sălbatică şi la cea mu¬ 
tantă. (Vezi fig. 12 la p. 74, unde „1“ s-ar pu¬ 
tea referi la alela sălbatică, iar „2“ la mutant, 
a cărui stabilitate mai redusă va fi indicată de 
săgeata mai scurtă.) 

Cred că, în general, ,,modelul“ lui Delbruck 

rezistă destul de bine la verificări si sîntem în- 

* 

dreptăţiţi să-l folosim în consideraţiile ulteri¬ 
oare. 



Capitolul 6 

ORDINE, DEZORDINE ŞI ENTROPIE 


Nec corpus mentem ad cogitandum nec mens corpus 
ad motum, neque ad quietem nec ad aliquid 
(si quid est) aliud determinare potest 1 . 

SPINOZA, 

Etica , Partea III, Teorema 2. 


O concluzie generală remarcabilă din model 

Mă voi referi la fraza de la p. 82—83, unde 
am încercat să arăt, prin imaginea moleculară a 
genei, că codul miniatural este în corespon¬ 
denţă biunivocă cu un plan de dezvoltare foarte 
compilicat şi amănunţit şi, într-un fel sau altul, 
posedă mijloacele de a-1 pune în funcţiune. 
Foarte bine, însă cum o face ? Cum vom trans¬ 
forma ,,inteligibilitatea“ într-o înţelegere ade¬ 
vărată ? 

Modelul molecular al lui Delbriick, în toată 
generalitatea sa, nu pare să ofere vreo sugestie 
despre modul cum funcţionează substanţa ere¬ 
ditară. De fapt, nu cred ca în viitorul apropiat 
să vină din fizică informaţii detaliate privind 
această problemă. Progresele vin şi, sînt con¬ 
vins, vor continua să vină din biochimie, sub 
egida fiziologiei şi a geneticii. 

O descriere atît de generală ca cea de mai sus 
a structurii mecanismului genetic nu ne poate 
furniza informaţii detaliate despre funcţionarea 
acestuia. Lucrul este evident. Dar, în mod stra¬ 
niu, din ea rezultă o singură concluzie generală 

1 Nici corpul nu poate face spiritul să gîndească şi 
nici spiritul corpul să fie în mişcare, repaus sau altceva 
(dacă există altceva). 

şi, mărturisesc, a fost singurul motiv care m-a 
îndemnat să scriu această carte. 

Din imaginea generală a lui Delbruck despre 
substanţa ereditară rezultă că materia vie, cu 
toate că nu eludează ,,legile fizicii" aşa cum au 
fost stabilite pînă acum, poate să implice „alte 
legi ale fizicii", încă necunoscute, dar care, 
odată revelate, vor deveni o parte la fel de esen¬ 
ţială a acestei ştiinţe ca şi primele. 


Ordinea întemeiată pe ordine 

Aceasta este o linie de gîndire foarte subtilă, 
deschisă în multe privinţe la falsele concepţii. 
Toate paginile care urmează se vor strădui să o 
clarifice. O idee preliminară, aproximativă, dar 
nu total eronată, o aflăm în următoarele consi¬ 
deraţii : 

Am explicat în capitolul 1 că legile fizicii, aşa 
cum le cunoaştem, sînt legi statistice x . Ele sînt 
foarte strîns legate de tendinţa naturală a lu¬ 
crurilor de a trece în dezordine. 

Dar, pentru a împăca marea durabilitate a 
substanţei ereditare cu mărimea ei infimă, a 
trebuit evitată tendinţa spre dezordine prin 
„inventarea moleculei“, o moleculă neobişnuit 
de mare care trebuie să fie o capodoperă de 
ordine extrem de diferenţiată, protejată de ba¬ 
gheta magică a teoriei cuantice. Legile probabi¬ 
lităţii nu sînt anulate prin această „invenţie“, 
dar rezultatul lor este modificat. Fizicianul ştie 
că legile clasice ale fizicii sînt modificate de teo¬ 
ria cuantică, în special la temperaturi scăzute. 
Există numeroase dovezi ale acestui fapt. Viaţa 
pare a fi una din ele şi încă una extrem de fra¬ 
pantă. Viaţa pare a fi un comportament legic şi 
ordonat al materiei, care nu se întemeiază ex¬ 
clusiv pe tendinţa ei de a trece de la ordine la 


1 Este poate contestabil să afirmi asta, ca o genera¬ 
lizare absolută, despre „legile fizicii**. Problema va fi 
discutată în capitolul 7. 

dezordine, ci, în parte, şi pe ordinea existentă, 
care se menţine. 

Cred că fizicianului — şi numai lui — aş 
putea să-i explic ideea într-un chip mai clar : 
organismul viu pare să fie un sistem macro- 
scopic care, odată cu coborîrea temperaturii în 
jurul lui zero absolut şi eliminarea dezordinii 
moleculare, îşi apropie în parte comportamentul 
de comportamentul pur mecanic (ca opus celui 
termodinamic), spre care tind toate sistemele. 

Nefizicianului îi vine greu să creadă că legile 
obişnuite ale fizicii, pe care le consideră proto¬ 
tipul preciziei inviolabile, trebuie să se bazeze 
pe tendinţa materiei de a trece în dezordine. 
Principiul general implicat aici este celebra 
Lege a doua a termodinamicii (principiul entro¬ 
piei) şi fundamentul ei statistic, la fel de cele¬ 
bru. La p. 90—96 voi încerca să schiţez relaţia 
dintre principiul entropiei şi comportamentul 
macroscopic al organismului viu — făcînd pen¬ 
tru moment abstracţie de tot ceea ce ştim 
despre cromozomi, ereditate etc. 


Materia vie scapă de căderea în starea de 

echilibru 

Care este trăsătura caracteristică a vieţii ? 
Cînd putem spune că o bucată de materie este 
vie ? Atunci cînd reuşeşte „să facă ceva“, să 
se deplaseze, să facă schimb de substanţă cu 
mediul său înconjurător etc. o perioadă mult 
mai lungă decît ar putea „să meargă" o bucată 
neînsufleţită de materie în condiţii similare. 
Dacă un sistem neviu este izolat sau plasat în- 
tr-un mediu uniform, orice mişcare încetează 
de obicei foarte rapid ca urmare a diferitelor 
feluri de frecare ; diferenţele de potenţial chi¬ 
mic şi electric se nivelează, la fel substanţele 
care au tendinţa de a forma compuşi chimici, 
temperatura devine uniformă prin conductibi- 
litate termică. După aceasta întregul sistem se 
stinge într-o bucată de materie inertă, moartă. 

Se ajunge la o stare în care nu se mai desfă¬ 
şoară nici un eveniment observabil. Această 
stare fizicianul o numeşte echilibru termodina¬ 
mic sau „entropie maximă“. 

Practic, la această stare se ajunge foarte re¬ 
pede. Teoretic, ea este rareori un echilibru ab¬ 
solut, adevăratul maximum de entropie. Iar 
apoi apropierea finală de echilibru este foarte 
lentă. Ea va dura ore, ani, secole... Să vă dau 
un exemplu — unul în care apropierea este 
destul de rapidă : luînd un pahar cu apă disti¬ 
lată şi altul cu apă îndulcită cu zahăr şi punîn- 
du-le într-un recipient închis ermetic, la tem¬ 
peratură constantă, la început se pare că nu se 
întîmplă nimic şi se creează impresia de echi¬ 
libru absolut. Dar după aproximativ o zi se va 
vedea că apa distilată, în virtutea presiunii mai 
ridicate a vaporilor săi, se evaporă lent şi se 
condensează în soluţie. Aceasta din urmă se re¬ 
varsă. Abia după ce s-a evaporat toată apa disti¬ 
lată zahărul îşi atinge scopul, acela de a fi dis¬ 
tribuit în mod egal în toată apa lichidă dispo¬ 
nibilă. 


Se hrăneşte cu „entropie negativă** 

Un organism pare enigmatic tocmai prin 
evitarea decăderii rapide în starea inertă de 
,,echilibru“ ; atît de enigmatic încît din cele 
mai vechi timpuri ale gîndirii omeneşti s-a pre¬ 
tins, iar în unele cercuri se mai pretinde şi 
acum, că în organism acţionează o forţă non-fi- 
zică specială sau supranaturală (vis viva, ente- 
lehia). 

Cum evită dezintegrarea organismul viu ? 
Răspunsul evident este : prin mîncare, băutură, 
respiraţie şi (în cazul plantelor) asimilare. Ter¬ 
menul tehnic este metabolism. Acest cuvînt 
grecesc (y-ez^oiXkeiv) înseamnă schimbare sau 
schimb. Schimb de ce ? Fără îndoială că, iniţial, 
ideea fundamentală este de schimb de materie 
(de exemplu, termenul german pentru metabo¬ 
lism este Stoffwechsel). Este absurd ca schimbul 

de materie să fie lucrul esenţial. Orice atom con¬ 
cret de azot, oxigen, sulf etc, este la fel de bun 
ca toţi ceilalţi atomi de azot, oxigen, sulf etc. ; 
ce s-ar putea obţine prin schimbarea lor ? In 
trecut, curiozitatea noastră a fost un timp re¬ 
dusă la tăcere, spunîndu-ni-se că ne hrănim cu 
energie. In unele ţări avansate (nu-mi aduc 
aminte dacă în Germania, în S.U.A. sau în am¬ 
bele) existau liste de meniu în restaurante în 
care se indica, pe lîngă preţ, conţinutul în ener¬ 
gie al fiecărui fel de mîncare. Este inutil să mai 
spun că, luat ad litteram, lucrul este absurd. In¬ 
tr-un organism adult conţinutul de energie este 
la fel de staţionar ca şi conţinutul de materie. 
Întrucît orice calorie valorează tot atît cît orice 
altă calorie, nu vedem la ce ar putea ajuta sim¬ 
plul schimb de materie. 

Prin urmare, ce este acel preţios ceva din 
mîncarea noastră care ne păzeşte de moarte ? La 
aceasta se poate răspunde uşor. Orice proces, 
eveniment, întîmplare, numiţi-o cum doriţi ; 
într-un cuvînt, tot ce se petrece în Natură în¬ 
seamnă o creştere a entropiei acelei părţi a 
lumii. Deci, un organism îşi măreşte permanent 
entropia sau, aţi putea spune, produce entropie 
pozitivă şi astfel se apropie de periculoasa stare 
de entropie maximă, moartea. Poate să o ţină la 
distanţă, adică să fie viu, doar dacă extrage în 
permanenţă din mediul său înconjurător en¬ 
tropie negativă, care este ceva foarte pozitiv, 
cum vom vedea imediat. Organismul se hră¬ 
neşte cu entropie negativă. Sau, ca să folosim 
un mod de exprimare mai puţin paradoxal, lu¬ 
crul esenţial în metabolism este că organismul 
reuşeşte să se elibereze de entropia pe care nu 
poate să nu o producă atît timp cît trăieşte. 


Ce este entropia ? 

Ce este entropia ? Vă voi arăta mai întîi că 
nu este un concept sau o idee vagă, ci o cantitate 
fizică măsurabilă ca lungimea unui băţ, tempe- 

ratura unui corp într-un anume punct, căldura 
necesară topirii unui cristal sau căldura speci¬ 
fică a unei substanţe. La temperatura zero ab¬ 
solut (aproximativ — 273°C) entropia oricărei 
substanţe este zero. Dacă aduceţi substanţa dată 
în orice altă stare în etape scurte, reversibile 
(chiar dacă prin aceasta substanţa îşi schimbă 
natura fizică sau chimică ori se desface în două 
sau mai multe părţi de natură fizică sau chimică 
diferită), entropia creşte cu o cantitate care se 
calculează prin împărţirea fiecărei cote mici de 
căldură pe care a trebuit să o furnizaţi în aceas¬ 
tă procedură la temperatura absolută la care 
a fost furnizată, iar apoi însumînd toate aceste 
mici „contribuţii". Să vă dau un exemplu : cînd 
topiţi un solid, entropia lui creşte cu cantitatea 
de căldură necesară topirii împărţită la tempe¬ 
ratura la punctul de topire. Vedeţi din aceasta 
că unitatea de măsură a entropiei este cal./°C 
(aşa cum caloria este unitatea de căldură sau 
centimetrul unitatea de lungime). 


Semnificaţia statistică a entropiei 

Am menţionat această definiţie tehnică doar 
pentru a scoate entropia din atmosfera de mis¬ 
ter confuz care o înconjoară adeseori. Mult mai 
importantă pentru noi este aici relaţia ei cu 
conceptul statistic de ordine şi dezordine, o le¬ 
gătură care a fost elucidată prin cercetările lui 
Boltzmann şi Gibbs în fizica statistică. Ea este 
o relaţie cantitativă, exactă, exprimată prin 

entropia = k log D , 

unde k este aşa-numita constantă Boltzmann 
(= 3,2983-IO" 24 cal./°C), iar D măsura cantita¬ 
tivă a dezordinii atomilor în corpul dat. Este 
aproape imposibil să se dea o explicaţie exactă 
a cantităţii D în termeni netehnici concişi. De¬ 
zordinea pe care ea o desemnează este* parţial, 
cea a mişcării termice, parţial cea care rezultă 
din faptul că atomii şi moleculele de diferite fe- 

luri se amestecă la întîmplare, în loc de a fi se¬ 
paraţi distinct, de exemplu moleculele de zahăr 
şi apă din exemplul citat mai sus. „Răspîndi- 
rea“ treptată a zahărului în toată apa disponi¬ 
bilă măreşte dezordinea D şi deci (întrucît lo¬ 
garitmul lui D creşte odată cu D) şi entropia. 
Este destul de clar că orice doză de căldură mă¬ 
reşte dezordinea mişcării termice, deci măreşte 
pe D şi astfel măreşte entropia ; acest lucru de¬ 
vine foarte evident, dacă topiţi un cristal, deoa¬ 
rece în felul acesta distrugeţi aranjamentul 
distinct şi permanent de atomi şi molecule şi 
transformaţi reţeaua cristalului într-o distribu¬ 
ţie întîmplătoare, în schimbare. 

Sistemul izolat sau sistemul aflat într-un me¬ 
diu uniform (pe care, în consideraţiile de faţă, 
am face bine să-l includem ca parte în sistemul 
pe care îl discutăm) îşi măreşte entropia şi, mai 
repede sau mai încet, se apropie de starea inertă 
de entropie maximă. în prezent, admitem că 
această lege fundamentală a fizicii este tendinţa 
naturală a lucrurilor de a se apropia de starea 
haotică (aceeaşi tendinţă o au cărţile într-o bi¬ 
bliotecă sau teancurile de hîrtii de pe birou) 
atît timp cît nu o preîntîmpinăm. (Analogul 
mişcării termice neregulate, în acest caz, este 
folosirea de către noi a acestor obiecte fără a 
ne deranja să le punem la loc.) 


Organizarea care se menţine prin extragerea 
„ordinii" din mediul înconjurător 

Cum am putea numi în termenii teoriei sta¬ 
tistice minunata facultate a organismului prin 
care acesta îşi amînă prăbuşirea în echilibrul 
termodinamic (moartea) ? Am spus mai îna¬ 
inte : „Se hrăneşte cu entropie negativă" ; deci 
organismul atrage, ca să spunem aşa, un torent 
de entropie negativă asupra sa pentru a com¬ 
pensa creşterea entropiei pe care o produce prin 
vieţuire şi pentru a se menţine astfel la un ni¬ 
vel de entropie staţionar şi suficient de redus. 

Dacă D este o măsură a dezordinii, inversul 
lui, 1 /d, poate fi socotit o măsură directă a or¬ 
dinii. Deoarece logaritmul lui 1/ D este minusul 
logaritmului lui D, ecuaţia lui Boltzmann o pu¬ 
tem scrie astfel : 

— (entropie) = k log (1/D). 

Deci expresia stîngace de „entropie negativă" 
poate fi înlocuită cu alta mai bună : entropia 
luată cu semn negativ este o măsură a ordinii. 
Astfel mecanismul prin care un organism se 
menţine staţionar la un nivel destul de ridicat 
de ordonare (= nivel destul de redus de entro¬ 
pie) consta, de fapt, în „absorbţia" continuă a 
ordinii (orderliness) din mediul său înconjură¬ 
tor. Această concluzie este mai puţin parado¬ 
xală decît pare la prima vedere. Ea poate fi 
acuzată mai curînd de banalitate. Intr-adevăr, 
în cazul animalelor superioare cunoaştem destul 
de bine genul de ordine cu care se hrănesc, 
adică starea extrem de bine ordonată a materiei 
din compuşii organici, mai mult sau mai puţin 
complicaţi. După ce o folosesc, o înapoiază în- 
tr-o fcxrmă foarte, dar nu complet, degradată, 
deoarece plantele o mai pot folosi. Acestea, 
bineînţeles, îşi au rezerva cea mai abundentă de 
„entropie negativă" în lumina solară. 


Notă la capitolul 6 

Consideraţiile mele asupra entropiei negative au fost 
întîmpinate de colegii mei fizicieni cu îndoială şi opo¬ 
ziţie. Permiteţi-mi să vă spun că, dacă aş fi căutat ca 
ele să le placă doar lor, aş fi concentrat discuţia mai 
degrabă asupra energiei libere. Ea este noţiunea cea 
mai familiară în acest context. Dar, fiind un teren 
foarte tehnic, mi s-a părut a fi din punct de vedere 
lingvistic prea apropiat de energie pentru a-1 sensibi¬ 
liza pe cititorul obişnuit la deosebirea dintre cele două 
lucruri. Este posibil să considerăm termenul liberă ca 
fiind mai mult sau mai puţin un epitet ornant, fără 


96 



multă importanţă, cu toate că, de fapt, este un con¬ 
cept foarte complex, a cărui relaţie cu principiul or- 
dine-dezordine al lui Boltzmann este mai greu de în¬ 
făţişat decît pentru entropie şi „entropia cu semn ne¬ 
gativ", care, printre altele, nu este invenţia mea. Este 
exact lucrul la care trimite argumentarea personală a 
lui Boltzmann. 

F. Simon mi-a arătat însă că consideraţiile mele 
termodinamice simple nu explică de ce trebuie să ne 
hrănim cu materia „într-o stare extrem de bine ordo¬ 
nată a compuşilor organici mai mult sau mai puţin 
complicaţi" şi nu cu cărbune sau diamante pisate. 
Are dreptate. Dar cititorului obişnuit trebuie să-i ex¬ 
plici că o bucată de cărbune sau diamant nears, îm¬ 
preună cu cantitatea de oxigen necesară combustiei 
sale, se află şi ea într-o stare extrem de bine ordo¬ 
nată pentru fizician. Dovada : prin efectuarea reacţ'ei, 
arderea cărbunelui, se degajă o cantitate mare de căl¬ 
dură. Prin cedarea ei în mediul înconjurător, sistemul 
se debarasează de plusul considerabil de entropie pe 
care l-a generat reacţia şi ajunge la o stare în care, 
de fapt, are aproximativ aceeaşi entropie ca la început. 

Totuşi nu am putea să ne hrănim cu bioxidul de 
carbon care rezultă din reacţie. Şi deci Simon are per¬ 
fectă dreptate arătîndu-mi, cum a şi făcut-o, că în 
realitate conţinutul în energie al hranei noastre con¬ 
tează ; deci faptul că am ridiculizat listele de meniu 
care indică această energie a fost deplasat. Energia 
este necesară pentru a înlocui nu numai energia me¬ 
canică a eforturilor noastre corporale, ci şi căldura pe 
care o cedăm continuu mediului înconjurător. Iar fap¬ 
tul că cedăm această căldură nu este accidental, ci 
esenţial. Pentru că ne debarasăm în acest fel de sur¬ 
plusul de entropie pe care îl producem continuu în 
procesul fizic al vieţii noastre. 

Acest lucru pare să ne sugereze că temperatura mai 
ridicată a animalelor cu sînge cald are şi avantajul de 
a le face capabile să se debaraseze într-un ritm mai 
rapid de entropia proprie, astfel încît permite un pro¬ 
ces vital mai intens. Nu ştiu cît adevăr se află în 
această argumentare (de care sînt răspunzător eu, nu 
Simon). S-ar putea susţine împotriva ei că, pe de altă 
parte, multe animale cu sînge cald sînt apărate prin 
blană şi pene de pierderea rapidă a căldurii. Deci, pa¬ 
ralelismul dintre temperatura corpului şi „intensitatea 
vieţii", care cred că există, ar trebui poate explicat 
mai direct prin legea lui van’t Hoff, menţionată la 
p 85—86 : temperatura mai ridicată accelerează reac¬ 
ţiile chimice implicate de fenomenul vieţii. (Faptul 
acesta a fost confirmat experimental pe speciile care 
iau temperatura mediului ambiant.) 

Capitolul 7 

SE ÎNTEMEIAZĂ VIATA PE LEGILE 

FIZICII ? 


Si un hombre nunca 

se contradice, sera porque nunca dice nada l . 

MIGUEL DE UNAMUNO 
(citat dintr-o convorbire) 


Aşteptăm legi noi în organism 

tn acest ultim capitol vreau să arăt pe scurt 
că, după "ot ceea ce am învăţat despre structura 
materiei vii, trebuie să fim pregătiţi a o găsi 
muncind într-un fel care nu poate fi redus la le¬ 
gile obişnuite ale fizicii. Şi aceasta nu pentru că 
există vreo „forţă nouă“ sau mai ştiu eu ce care 
controlează comportamentul atomilor din orga¬ 
nismul viu, ci pentru că construcţia este deose¬ 
bită de tot ceea ce am testat pînă acum în labo¬ 
ratorul de fizică. Mai simplu spus, un inginer 
familiarizat doar cu motoarele termice se va 
aştepta, după inspectarea unui motor electric, 
să-l afle lucrînd după principii pe care încă nu 
le înţelege. Vede cuprul, pe care îl ştie de la ca¬ 
zane, folosit aici sub forma unor sîrme subţiri, 
înfăşurate pe mosoare ; fierul, pe care îl ştie 
de la pîrghii, bare şi cilindri cu abur, umple aici 
interiorul acestor mosoare din sîrmă de cupru. 
Va fi convins că este acelaşi cupru şi acelaşi fier 
supus aceloraşi legi ale Naturii, şi va avea drep¬ 
tate. Diferenţa de construcţie este suficientă 
spre a-1 pregăti pentru un mod de funcţionare 
complet deosebit. Nu va crede că motorul este 

1 Dacă un om nu se contrazice niciodată este pen¬ 
tru că nu snune niciodată nimic. 



pus în mişcare de o fantomă doar pentru că în¬ 
cepe să se învîrtească prin apăsarea pe un bu¬ 
ton, fără cazan şi aburi. 


Revederea situaţiei biologice 

Desfăşurarea evenimentelor din ciclul de 
viaţă al organismului este de o regularitate şi 
ordine admirabile, neegalate de nici un obiect 
din materia neînsufleţită. Constatăm că ea este 
controlată de un grup de atomi, ordonat în cel 
mai înalt grad, care constituie doar o foarte 
mică fracţiune din suma totală a lor în fiecare 
celulă. Mai mult decît atît, din imaginea pe care 
ne-am format-o despre mecanismul mutaţiei 
deducem că dislocarea cîtorva atomi din gru¬ 
pul de ,,atomi guvernanţi^ din celula de repro¬ 
ducere este suficientă pentru a duce la o anu¬ 
mită schimbare a caracteristicilor ereditare ma- 
croscopice ale organismului. 

Aceste fapte constituie lucrul cel mai intere¬ 
sant pe care l-a relevat ştiinţa în zilele noastre. 
In cele din urmă, le putem găsi a nu fi chiar 
inacceptabile. Darul uimitor al unui organism 
de a concentra un „torent de ordine“ asupra sa 
şi de a scăpa astfel de prăbuşirea în haosul 
atomic — de „a bea ordine“ dintr-un mediu 
adecvat — pare să fie legat de prezenţa „soli¬ 
delor aperiodice“, moleculele cromozomilor 
care reprezintă neîndoielnic gradul suprem de 
asociaţie atomică bine ordonată pe car.. cu¬ 
noaştem — mult mai ridicat decît cristalul peri¬ 
odic obişnuit — în virtutea rolului individua- 

lizat al fiecărui atom şi radical. 

Pe scurt, sîntem martori la evenimentul în 
care ordinea existentă îşi manifestă puterea de 
a se menţine pe sine şi de a produce evenimente 
ordonate. Sună destul de plauzibil, deşi în con¬ 
statarea lui sîntem inspiraţi de experienţa orga¬ 
nizării sociale şi a altor evenimente care presu¬ 
pun activitatea unor organisme. S-ar oărea că 
am intrat într-un cerc vicios. 

Recapitularea situaţiei fizice 


Indiferent de modul în care poate fi judecat, 
ceea ce trebuie subliniat necontenit este că 
pentru fizician situaţia aceasta e nu numai plau¬ 
zibilă, ci captivantă în cel mai înalt grad, de¬ 
oarece este fără precedent. Contrar părerii obiş¬ 
nuite, desfăşurarea regulată a evenimentelor 
guvernate de legile fizicii nu este niciodată con¬ 
secinţa unei configuraţii bine ordonate de 
atomi — chiar dacă această configuraţie se re¬ 
petă de nenumărate ori, ca în cristalul periodic 
sau în lichidul sau gazul compus dintr-un nu¬ 
măr mare de molecule identice. 

Chiar atunci cînd „manipulează" in vitro o 
moleculă foarte complicată, chimistul are întot¬ 
deauna de-a face cu un număr imens de mole¬ 
cule asemănătoare. Legile sale se aplică la ele. 
El putea să ne spună, de exemplu, că, la un mi¬ 
nut după declanşarea unei reacţii, jumătate din 
molecule au reacţionat, iar după un alt minut 
trei sferturi din ele. Dar chimistul nu ar putea 
să prezică dacă o anumită moleculă, presupu- 
nînd că puteţi urmări evoluţia ei, va fi printre 
cele care au reacţionat sau printre cele intacte. 
Este o chestiune de pură întîmplare. 

Această ipoteză nu este pur teoretică. Ea nu 
se reduce la faptul că nu putem observa nici¬ 
odată destinul unui grup mic de atomi sau al 
unui atom izolat. în unele cazuri putem. Dar 
ori de cîte ori o facem, aflăm o neregularitate 
totală, care cooperează la producerea regulari¬ 
tăţii doar în medie. Ne-am ocupat de un exem¬ 
plu în capitolul 1. Mişcarea browniană a unei 
mici particule suspendate într-un lichid este to¬ 
tal neregulată. Dacă însă există mai multe parti¬ 
cule similare, ele vor genera prin mişcarea lor 
neregulată fenomenul regulat al difuziei. 

Dezintegrarea unui atom radioactiv izolat 
este observabilă (el emite un proiectil care pro¬ 
duce o scintilaţie vizibilă pe un ecran fluores¬ 
cent). Dar, dacă vi se dă un singur atom radio¬ 
activ, durata lui de viaţă este mult măi puţin 

certă decît cea â Unei vrăbii sănătoase. într-a- 
devăr, despre el nu se poate spune decît atît : 
cît timp trăieşte (poate mii de ani), probabilita¬ 
tea de a exploda în secunda următoare, fie că 
este mare sau mică, rămîne aceeaşi. Această 
lipsă patentă de determinare individuală are 
totuşi ca rezultat legea exponenţială a dezinte¬ 
grării unui mare număr de atomi radioactivi 
identici. 


O contradicţie surprinzătoare 

în biologie avem de-a face cu o situaţie total 
diferită. Un singur grup de atomi, existînd în- 
tr-un singur exemplar, generează evenimente 
ordonate, armonizate splendid unul cu altul şi 
cu mediul înconjurător, conform unor legi ex¬ 
trem de subtile. Am spus ,,existînd într-un sin¬ 
gur exemplar", şi pentru aceasta avem ca exem¬ 
plu oul şi organismul unicelular. în stadiile 
ulterioare ale unui organism superior exempla¬ 
rele se multiplică, este adevărat. Dar în ce mă¬ 
sură ? îmi închipui că pînă la IO 14 într-un ma¬ 
mifer matur. Si ce este aceasta ? Doar o milio- 

nime din numărul moleculelor dintr-un inch 
cub de aer. Deşi comparativ voluminoase, prin 
coalescenţă ele formează doar o mică picătură 
de lichid. Şi priviţi modul în care sînt distri¬ 
buite de fapt. Fiecare celulă adăposteşte doar 
unul din ele (sau două, dacă aveţi în vedere di- 
ploidia). Ştiind puterea pe care acest mic „di¬ 
rectorat" o are în celula izolată, oare nu sea¬ 
mănă ele cu organele locale ale guvernului răs- 
pîndite în corp, care comunică între ele cu uşu¬ 
rinţă, datorită codului comun tuturor ? 

Este, într-adevăr, o descriere fantastică, poate 
mai potrivită la un poet decît la un om de şti¬ 
inţă. Şi totuşi nu este nevoie de nici o imagi¬ 
naţie poetică, ci numai de reflecţie ştiinţifică, 
cumpătată şi limpede, pentru a admite că avem 
de-a face cu evenimente a căror desfăşurare le- 

9 

gică şi regulată este ghidată de un „mecanism" 

total diferit de „mecanismul probabilist“ al 
zicii. Pentru că este un fapt constatat că prin¬ 
cipiul director în celulă este încorporat într-o 
singură asociaţie de atomi, exis tind într-un sin¬ 
gur exemplar (uneori în două), şi că rezultatul 
ei este producerea de evenimente care sînt un 
exemplu de ordine. Fie că o considerăm pur şi 
simplu uluitoare sau doar foarte plauzibilă, si¬ 
tuaţia în care un grup mic foarte organizat de 
atomi este capabil să acţioneze astfel e fără pre¬ 
cedent, necunoscută în altă parte cu excepţia 
materiei vii. Chimistul şi fizicianul care cerce¬ 
tează materia neînsufleţită nu au fost niciodată 
martori la fenomene pe care să fie obligaţi să 
le interpreteze în acest fel. Nu a fost cazul şi 
deci teoria noastră nu îl tratează — frumoasa 
noastră teorie statistică de care eram, pe drept, 
mîndri, pentru că ne permitea să privim după 
cortină, să urmărim ordinea magnifică a legilor 
fizice născîndu-se din dezordinea moleculară şi 
atomică ; pentru că ne-a revelat că legea cea 
mai importantă, cea mai generală, legea atot¬ 
cuprinzătoare a creşterii entropiei, ar putea fi 
înţeleasă fără postulate speciale ad hoc, deoa¬ 
rece ea nu este decît dezordinea moleculară 
însăşi. 


Două căi de a produce ordinea 

Ordinea întîlnită în desfăşurarea vieţii izvo¬ 
răşte dintr-o sursă deosebită. Prin urmare există 
două „mecanisme" diferite prin care pot fi pro¬ 
duse evenimentele ordonate : „mecanismul sta¬ 
tistic", care produce „ordine din dezordine", şi 
cel nou, care produce „ordine din ordine". Pen¬ 
tru o minte fără prejudecăţi al doilea principiu 
pare mult mai simplu, mai plauzibil. Şi fără în¬ 
doială că este. Iată de ce fizicienii erau aşa de 
mîndri că au dat peste celălalt principiu, al „or¬ 
dinii din dezordine", care este respectat în Na¬ 
tură şi singurul în măsură să ne ajute să înţe¬ 
legem marele şir al evenimentelor naturale, în 

primul rînd al ireversibilităţii lor. Dar nu puterii 
spera ca „legile fizicii“, derivate din acest prin¬ 
cipiu, să fie suficiente explicării comportamen¬ 
tului materiei vii, ale cărei caracteristici remar¬ 
cabile se întemeiază vădit pe principiul „ordine 
din ordine". Nu puteţi spera ca două mecanisme 
absolut diferite să genereze aceeaşi lege, nu pu¬ 
teţi crede că veţi deschide cu cheia dumnea¬ 
voastră şi uşa vecinului. 

Prin urmare, nu trebuie să ne descurajeze 
dificultatea interpretării vieţii prin legile obiş¬ 
nuite ale fizicii. Pentru că tocmai aceasta re¬ 
zultă din cunoştinţele pe care le-am căpătat des¬ 
pre structura materiei vii. Trebuie să fim pre¬ 
gătiţi să găsim un tip nou de lege fizică ce o 
domină. Sau trebuie să o numim lege nefizică, 
pentru a nu spune suprafizică ? 


Noul principiu nu este străin fizicii 

Nu. Nu cred asta. Deoarece noul principiu 
este o lege pur fizică : nu este, după părerea 
mea, nimic altceva decît tot principiul teoriei 
cuantice. Pentru a explica aceasta, trebuie să 
ne lungim puţin şi să admitem o îmbunătăţire, 
ca să nu spunem amendament, a aserţiunii an¬ 
terioare, anume că toate legile fizicii se înteme¬ 
iază pe statistică. 

Această aserţiune, repetată la nesfîrşit, nu 
poate să nu genereze o contradicţie. Intr-adevăr, 
există fenomene ale căror trăsături deosebite se 
întemeiază vădit pe principiul „ordine din or¬ 
dine" şi nu au nimic de-a face cu statistica sau 
dezordinea moleculară. 

Ordinea sistemului solar, mişcarea planetelor, 
se menţine de un timp aproape nelimitat. Con¬ 
stelaţia cerului în acest moment este direct le¬ 
gată de constelaţia lui din timpurile piramide¬ 
lor egiptene ; ea poate fi urmărită în trecut şi 
invers. S-aU calculat eclipsele care ar fi putut 
avea loc în trecut şi s-a descoperit că sînt în 

acord cu documentele istorice, iar în unele ca¬ 
zuri au fost folosite chiar la corectarea cronolo¬ 
giei acceptate. Aceste calcule nu implică nici o 
statistică, ci se întemeiază doar pe legea atrac¬ 
ţiei universale a lui Newton. 

Nici mişcarea regulată a unui ceas bun sau 
a oricărui alt mecanism similar nu pare să intre 
în domeniul statistic. Pe scurt, toate evenimen¬ 
tele pur mecanice par să se conformeze în mod 
limpede şi direct principiului „ordine din or¬ 
dine". Iar cînd spunem „mecanice", termenul 
trebuie luat într-un sens larg. Unul din ceasu¬ 
rile cele mai bune, după cum ştiţi, se bazează 
pe transmiterea unor impulsuri electrice de la 
staţia de alimentare. 

îmi aduc aminte de un mic articolaş, foarte 
interesant, al lui Max Planck pe tema „Tipul 
statistic şi tipul dinamic de lege“ („Dynamische 
und statistische Gesetzmăssigkeit“). Distincţia 
este exact cea pe care am numit-o aici „ordine 
din ordine“ şi „ordine din dezordine“. Scopul 
acestui articol era de a arăta în ce fel interesan¬ 
tul tip statistic de lege, controlînd evenimente 
la scară mare, se constituie din legi „dinamice", 
considerate a guverna evenimentele la scară 
mică, interacţiunea atomilor şi moleculelor. 
Acest ultim tip este ilustrat prin fenomene la 
scară mare, ca mişcarea planetelor, a unui 
ceas etc. 

S-ar părea deci că „noul" principiu, principiul 
ordine din ordine, pe care l-am prezentat cu 
mare pompă ca fiind adevărata cheie în înţele¬ 
gerea vieţii, nu este nou în fizică. Punctul de 
vedere al lui Planck îi reclamă chiar prioritatea. 
Iar noi am ajuns se pare la concluzia ridicolă 
că cheia înţelegerii vieţii o constituie faptul că 
aceasta din urmă se întemeiază pe un mecanism 
pur, pe „mecanismul de ceasornic" în sensul 
articolului lui Planck. Concluzia nu este ridi¬ 
colă şi, după părerea mea, nu este în întregime 
greşită, însă trebuie luată „cu un bob foarte 
mare de sare". 

Mişcarea ceasului 


Să analizăm cu atenţie mişcarea unui ceas 
real. Ea nu este un fenomen pur mecanic. Un 
ceas pur mecanic nu are nevoie de arc şi nici nu 
trebuie întors. Odată pus în mişcare ar merge 
veşnic. Un ceas real fără arc se opreşte după 
cîteva bătăi de pendul, energia sa mecanică 
transformîndu-se în căldură. Este un proces si¬ 
tuat la nivelul atomilor, foarte complicat. Ima¬ 
ginea generală pe care fizicianul şi-o formează 
despre el îl obligă să admită că procesul invers 
nu este în întregime imposibil : un ceas fără arc 
ar putea să înceapă brusc să meargă pe seama 
energiei termice a roţilor sale dinţate şi a me¬ 
diului său înconjurător. Fizicianul va trebui să 
spună : Ceasul trece printr-o coincidenţă foarte 
puternică a mişcării browniene. Am văzut în 
capitolul 2 (p. 32) că pendulul de torsiune 
(electrometru sau galvanometru) trece perma¬ 
nent prin ceva asemănător. In cazul ceasului, el 
este, desigur, infinit mai puţin posibil. 

De punctul nostru de vedere depinde dacă 
vom atribui mişcarea ceasului tipului dinamic 
sau statistic de evenimente legice (ca să folosim 
expresiile lui Planck). Numind-o fenomen di¬ 
namic, ne concentrăm atenţia asupra mersului 
regulat, care poate fi asigurat de un arc relativ 
slab, capabil să învingă micile perturbaţii ale 
mişcării termice, astfel încît să le putem neglija. 
Dar dacă ne amintim că fără arc ceasul este în¬ 
cetinit treptat de frecare, descoperim că acest 
proces poate fi înţeles doar ca fenomen sta¬ 
tistic. 

Oricît de nesemnificative din punct de ve¬ 
dere practic ar fi efectele frecării şi căldurii 
dintr-un ceas, cel de-al doilea punct de vedere, 
care nu le neglijează, este mai fundamental, 
chiar şi atunci cînd avem de-a face cu mişcarea 
regulată a unui ceas împins de un arc. Pentru 
că nu trebuie să credem că mecanismul de îm¬ 
pingere scapă naturii statistice a procesului. 

m 



Adevărata imagine fizică include posibilitatea 
ca pînă şi un ceas care merge regulat să fie silit 
odată să-şi schimbe mişcarea şi, funcţionînd 
invers, să-şi întoarcă propriul arc — pe seama 
căldurii mediului înconjurător. Evenimentul 
este doar „un pic mai puţin posibil" decît 
„coincidenţa browniană" a unui ceas fără me¬ 
canism de împingere. 


Mecanismul de ceasornic este totuşi statistic 

Să reexaminăm situaţia. Cazul „simplu" pe 
care l-am analizat este reprezentativ pentru 
multe alte cazuri, de fapt pentru toate cele care 
par să scape de principiul atotcuprinzător al 
statisticii moleculare. Mecanismele de ceasor¬ 
nic făcute din materie fizică reală (spre 
deosebire de cele imaginate) nu sînt nişte „me¬ 
canisme de ceasornic" adevărate. Elementul de 
întîmplare poate fi mai mult sau mai puţin re¬ 
dus, posibilitatea ca ceasul să înceapă brusc să 
meargă greşit poate fi infinitezimală, dar se păs¬ 
trează întotdeauna în fond. Chiar în mişcarea 
corpurilor cereşti nu lipsesc influenţele irever¬ 
sibile ale frecării şi căldurii. Astfel rotaţia Pă- 
mîntului este încetinită uşor de frecarea mare- 
elor, iar odată cu această reducere Luna se în¬ 
depărtează treptat de Pămînt, ceea ce nu s-ar 
întîmpla dacă Pămîntul ar fi o sferă de rotaţie 
perfect rigidă. 

Cu toate acestea e incontestabil că „mecanis¬ 
mele de ceasornic fizice" vădesc o serie de ca¬ 
racteristici foarte pronunţate ale „ordinii din 
ordine", mecanisme care stîrniseră entuziasmul 
fizicianului atunci cînd le-a descoperit în orga¬ 
nism. E posibil ca cele două cazuri să posede la 
urma urmelor ceva în comun. Rămîne de văzut 
ce anume şi care este marea diferenţă care face 
ca organismul să fie totuşi ceva nou şi fără 
precedent. 

Teorema lui Nemst 


Cînd manifestă un sistem fizic — indiferent 
de genul asociaţiilor de atomi — o „lege dina¬ 
mică 44 (în sensul lui Planck) sau „trăsăturile me¬ 
canismului de ceasornic 44 ? Teoria cuantică are 
un răspuns foarte scurt la această întrebare şi 
anume : la temperatura zero absolut dezordinea 
moleculară încetează a mai avea vreo legătură 
cu evenimentele fizice. Fiindcă a venit vorba, 
acest fapt nu a fost descoperit în teorie, ci prin 
studierea atentă a reacţiilor chimice într-o serie 
largă de temperaturi, extrapolîndu-se apoi re¬ 
zultatele la temperatura zero — la care nu se 
poate ajunge în realitate niciodată. Aceasta este 
faimoasa „Teoremă a căldurii 44 a lui Walther 
Nernst, căruia uneori i se dă pe drept numele de 
„Legea a treia a termodinamicii 44 (prima fiind 
principiul energiei, iar a doua principiul en¬ 
tropiei). 

Teoria cuantică ne oferă un fundament raţio¬ 
nal al legii empirice a lui Nernst şi de aseme¬ 
nea ne dă posibilitatea de a estima cît de 
aproape de zero absolut trebuie să fie un sistem 
pentru a avea un comportament aproximativ 
„dinamic 44 . Ce temperatură este practic echiva¬ 
lentă cu zero în fiecare caz particular ? 

Nu trebuie să credeţi că această temperatură 
trebuie să fie întotdeauna foarte scăzută. De 
fapt, descoperirea lui Nernst a fost provocată de 
faptul că pînă şi la temperatura camerei entro¬ 
pia joacă un rol foarte nesemnificativ în nu¬ 
meroase reacţii chimice. (Vă reamintesc că en¬ 
tropia este o măsură directă a dezordinii mole¬ 
culare şi anume logaritmul ei.) 


Pendulul se află în principiu 
la temperatura zero 

Ce putem spune despre un pendul ? Pentru 
el, temperatura camerei este practic echivalentă 
cu zero absolut. Acesta este motivul pentru care 

funcţionează ,,din*mic“. El va continua să func¬ 
ţioneze ca de obicei dacă îl răciţi (cu condiţia să 
îndepărtaţi toate urmele de ulei !). Dar va în¬ 
ceta să funcţioneze dacă îl încălziţi peste tem¬ 
peratura camerei, întrucît s-ar putea să se to¬ 
pească. 


Relaţia dintre mecanismul de ceasornic 
şi organism 

Faptul pare banal, dar atinge, cred, problema 
cardinală. Mecanismele de ceasornic sînt ca¬ 
pabile să funcţioneze ,,dinamic“, deoarece sînt 
întocmite din solide, care îşi menţin configura¬ 
ţia prin forţele London-Heitler, suficient de pu¬ 
ternice pentru a stăpîni tendinţa spre dezordine 
a mişcării termice la temperatura normală. 

Cred că mai trebuie adăugate cîteva cuvinte 
pentru a evidenţia punctul de asemănare dintre 
mecanismul de ceasornic şi organism. Şi anume 
faptul că şi organismul depinde de un solid 
— cristalul aperiodic care formează substanţa 
ereditară, în mare parte apărat de dezordinea 
mişcării termice. Dar vă rog să nu mă acuzaţi 
că am numit cromozomii „rotiţele dinţate ale or- 
ganismului“ — cel puţin nu fără o referinţă la 
profundele teorii fizice pe care se întemeiază 
comparaţia. 

Intr-adevăr, trebuie foarte puţină retorică 
pentru a reaminti diferenţa fundamentală din¬ 
tre cele două lucruri şi a justifica epitetele de 
nou şi fără precedent în cazul biologic. 

Caracteristicile cele mai frapante sînt : mai 
întîi, distribuţia curioasă a roţilor dinţate în or¬ 
ganism, pentru care mă pot referi la descrierea 
oarecum poetică de la p. 101—102 ; apoi faptul 
că o asemenea roată dinţată, ca atare, nu este 
făcută de mîna neîndemînatică a omului, ci este 
capodopera cea mai rafinată care a fost vreodată 
înfăptuită după principiile călăuzitoare ale me¬ 
canicii cuantice a Domnului. 

Epilog 

DESPRE DETERMINISM ŞI LIBERUL 

ARBITRU 


Ca răsplată pentru serioasa bătaie de cap pe 
care am avut-o în expunerea sine ira et studio 
a laturii pur ştiinţifice a problemei noastre, cer 
permisiunea să adaug punctul meu de vedere 
personal, în mod inevitabil subiectiv, despre 
implicaţiile ei filozofice. 

După toate datele avansate în paginile prece¬ 
dente, evenimentele spaţio-temporale din corpul 
fiinţei vii care corespund activităţii spiritului 
său, acţiunilor conştiente de sine şi altor acţiuni 
sînt (avînd în vedere, de asemenea, structura lor 
complexă şi explicaţia statistică acceptată a fi- 
zico-chimiei), dacă nu strict deterministe, în 
orice caz statistico-deterministe. Aş vrea să-i 
atrag atenţia fizicianului că, după părerea mea 
şi contrar părerii susţinute în unele cercuri, in- 
determinarea cuantică nu joacă în ele un rol 
relevant, exceptînd poate cazul cînd intensifică 
caracterul lor pur accidental în unele eveni¬ 
mente cum sînt meioza, mutaţia naturală şi cea 
provocată de razele X etc. — fapt care este evi¬ 
dent şi larg recunoscut. 

De dragul argumentaţiei, voi considera 
aceasta ca un fapt, cum cred că ar face orice 
biolog nepărtinitor, dacă nu ar fi sentimentul 
neplăcut, bine cunoscut, de ,,a te declara un 

mecanism pur“. Deoarece contrazice Liberul Ar¬ 
bitru aşa cum este îndreptăţit acesta printr-o 
introspecţie directă. 

Dar, luate în sine, experienţele imediate, ori- 
cît de variate şi disparate ar fi, sînt logic inca¬ 
pabile de a se contrazice una pe alta. Să vedem 
deci dacă nu am putea trage concluzia corectă, 
non-contradictorie, din următoarele două pre¬ 
mise : 

(I) Corpul meu funcţionează ca un mecanism 
pur în conformitate cu Legile Naturii. 

(II) Ştiu totuşi, din incontestabila experienţă 
directă, că îi controlez mişcările, ale căror 
efecte le prevăd, care pot fi fatale şi extrem de 
importante, în care sînt şi a căror responsabili¬ 
tate mi-o asum. 

Singura inferenţă posibilă din aceste două 
fapte este, cred, că eu — în sensul cel mai larg 
al cuvîntului, adică orice spirit conştient care a 
simţit sau a spus vreodată „Eu" — sînt per¬ 
soana care controlează „mişcările atomilor" în 
conformitate cu Legile Naturii. 

In cadrul unui mediu cultural (Kulturkreis) 
unde s-au delimitat şi specializat anumite con¬ 
cepţii (care au avut odată sau mai au încă o 
semnificaţie largă la alte popoare) este riscant 
să-i dai acestei concluzii formularea simplă de 
care are nevoie. In terminologia creştină a 
spune : „Aşadar Eu sînt Dumnezeul Atotputer¬ 
nic" este nebunie şi hulă. Dar pentru moment 
să neglijăm aceste conotaţii şi să ne gîndim dacă 
raţionamentul de mai sus nu este cel mai con¬ 
cis la care putea să ajungă un biolog în de¬ 
monstraţia dintr-un condei a nemuririi şi a lui 
Dumnezeu. 

Ideea în sine nu este nouă. Cele mai vechi 
mărturii datează de acum 2 500 de ani sau mai 
mult. Începînd cu marile Upanişade, identita¬ 
tea ATHMAN = BRAHMAN (cui personal este 
egal cu eul etern, atotcuprinzător şi omnipre¬ 
zent) a fost considerată în filozofia indiană, de¬ 
parte de orice blasfemie, ca reprezentînd chin- 

tesenţa intuiţiei celei mai profunde în acciden¬ 
tele lumii. Năzuinţa tuturor învăţaţilor vedan- 
tei, ale căror buze abia învăţaseră să rostească 
cuvinte, era de a însufleţi în spirit această idee, 
cea mai mare dintre toate. 

Apoi, de-a lungul mai multor secole, misticii, 
independent unul de altul, dar în perfectă ar¬ 
monie între ei (cam ca particulele într-un gaz 
ideal), au descris, fiecare în parte, experienţa 
unică a vieţii lor în termeni care pot fi rezumaţi 
în fraza : DEUS FACTUS SUM (Am devenit 
Dumnezeu). 

Ideea a rămas străină ideologiei occidentale, 
în ciuda lui Schopenhauer şi a altora care au 
susţinut-o şi în ciuda acelor amanţi perfecţi 
care, cînd se privesc în ochi, devin conştienţi că 
gîndirea şi bucuria lor sînt numeric una şi nu 
doar similare sau identice ; dar, de regulă, ei 
sînt prea ocupaţi emoţional pentru a se lăsa în 
voia gîndirii limpezi, în care privinţă se asea¬ 
mănă foarte mult cu misticii. 

Permiteţi-mi să mai aduc cîteva lămuriri. 
Conştiinţa nu este niciodată trăită la plural, ci 
numai la singular. Chiar în cazurile patologice 
de dezagregare a personalităţii sau de persona¬ 
litate dublă, cele două persoane alternează, nu 
se manifestă niciodată simultan. în vis, inter¬ 
pretăm mai multe personaje în acelaşi timp, dar 
nu la întîmplare : sîntem unul din ele ; în el ac¬ 
ţionăm şi vorbim direct, aşteptăm nerăbdători 
întrebarea sau răspunsul celeilalte persoane, 
fără să fim conştienţi de faptul că îi controlăm 
mişcările şi vorbirea la fel ca pe cele proprii. 
Cum a apărut totuşi ideea de pluralitate (pe 
care au combătut-o cu atîta stăruinţă scriitorii 
Upanişadelor) ? Conştiinţa este strîns legată şi 
dependentă de starea fizică a unei anumite por¬ 
ţiuni de materie, corpul. (Gîndiţi-vă la schimbă¬ 
rile de spirit în timpul dezvoltării corpului, ca 
pubertatea, bătrîneţea, senilitatea sau gîndiţi-vă 
la efectele febrei, intoxicaţiei, drogurilor, leziu¬ 
nilor creierului etc.) Există o pluralitate de cor- 

puri similare. Deci pluralizarea conştiinţelor sau 
a spiritelor pare a fi o ipoteză foarte sugestivă. 
Au acceptat-o probabil atît oamenii simpli, ne¬ 
ştiutori, cît şi marea majoritate a filozofilor oc¬ 
cidentali. 

Ea duce aproape imediat la inventarea sufle¬ 
telor, egale la număr cu corpurile, şi la între¬ 
barea dacă sînt muritoare ca trupurile sau 
nemuritoare şi capabile să existe în sine. Prima 
alternativă este dezagreabilă, în timp ce ultima 
uită, ignoră sau neagă făţiş faptele pe care se 
întemeiază ipoteza pluralităţii. Au fost formu¬ 
late întrebări şi mai absurde : Au animalele su¬ 
flet ? S-a mai pus întrebarea dacă şi femeile au 
suflet sau numai bărbaţii. 

Aceste consecinţe, chiar dacă sînt temporare, 
trebuie să ne facă circumspecţi faţă de ipoteza 
pluralităţii, comună tuturor crezurilor oficiale 
ale Occidentului. Nu alunecăm oare într-o ab¬ 
surditate mult mai mare dacă, renunţînd la ma¬ 
rile superstiţii ale acestora, reţinem ideea lor 
naivă despre pluralitatea sufletelor şi o „reme¬ 
diem" declarînd sufletele ca fiind pieritoare, 
anihilate odată cu trupul ? 

Singura alternativă este de a recunoaşte ex¬ 
perienţa nemijlocită : conştiinţa este un singu¬ 
lar al cărei plural este necunoscut ; în mod real 
este doar un lucru şi ceea ce pare a fi o plu¬ 
ralitate este doar o serie de aspecte diferite ale 
aceluiaşi lucru, produse de o amăgire (Maya in¬ 
diană) ; aceeaşi iluzie se produce într-o galerie 
de oglinzi şi, la fel, Gaurisankar şi muntele Eve- 
rest s-au dovedit a fi acelaşi vîrf văzut din văi 
diferite. 

Există, bineînţeles, poveşti extravagante des¬ 
pre fantome întipărite în spiritele noastre 
pentru a împiedica recunoaşterea unei consta¬ 
tări atît de simple. De exemplu, s-a spus că în 
faţa ferestrei mele există un copac, eu însă nu 
văd de fapt copacul. Printr-un mecanism vi¬ 
clean, din care numai primele porţiuni, relativ 

simple, sînt cercetate, copacul real aruncă o 
imagine a sa în conştiinţa mea şi pe aceasta o 
percep. Dacă staţi lîngă mine şi priviţi la acelaşi 
copac, acesta reuşeşte să arunce o imagine şi în 
sufletul vostru. Eu văd copacul meu, iar voi pe 
al vostru (extraordinar de asemănător cu al 
meu), dar ceea ce este copacul în sine nu ştim. 
Răspunzător de această extravaganţă este Kant. 
în ordinea ideilor care consideră conştiinţa ca 
un singulare tantum , ea este înlocuită uşor prin 
afirmaţia că, desigur, în faţa ferestrei se află 
doar un copac, iar toată afacerea cu imaginile 
este o poveste despre fantome. 

Totuşi fiecare din noi are impresia de netăgă¬ 
duit că suma totală a experienţei şi memoriei 
sale formează o unitate, foarte deosebită de cea 
a oricărei alte persoane. Această unitate o nu¬ 
mim „eu“. Ce este acest „eu“ ? 

Dacă îl analizaţi de aproape veţi constata, 
cred, că este doar ceva mai mult decît o colecţie 
de date (experienţe şi amintiri), şi anume ca¬ 
navaua pe care sînt urzite acestea. La o in¬ 
trospecţie şi mai profundă, veţi constata că ceea 
ce înţelegeţi de fapt prin „eu“ este materialul 
de bază pe care sînt urzite ele. Puteţi să ple¬ 
caţi într-o ţară îndepărtată, puteţi să nu vă mai 
vedeţi prietenii, se poate întîmpla orice, dar de 
uitat nu îi puteţi uita ; căpătaţi prieteni noi, vă 
împletiţi cu ei viaţa la fel de strîns cum aţi 
făcut-o cu cei vechi. Faptul că, ducînd o viaţă 
nouă, vă mai amintiţi de cea veche va deveni 
tot mai lipsit de importanţă. „Tînărul care am 
fost“ s-ar putea să spuneţi despre el la a treia 
persoană ; într-adevăr, protagonistul romanu¬ 
lui pe care îl citiţi este mult mai apropiat de 
inima voastră, mai viu şi mai bine cunoscut. To¬ 
tuşi nu a existat nici ruptură intermediară, nici 
moarte. Şi chiar dacă un hipnotizator priceput 
ar reuşi să vă şteargă toate amintirile anteri¬ 
oare, veţi constata că nu u-a ucis. O pierdere 

din existenţa personală nu este de plîns în nici 
un caz. 

Şi nici nu va fi vreodată. 


Notă la epilog 

Punctul de vedere susţinut aici se apropie de ceea 
ce Aldous Huxley a numit recent — şi foarte nimerit — 
Filozofie perenă. Frumoasa lui carte Perennial Phi- 
losophy (Londra, Chatto and Windus, 1946) este deosebit 
de potrivită pentru a explica nu numai problema ridi¬ 
cată, ci şi motivul pentru care este atît de greu de 
sintetizat şi atît de expusă atacurilor. 

Capitolul 1 

FUNDAMENTUL FIZIC AL 
CONŞTIINŢEI 


Problema 

Lumea este un construct alcătuit din senza¬ 
ţiile, percepţiile şi amintirile noastre. Este con¬ 
venabil să o considerăm ca existînd obiectiv, ca 
fiind de-sine-stătătoare. Dar, bineînţeles, ea nu 
se manifestă numai prin simpla sa existenţă. 
Manifestarea este condiţionată de fenomene 
foarte deosebite, în părţi foarte deosebite ale 
acestei lumi, adică de anumite fenomene care 
se petrec în creier. Această implicaţie, de un tip 
foarte particular, sugerează întrebarea : Care 
sînt proprietăţile speciale prin care se remarcă 
aceste procese cerebrale, proprietăţi care le în¬ 
găduie să producă manifestarea lumii amintită 
mai sus. Putem oare deosebi procesele materiale 
care au această putere de cele care nu o au ? 
Sau, mai simplu : Care este procesul material 
care se asociază în mod direct conştiinţei ? 

Raţionalistul poate fi înclinat să tranşeze 
întrebarea în felul următor. Din experienţă pro¬ 
prie şi prin analogie cu animalele superioare, 
conştiinţa se asociază cu anumite categorii de 
fenomene din materia vie organizată, respectiv 
cu anumite funcţii nervoase. Cit de departe sau 
de „profund" există în regnul animal vreun fel 
de conştiinţă şi cum arată aceasta în primele 
sale stadii sînt speculaţii gratuite, întrebări la 

care nu se poate răspunde şi care ar trebui lă¬ 
sate pe seama vizionarilor fără ocupaţie. Şi mai 
ne justificat este să te laşi în voia gîndului că 
poate şi alte fenomene, fenomene din materia 
anorganică, ca să nu mai vorbim de toate cele¬ 
lalte fenomene materiale, sînt, într-un fel sau 
altul, asociate conştiinţei. Toate acestea sînt 
pură fantezie, la fel de irefutabile pe cît sînt de 
imposibil de demonstrat şi, prin urmare, fără 
nici o valoare cognitivă. 

Celui care acoeptă să elimine în acest fel în¬ 
trebarea de mai sus trebuie să-i arătăm golul 
nefiresc ce se cască în imaginea sa despre lume. 
Pentru că apariţia celulelor nervoase şi a cre¬ 
ierului la anumite specii de organisme este un 
fenomen foarte special a cărui semnificaţie şi 
importanţă o cunoaştem foarte bine. Este un 
mecanism special prin care individul răspunde 
la situaţii diferite schimbîndu-şi în mod adecvat 
comportamentul, un mecanism de adaptare la 
o ambianţă variabilă. Este mecanismul cel mai 
complicat şi ingenios din toate mecanismele de 
acest fel şi, oriunde ar apărea, capătă imediat 
un rol dominant. Totuşi el nu este sui generis. 
Grupuri mari de organisme, în special plantele, 
realizează performanţe asemănătoare într-un 
chip absolut diferit. 

Sîntem oare pregătiţi să admitem că această 
cotitură foarte specială în dezvoltarea anima¬ 
lelor superioare, o cotitură care în definitiv ar fi 
putut să nu aibă loc, a fost o condiţie necesară 
lumii pentru a se vedea pe sine în lumina con¬ 
ştiinţei ? Ar fi rămas ea altminteri o piesă ju¬ 
cată în faţa unei săli goale, neexistînd pentru 
nimeni, prin urmare, în sensul foarte strict al 
cuvîntului, inexistentă ? Cred că lucrul acesta 
ar fi falimentul imaginii despre lume. Imboldul 
de a găsi o ieşire din acest impas nu trebuie su¬ 
focat de teama de a deveni calul de bătaie al 
raţionaliştilor prea înţelepţi. 

După părerea lui Spinoza orice lucru sau 
fiinţă particulară este o modificare a substanţei 

infinite, adică a lui Dumnezeu. Ea se exprimă 
prin fiecare din atributele lui, îndeosebi prin 
atributul întinderii şi cel al gîndirii. Primul este 
existenţa sa corporală în spaţiu şi timp, al doi¬ 
lea — în cazul omului şi animalului viu — spi¬ 
ritul său. Dar pentru Spinoza orice lucru fizic 
neînsufleţit este şi el „un gînd al lui Dumne¬ 
zeu^ deci există şi în al doilea atribut. Întîlnim 
aici gîndul îndrăzneţ al însufleţirii universale, 
deşi el nu apare chiar pentru prima oară în filo¬ 
zofia Occidentului. Din pricina lui, cu două mii 
de ani mai înainte, filozofii ionieni au căpătat 
denumirea de hilozoişti. După Spinoza, nici ge¬ 
niul lui Gustav Theodor Fechner nu s-a ruşinat 
să atribuie un suflet plantei, pămîntului în ca¬ 
litate de corp ceresc, sistemului planetar etc. 
Nu împărtăşesc aceste fantezii, totuşi nu mi-ar 
place să fiu pus în situaţia de a hotărî cine a 
ajuns mai aproape de adevărul ultim, Fechner 
sau faliţii raţionalismului. 


O încercare de răspuns 

Observaţi că toate încercările de a extinde 
domeniul conştiinţei, întrebîndu-ne dacă ar pu¬ 
tea fi asociată la altceva decît la procesele ner¬ 
voase, duce în mod necesar la o speculaţie 
nejustificată şi nedemonstrabilă. Pornind în di¬ 
recţia opusă dăm însă de un teren mai sigur. 
Conştiinţa nu însoţeşte orice proces nervos şi 
nici chiar orice proces cerebral. Lucrul acesta 
este valabil pentru multe asemenea procese, 
chiar dacă, fiziologic şi biologic, ele sînt foarte 
asemănătoare celor „conştiente “, atît prin fap¬ 
tul că sînt deseori constituite din impulsuri 
aferente urmate de impulsuri eferente, cît şi 
prin semnificaţia lor biologică de a regla şi sin¬ 
croniza reacţiile, parţial în interiorul sistemului 
şi parţial spre ambianţa externă variabilă. în 
primul caz dăm de actele reflexe din ganglionii 
spinali şi din porţiunea sistemului nervos pe 
care o controlează. Există însă (şi acesta va fi 

obiectul special al studiului nostru) numeroase 
procese reflexe mediate de creier şi care nu 
aparţin conştiinţei sau care aproape au încetat 
să-i mai aparţină. Aceasta pentru că, în ultimul 
caz, distincţia nu este tranşantă ; există grade 
intermediare între conştientul deplin şi incon¬ 
ştientul complet. Prin examinarea diferitelor 
tipuri de procese din corpul nostru, foarte ase¬ 
mănătoare din punct de vedere fiziologic, n-ar 
trebui să fie prea greu să descoperim, prin ob¬ 
servaţie şi argumentare logică, caracteristicile 
distinctive pe care le căutăm. 

După părerea mea, cheia problemei poate fi 
aflată în următoarele fapte bine cunoscute. 
Orice succesiune de evenimente la care parti¬ 
cipăm prin senzaţii, percepţii şi, uneori, prin ac¬ 
ţiuni, dacă se repetă foarte des şi în acelaşi mod, 
iese treptat din domeniul conştiinţei. Ea este 
însă imediat împinsă în regiunea conştiinţei 
dacă la repetare motivul care a declanşat-o sau 
condiţiile de mediu în care se desfăşoară se de¬ 
osebesc de cele ale incidenţelor sale anterioare. 
Dar chiar dacă lucrurile stau asa, răzbat în 
sfera conştiinţei, cel puţin la început, numai 
modificările sau „diferenţele" care deosebesc 
noua formă a succesiunii amintite de cele an¬ 
terioare, reclamînd astfel de obicei „reconside¬ 
rări". Fiecare din noi poate aduoe nenumărate 
exemple de acest gen din propria experienţă, şi 
de aceea, pentru moment, renunţ la a mai enu¬ 
mera vreunele. 

Dispariţia treptată din conştiinţă are o im¬ 
portanţă deosebită în structura vieţii noastre 
mentale, întemeiată în totalitatea sa pe procesul 
de rutinare prin repetiţie, proces pe care 
Richard Semon l-a generalizat la conceptul de 
mneme, despre care vom vorbi detaliat ceva 
mai tîrziu. O experienţă unică, ce nu se repetă 
niciodată, este irelevantă din punct de vedere 
biologic. Valoarea biologică se naşte prin învă¬ 
ţarea reacţiei adecvate la o situaţie care se 
oferă mereu, în multe cazuri periodic, şi care, 
dacă organismul vrea să reziste, pretinde întot- 


120 



deauna acelaşi răspuns. Din experienţa noastră 
lăuntrică ştim următoarele. La primele cîteva 
repetări, apare în spirit un element nou, „deja 
întîlnitul“ sau, cum l^a numit Richard Avena- 
rius, „însemnul caracteristic** (notai). Prin repe¬ 
tare frecventă, întregul şir de evenimente de¬ 
vine tot mai mult o rutină, e tot mai neintere¬ 
sant, iar răspunsurile sînt mai sigure odată cu 
dispariţia lor din conştiinţă. Un băiat recită un 
poem, o fată cîntă o sonată la pian „pînă şi în 
somn**. Mergem spre uzină pe drumul pe care 
ne-am obişnuit, traversăm strada în locul unde 
o facem de obicei, cotim pe anumite străzi etc., 
în timp ce cu mintea ne gîndim la cu totul alte 
lucruri. Dar ori de cîte ori situaţia prezintă o 
modificare relevantă — să zicem că şoseaua pe 
care ne-am obişnuit să o traversăm este des¬ 
fundată, astfel încît trebuie să facem un ocol —, 
această diferenţă şi răspunsul nostru la ea pă¬ 
trund în conştiinţă, coborînd însă sub prag 
atunci cînd diferenţa devine un fenomen re¬ 
petat în mod constant. în faţa unor alternative 
schimbătoare, apar bifurcaţii, care se pot fixa 
în acelaşi mod. La intersecţie ne îndreptăm spre 
sala de cursuri a Universităţii sau spre labora¬ 
torul de fizică, fără să stăm prea mult pe gîn- 
duri, cu condiţia ca ambele să fie destinaţii spre 
care mergem foarte des. 

în acest fel diferenţele, variantele de răspuns, 
bifurcaţiile etc., sînt îngrămădite de-a valma, 
unele peste altele, într-o abundenţă insondabilă, 
dar în domeniul conştiinţei se menţin doar cele 
mai recente, faţă de care substanţa vie mai este 
încă în stadiul de învăţare sau exersare. Meta¬ 
foric, am putea spune că conştiinţa este pedago¬ 
gul care supraveghează educaţia substanţei vii, 
dar care îşi lasă elevul să rezolve singur sarci¬ 
nile pentru care este suficient pregătit. Vreau 
însă să fie absolut clar că am în vedere doar o 
simplă metaforă. Ea se reduce la faptul că situa¬ 
ţiile noi şi răspunsurile noi pe care ele le pro¬ 
voacă se menţin în lumina conştiinţei ; iar cele 
vechi şi bine exersate nu. 

Sute de operaţii şi acţiuni ale vieţii cotidiene 
au trebuit învăţate cîndva, cu mare atenţie şi 
concentrare. Luaţi ca exemplu primele încer¬ 
cări de a umbla ale unui copil. Ele ocupă foca¬ 
rul conştiinţei în mod exclusiv ; primele succese 
sînt întîmpinate de executant cu chiote de 
bucurie. Cînd un om matur îşi leagă şireturile, 
aprinde lumina, se dezbracă seara, mănîncă cu 
cuţitul şi furculiţa, toate aceste acţiuni, care au 
fost învăţate cu greu, nu îi tulbură gîndurile în 
care s-a adîncit. Uneori ele pot duce la greşeli 
amuzante. Se cunoaşte întîmplarea cu acel ma¬ 
tematician celebru pe care soţia l^a găsit cul¬ 
cat în pat, cu luminile stinse, în timp ce invitaţii 
săi tocmai sosiseră. Ce se întîmplase ? Matema¬ 
ticianul se dusese în dormitor să-şi pună un gu¬ 
ler nou. Dar simplul fapt de a scoate gulerul 
vechi a trezit în omul adîncit în gînduri şirul de 
acţiuni care de obicei îi urmau. 

Această stare de lucruri, binecunoscută din 
ontogeneza vieţii noastre mentale, mi se pare 
că aruncă o lumină asupra filogenezei procese¬ 
lor nervoase inconştiente, de felul celor impli¬ 
cate în pulsaţiile inimii, peristaltismul tractului 
intestinal etc. Avînd de înfruntat situaţii 
aproape constante sau care variază în mod re¬ 
gulat, aceste procese se desfăşoară corect şi în 
deplină siguranţă şi, prin urmare, ies din sfera 
conştiinţei. Găsim şi aici grade intermediare, de 
exemplu respiraţia se produce în mod incon¬ 
ştient, dar în urma unor schimbări de situaţie, 
să zicem aerul viciat cu fum sau un atac de 
astmă, poate să se modifice şi să devină con¬ 
ştientă. Alt caz sînt — lacrimile de amărăciune, 
bucurie sau durere fizică, eveniment care, deşi 
conştient, cu greu poate fi stăpînit prin voinţă. 
Există şi accidente comice ca atunci cînd, de 
spaimă, „ţi se face părul măciucă*', sau dispare 
saliva ca urmare a unei emoţii puternice, răs¬ 
punsuri care trebuie să fi avut o semnificaţie 
în trecut, dar şi-au pierdut-o la om. 

Mă îndoiesc că toţi vor fi de acord cu pasul 
următor, care constă în extinderea acestor no¬ 
ţiuni la alte procese decît cele nervoase. Pentru 
moment mă voi mărgini să-l sugerez pe scurt, 
deşi, pentru mine personal, este pasul cel mai 
important. Pentru că tocmai această generali¬ 
zare aruncă lumină asupra problemei de la care 
am pornit : Care fenomene materiale sînt aso¬ 
ciate cu conştiinţa sau însoţite de aceasta, şi 
care nu ? Răspunsul pe care îl sugerez este ur¬ 
mătorul : Ceea ce am spus şi arătat anterior a 
fi o proprietate a proceselor nervoase este o 
proprietate a proceselor organice în general, şi 
anume aceea de a fi asociate conştiinţei în mă¬ 
sura în care sînt noi. 

In conceptele şi terminologia lui Richard 
Semon, nu numai ontogeneza creierului, ci a 
întregii soma individuale este o repetare „bine 
memorată” a unui şir de evenimente, care, an¬ 
terior, s-au repetat invariabil de mii de ori. Pri¬ 
mele sale stadii, cum ştim din experienţa pro¬ 
prie, sînt inconştiente, desfăşurîndu-se la în¬ 
ceput în pîntecele mamei ; dar şi primele săp- 
tămîni şi luni după naştere sînt în cea mai mare 
parte petrecute în somn. In acest timp copilul 
continuă o evoluţie foarte veche, în condiţii 
care variază foarte puţin de la caz la caz. Dez¬ 
voltarea organică ulterioară începe să fie în¬ 
soţită de conştiinţă numai în măsura în care 
există organe care preiau treptat asupra lor in¬ 
teracţiunea cu mediul, îşi adaptează funcţiile 
la schimbările de situaţie, sînt influenţate, se 
exersează, sînt modificate de împrejurări în- 
tr-un mod special. Noi, ca vertebrate superioare, 
posedăm un asemenea organ îndeosebi în sis¬ 
temul nostru nervos. Prin urmare, conştiinţa 
este asociată acelor funcţii ale lui care se adap¬ 
tează, prin ceea ce numim experienţă, la am¬ 
bianţa variabilă. Sistemul nervos este punctul 
în care specia noastră mai este încă angajată în 
transformarea filogenetică ; vorbind metaforic, 
el este „vîrful vegetativ” (Vegetationsspitze) al 

tulpinii noastre. Mi-aş rezuma ipoteza generală 
astfel : conştiinţa este asociată învăţării (lear- 
ning) substanţei vii ; ingeniozitatea ei (Kdnnen) 
este inconştientă. 


Etica 

Chiar şi fără această ultimă generalizare, 
foarte importantă pentru mine, dar care altora 
le poate părea îndoielnică, teoria conştiinţei pe 
care am schiţat-o pare să deschidă calea spre o 
înţelegere ştiinţifică a eticii. 

în toate timpurile şi la toate popoarele funda¬ 
mentul oricărui cod etic (Tugendlehre) demn de 
luat în consideraţie a fost şi este autonegaţia 
(Selbstiiberwindung). Propovăduirea eticii ia 
întotdeauna forma unei revendicări, a unui de¬ 
ziderat, a unui „tu trebuie“, care, într-un fel, 
este opus voinţei noastre primare. De unde pro¬ 
vine acest contrast remarcabil între „eu vreau“ 
şi „tu trebuie“ ? Nu este absurd să fiu obligat 
să-mi înăbuş dorinţele naturale, să-mi reneg 
eul autentic, să mă deosebesc de ceea ce sînt în 
realitate ? într-adevăr, în vremea noastră, mai 
mult decît altădată, auzim deseori cum este 
ridiculizată această revendicare. „Sînt ceea ce 
sînt, faceţi loc individualităţii mele. Să se dez¬ 
volte liber dorinţele pe care natura le-a sădit în 
mine ! Toate obligaţiile care mi se opun în 
această privinţă sînt un nonsens, o hoţie a popi¬ 
lor ! Dumnezeu este Natura şi cred că Natura 
m-a făcut aşa cum vrea ea să fiu“. Asemenea 
strigăte de război pot fi auzite din cînd în cînd. 
Evidenţa lor simplă şi brutală nu este uşor de 
respins. Imperativul lui Kant este în mod făţiş 
iraţional. 

Din fericire, fundamentarea ştiinţifică a aces¬ 
tor lozinci este putredă. Putinţa de a înţelege 
„devenirea" (das Werden) organismelor ne 
ajută să pricepem că viaţa noastră conştientă, 
nu vreau să spun că trebuie să fie, ci este, de 
fapt, în mod necesar, o luptă continuă împotriva 

eului nostru primar. Pentru că eul nostru na¬ 
tural, voinţa noastră primară, cu dorinţele sale 
înnăscute, este corelativul mental al moştenirii 
materiale pe care am primit-o de la strămoşii 
noştri. Ca specie ne dezvoltăm şi înaintăm pe 
frontul generaţiilor ; prin urmare, fiecare zi din 
viaţa unui om reprezintă o mică porţiune din 
evoluţia speciei noastre, aflată în plină desfă¬ 
şurare. Este adevărat că o zi din viaţa unui in¬ 
divid, şi chiar viaţa unui individ luată în între¬ 
gime, este doar o infimă lovitură de daltă la o 
statuie veşnic neterminată. Dar enorma evoluţie 
la care am fost supuşi în trecut a fost şi ea al¬ 
cătuită din miliarde de asemenea infime lovi¬ 
turi de daltă. Materialul acestei transformări, 
premisa efectuării ei sînt, desigur, mutaţiile ere¬ 
ditare spontane. Dar în selecţia lor comporta¬ 
mentul purtătorului mutaţiei, deprinderile sale 
au o importanţă deosebită şi o influenţă hotărî- 
toare. Altminteri, originea speciilor, direcţiile 
aparent dirijate de-a lungul cărora se desfăşoară 
selecţia nu ar putea fi explicate nici chiar pe 
spaţii mari de timp, care în definitiv sînt finite 
şi ale căror limite le cunoaştem foarte bine. 

Şi astfel la fiecare pas, în fiecare zi a vieţii 
noastre, ca să spunem aşa, ceva din forma pe 
care am avut-o pînă atunci trebuie să se 
schimbe, trebuie depăşit, şters şi înlocuit 
prin ceva nou. Rezistenţa voinţei noastre pri¬ 
mare este corelativul psihic al rezistenţei for¬ 
mei actuale la dalta transformatoare. Pentru că 
noi înşine sîntem dalta şi statuia, cuceritorii şi 
învinşii în acelaşi timp — o adevărată „autocu- 
cerire“ (Selbstiiberwindung) permanentă. 

Nu este însă absurd să considerăm că acest 
proces evolutiv trece nemijlocit şi semnificativ 
prin conştiinţă, avînd în vedere nemăsurata sa 
încetineală nu numai în comparaţie cu scurta 
viaţă a unui individ, ci chiar cu întregi epoci 
istorice ? Oare el nu se desfăşoară pe neobser¬ 
vate ? 

Nu. în lumina consideraţiilor noastre ante¬ 
rioare, lucrurile nu stau aşa. Ele au culminat 

prin a considera conştiinţa ca fiind asociată 
unor procese fiziologice, care se mai transformă 
încă prin interacţiunea reciprocă cu un mediu 
variabil. De asemenea, am ajuns la concluzia că 
sînt conştiente numai modificările care se află 
în stadiul de învăţare, cu mult înainte de a fi 
fixate ereditar, bine asimilate, în posesiunea in¬ 
conştientă a speciei. Pe scurt : conştiinţa este un 
fenomen din zona evoluţiei. Această lume se 
luminează pentru sine numai acolo unde sau 
numai în măsura în care elaborează, procreează 
forme noi. Locurile stagnante alunecă din con¬ 
ştiinţă ; ele apar numai în interacţiunea lor cu 
locurile aflate în evoluţie. 

Dacă admitem aceasta, rezultă că conştiinţa şi 
conflictul cu propriul Eu sînt inseparabil legate, 
mai mult, că ele trebuie, ca să zicem aşa, să fie 
proporţionale una cu alta. Sună ca un paradox, 
însă înţelepţii tuturor timpurilor şi popoarelor 
stau mărturie în acest sens. Bărbaţii şi femeile 
pentru care această lume s-a aprins în lumina 
neobişnuit de limpede a conştiinţei de sine şi 
care, prin viaţă şi cuvînt, au format şi trans¬ 
format, mai mult decît alţii, această operă de 
artă pe care o numim omenire, au întărit în 
vorbă şi scris sau chiar prin fiinţa lor proprie 
faptul că, mai mult decît alţii, au fost sfîşiaţi de 
chinurile neînţelegerii lăuntrice. Fără ea nu 
s-ar fi zămislit nimic care să dăinuie. 

Vă rog să nu mă înţelegeţi greşit. Sînt un om 
de ştiinţă şi nu un moralist. Să nu credeţi că 
socotesc ideea dezvoltării speciei noastre spre 
un scop superior ca fiind un motiv temeinic 
pentru răspîndirea codului moral. Ea nu ar pu¬ 
tea să fie, întrucît este un scop neegoist, un 
motiv dezinteresat şi deci acceptarea ei presu¬ 
pune virtutea. Sînt la fel de neputincios ca ori¬ 
care altul în a-1 explica pe „trebuie“ al impera¬ 
tivului kantian. Legea etică în forma sa gene¬ 
rală cea mai simplă (nu fii egoist !) este doar un 
fapt, ea este aici, cu ea este de acord majorita-» 
tea covîrşitoare chiar a celor ce nu o respectă 

prea des. Consider existenţa sa enigmatică drept 
un simptom al faptului că ne aflăm la începutul 
unei transformări biologice de la atitudinea ge¬ 
nerală egoistă spre una altruistă, un simptom 
al omului pe cale de a deveni animal social. 
Pentru un animal singuratic egoismul este o vir¬ 
tute care tinde să păstreze şi să amelioreze 
specia ; în orice comunitate el devine un viciu 
distructiv. Un animal care s-a angajat în for¬ 
marea statelor va pieri dacă nu îşi va reduce 
egoismul. Din punct de vedere filogenetic, în¬ 
temeietorii mult mai vechi de state, cum sînt 
albinele şi termitele, au renunţat total la egoism. 
Totuşi, stadiul său următor, egoismul naţional 
sau, pe scurt, naţionalismul, se află la ele încă 
în plin avînt. O albină lucrătoare care s-a rătă¬ 
cit şi nimereşte într-^un stup străin este ucisă 
fără ezitare. 

La om există, după cît se pare, ceva care a 
luat-o pe o cale destul de des întîlnită. în afara 
primei modificări, se pot observa într-o direcţie 
similară urme ale celei de-a doua, cu mult îna¬ 
inte ca prima să fi fost înfăptuită. Deşi sîntem 
încă egoişti destul de aprigi, mulţi dintre noi 
încep să vadă că naţionalismul este şi el un vi¬ 
ciu la care trebuie să se renunţe. Aici se poate 
manifesta un fenomen foarte straniu. Cel de-al 
doilea pas, pacificarea luptei dintre popoare, 
poate fi uşurat de faptul că primul pas este de¬ 
ocamdată departe de a fi înfăptuit, motivele 
egoiste avînd încă o atracţie puternică. Fiecare 
din noi este ameninţat de armele noi, înspăi- 
mîntătoare, ale agresiunii, şi astfel îndemnat să 
năzuiască la pace între naţiuni. 

Consideraţiile şi concluziile din acest capitol 
sînt, pentru mine, foarte vechi ; ele datează de 
peste treizeci de ani. Nu le-am uitat niciodată, 
dar mi-a fost teamă că ar putea fi respinse în 
virtutea faptului că se bazează pe „moştenirea 
caracterelor căpătate^, cu alte cuvinte pe la- 
marckism. Pe acesta nu sîntem dispuşi să-l ac¬ 
ceptăm. Totuşi, chiar dacă respingem moşteni- 

rea caracterelor căpătate, cu alte cuvinte accep¬ 
tăm teoria evoluţiei a lui Darwin, descoperim 
că comportamentul indivizilor unei specii are o 
influenţă mare asupra direcţiei evoluţiei şi deci 
simulează un fals lamarckism. El este explicat 
şi definitivat prin autoritatea lui Julian Huxley 
în capitolul următor pe care, totuşi, l-am scris 
avînd în vedere o problemă oarecum diferită 
de simpla susţinere a ideilor enunţate mai sus. 



Capitolul 2 

VIITORUL INTELECTULUI 1 


O fundătură biologică ? 

După părerea mea, putem să considerăm ca 
foarte puţin probabil că modul cum înţelegem 
noi lumea este un stadiu ultim sau definitiv, un 
punct optim sau maxim în toate privinţele. Nu 
vreau să spun prin aceasta că continuarea cer¬ 
cetărilor în diferite ştiinţe, studiile filozofice şi 
strădania religioasă se vor reduce doar la îm¬ 
bogăţirea şi perfecţionarea perspectivei noastre 
actuale. Ceea ce am putea să obţinem pe această 
cale în următoarele, să zicem, două milenii şi 
jumătate — estimaţia o facem pornind de la 
ceea ce am obţinut de la Protagoras, Democrit 
şi Antistene pînă în prezent — este neînsemnat 
în comparaţie cu lucrurile pe care le am eu în 
vedere. Nu există nici un motiv să considerăm 
creierul nostru ca nec plus ultra absolut al unui 
organ de gîndire în care se reflectă lumea. Este 
posibil ca o specie să fi căpătat o „şmecherie^ 
similară, ale cărei imagini seamănă cu ale noas¬ 
tre, aşa cum imaginile noastre seamănă cu cele 

1 Materialul din acest capitol a fost iniţial radio¬ 
difuzat într-o serie de trei emisiuni la Serviciul Euro¬ 
pean al B.B.C. în septembrie 1950, iar după aceea in¬ 
clus în What is life ? and other Essays (Anchor Book 
A 88, Doubleday and Co., New York). 

ale cîinelui, iar ale acestuia cu cele ale unui 
melc. 

Dacă este aşa, atunci ne interesează, din mo¬ 
tive personale — ceea ce în principiu nu este 
revelator —, dacă pe globul nostru s-ar putea 
ajunge la această situaţie prin urmaşii noştri 
sau urmaşii unora dintre noi. Globul este în 
stare perfectă. Este un teren admirabil, arendat 
recent, care se va mai menţine în condiţii de 
viaţă acceptabile încă de cinci ori timpul care 
ne-a fost necesar (cca 1 000 de milioane de ani) 
pentru a ne dezvolta de la primele începuturi 
pînă la ceea ce sîntem acum. Dar noi înşine 
sîntem oare într-o stare perfectă ? Dacă admi¬ 
tem teoria actuală a evoluţiei — şi nu avem alta 
mai bună —, s-ar părea că am fost aproape în 
întregime rupţi de orice dezvoltare în viitor. 
Mai poate omul evolua fizic, vreau să spun mai 
pot avea loc schimbări semnificative în fizicul 
nostru care să se fixeze treptat ca trăsături ere¬ 
ditare — adică schimbări genotipice, ca să folo¬ 
sim termenul tehnic al biologului ? Este greu 
de răspuns la această întrebare. S-ar putea să 
ne apropiem de capătul unei fundături sau să 
ne aflăm chiar în acest punct. Nu ar fi un lu¬ 
cru extraordinar şi nu înseamnă că specia 
noastră se va stinge foarte curînd. Din cărţile 
de geologie ştim că unele specii, şi chiar grupuri 
mari de fiinţe vii, par să fi ajuns cu multă 
vreme în urmă la capătul posibilităţilor lor evo¬ 
lutive fără a se stinge totuşi, rămînînd neschim¬ 
bate sau fără schimbări importante timp de mi¬ 
lioane de ani. Broaştele ţestoase şi crocodilii, de 
exemplu, sînt în această privinţă vestigii ale 
unui trecut foarte îndepărtat ; ni s-a mai spus 
că grupuri mari de insecte se află, într-o mă¬ 
sură sau alta, în aceeaşi situaţie, cuprinzînd un 
număr mult mai mare de specii decît tot restul 
regnului animal. De-a lungul a milioane de ani 
insectele s-au schimbat foarte puţin, în timp ce 
restul biosferei a suferit în această perioadă 
schimbări de nerecunoscut. Ceea ce a barat 
evoluţia insectelor a fost adoptarea planului (să 

nu înţelegeţi greşit această expresie metafo¬ 
rică) de a-şi purta scheletul pe dinafară şi nu 
înăuntru, cum facem noi. Această armură ex¬ 
terioară, care oferă nu numai stabilitate meca¬ 
nică, dar constituie totodată un mijloc de apă¬ 
rare foarte bun, nu poate creşte aşa cum cresc 
oasele mamiferelor de la naştere la maturitate. 
Această împrejurare face ca schimbările adapta- 
tive treptate în viaţa individului să fie foarte 
dificile. 

în cazul omului există cîteva argumente care 
sînt împotriva evoluţiei lui ulterioare. Schim¬ 
bările ereditare spontane — numite în prezent 
mutaţii —, din care, după teoria lui Darwin, sînt 
selectate automat schimbările „profitabile 44 , sînt, 
de regulă, nişte „paşi 44 evolutivi mărunţi, ofe¬ 
rind un avantaj minim, dacă nu chiar nul. Din 
acest motiv, în raţionamentele lui Darwin un 
loc important îl ocupă abundenţa enormă a des¬ 
cendenţilor, dintre care numai o mică fracţiune 
poate supravieţui. Pentru că numai astfel există 
o probabilitate rezonabilă de a ameliora puţin 
şansa lor de supravieţuire. Acest mecanism a 
fost blocat, după cît se pare, la omul civilizat, 
iar în unele cazuri chiar inversat. în general, 
nu dorim să vedem cum suferă şi pier semenii 
noştri ; de aceea am înfiinţat, treptat, instituţii 
sociale şi juridice, care, pe de o parte, apără 
viaţa, condamnă infanticidul sistematic, în¬ 
cearcă să ajute fiinţele umane bolnave şi plă- 
pînde să supravieţuiască, şi care, pe de altă 
parte, trebuie să înlocuiască eliminarea natu¬ 
rală a celor inapţi prin menţinerea progeniturii 
în condiţii de trai acceptabile. Aceasta se reali¬ 
zează în parte în mod direct, prin controlul naş¬ 
terilor, şi în parte prin împiedicarea unei mari 
părţi a femeilor de a se căsători. Uneori, cum 
ştie prea bine generaţia actuală, nebunia războ¬ 
iului, cu dezastrele şi erorile care îl însoţesc, 
contribuie la menţinerea echilibrului. Milioane 
de adulţi şi copii de ambele sexe sânt ucişi de 
foame, de lipsa de adăpost, de epidemii. Chiar 
dacă în trecutul îndepărtat lupta dintre micile 

triburi sau clanuri a avut o valoare pozitivă în 
selecţie, este foarte îndoielnic ca ea să se păs¬ 
treze în timpurile istorice, iar în epoca actuală 
este neîndoios că războiul nu are nici o valoare. 
El reprezintă o ucidere la întâmplare, aşa cum 
progresele obţinute în domeniul medicamente¬ 
lor şi chirurgiei au avut ca rezultat salvarea 
fără discriminare a vieţii indivizilor. Cu toate că 
le considerăm, pe bună dreptate, a fi diametral 
opuse, războiul şi arta medicinei n-au nici o va¬ 
loare în selecţie. 


Aparenta perspectivă sumbră a 
darvinismulul 

Aceste consideraţii arată că noi, ca specie 
aflată în dezvoltare, am ajuns într-un punct 
mort, avînd prea puţine şanse de a mai progresa 
biologic. Chiar dacă ar fi aşa, nu trebuie să ne 
îngrijorăm. Am putea supravieţui fără trans¬ 
formări biologice milioane de ani, precum cro¬ 
codilii şi majoritatea insectelor. Totuşi, dintr-un 
anumit punct de vedere filozofic, ideea este 
deprimantă ; aş vrea acum să pledez pentru 
contrariul ei şi să arăt că este corect. Pentru 
aceasta trebuie să expun un anumit aspect al 
teoriei evoluţiei pe care l-am găsit în binecu¬ 
noscuta carte a profesorului Julian Huxley *, 
aspect care, consideră domnia sa, nu este întot¬ 
deauna apreciat cum trebuie de evoluţioniştii 
mai recenţi. 

Expunerile de popularizare a teoriei lui Dar- 
win vă pot duce la ideea deprimantă şi descu¬ 
rajatoare a pasivităţii aparente a organismului 
în procesul de evoluţie. în genom, adică în 
„substanţa ereditară", mutaţiile au loc spontan. 
Sîntem îndreptăţiţi să le considerăm ca dato- 
rîndu-se, în primul rînd, în terminologia fizicii, 
fluctuaţiei termodinamice, cu alte cuvinte în- 
tîmplării pure. Individul izolat nu are nici o 

1 Evolution : A. Modern Synthesis (George Allen and 
Un win, 1942). 

influenţă asupra tezaurului ereditar pe care îl 
primeşte de la părinţi şi nici asupra celui pe 
care îl lasă urmaşilor săi. Mutaţiile sînt canali¬ 
zate prin „selecţia naturală a celui mai apt". 
Întîmplarea pură apare şi aici, întrucît cele 
spuse mai sus arată că mutaţia favorabilă mă¬ 
reşte posibilităţile individului de a supravieţui 
şi de a căpăta urmaşi, cărora să le transmită 
mutaţia dată. Cu excepţia acestui fapt, activi¬ 
tatea individului din timpul vieţii este irele- 
vantă din punct de vedere biologic. Pentru că 
ea nu are nici o influenţă asupra urmaşilor : 
proprietăţile cîştigate nu se moştenesc. Deprin¬ 
derile şi învăţătura se pierd, nu lasă nici o urmă, 
mor odată cu individul, nu se transmit. O fiinţă 
inteligentă aflată în această situaţie va desco¬ 
peri că natura, ca să spunem aşa, refuză să co¬ 
laboreze cu ea ; natura face totul singură, con- 
damnînd pe individ la inactivitate, la nihilism. 

După cum ştiţi, teoria lui Darwin nu a fost 
prima teorie sistematică a evoluţiei. Ea a fost 
precedată de teoria lui Lamarck, care se înte¬ 
meiază în întregime pe postulatul că toate ca¬ 
racterele noi pe care individul le-a căpătat 
într-un mediu sau printr-un comportament 
specific în perioada de viaţă dinainte de pro- 
creaţie pot fi, şi de obicei sînt, transmise pro¬ 
geniturii sale, dacă nu în totalitate, atunci cel 
puţin unele „fragmente". Astfel, dacă un ani¬ 
mal trăind pe un teren stîncos sau nisipos 
„elaborează" căluşuri protectoare pe tălpile 
picioarelor, această calozitate va deveni treptat 
ereditară, iar generaţiile ulterioare o vor primi 
în dar fără a se osteni să o capete. La fel, re¬ 
zistenţa, dexteritatea sau adaptarea eficientă a 
unui organ, prin folosirea lui continuă în anu¬ 
mite scopuri, nu se pierd, ci se transmit, cel 
puţin parţial, urmaşilor. Această optică ne per¬ 
mite să înţelegem mai uşor adaptarea la mediu, 
foarte specifică şi complicată, caracteristică tu¬ 
turor făpturilor vii. Ea oferă, în acelaşi timp, o 
perspectivă frumoasă, încurajatoare, entuzias- 

mantă şi tonică. Este infinit mai atrăgătoare de- 
cit pasivitatea sumbră pe care ne-o oferă în 
aparenţă darvinismul. Fiinţa inteligentă care 
se consideră o verigă în lanţul lung al evoluţiei 
din teoria lui Lamarck avea certitudinea că stră¬ 
dania şi eforturile sale de a progresa fizic şi 
mental nu se pierd în sens biologic. Ele sînt o 
mică parte din strădania speciei spre o perfec¬ 
ţiune tot mai mare. 

Din păcate, lamarckismul este imposibil de 
apărat. Postulatul fundamental pe care el se în¬ 
temeiază, şi anume că proprietăţile cîştigate pot 
fi moştenite, este greşit. După cunoştinţele pe 
care le avem, acestea nu sînt ereditare. Singurii 
paşi ai evoluţiei sînt mutaţiile spontane şi în- 
tîmplătoare, care nu au nimic comun cu com¬ 
portamentul individului în timpul vieţii. Astfel 
avem din nou în faţă aspectul sumbru al darvi- 
nismului pe care l-am descris mai sus. 


Comportamentul influenţează selecţia 

Vreau să arăt acum că lucrurile nu stau toc¬ 
mai aşa. Fără a schimba cu nimic postulatele 
fundamentale ale darvinismului, putem vedea 
că comportamentul individului, modul în care 
acesta foloseşte calităţile sale înnăscute au un 
rol important, mai mult, rolul cel mai important 
în evoluţie. Este un sîmbure de adevăr în con¬ 
cepţia lui Lamarck atunci cînd afirmă că există 
o legătură cauzală irevocabilă între funcţiona¬ 
rea, folosirea avantajoasă a unui caracter — or¬ 
gan, proprietate, deprindere sau caracteristică 
corporală — şi dezvoltarea sa de-a lungul ge¬ 
neraţiilor, perfecţionarea treptată pentru sco¬ 
purile în care a fost utilizat eficient. Această 
conexiune între a fi folosit şi a fi perfecţionat 
este o constatare foarte corectă a lui Lamarck, 
care se păstrează în concepţia noastră darvi- 
nistă actuală, fiind însă omisă cu uşurinţă atunci 
cînd darvinismul este tratat superficial. Lucru¬ 
rile se petrec în realitate ca şi cum lamarckis- 

mul ar avea dreptate şi doar „mecanismul” lor 
este mai complicat decît şi l-a imaginat La- 
marck. Esenţa sa este foarte greu de explicat 
sau sesizat şi de aceea ar fi util să rezumăm an¬ 
ticipat rezultatul. Pentru a fi mai clari, să luăm 
cazul unui organ, deşi caracterul în chestiune 
poate fi orice proprietate, obişnuinţă, mecanism, 
comportament şi chiar o mică adăugire sau mo¬ 
dificare a acestui caracter. Lamarck credea că 
(a) organul este folosit, (b) ameliorat în acest 
mod, iar (c) ameliorarea se transmite descen¬ 
denţilor. Este greşit. Trebuie să considerăm că 
organul (a) suferă variaţii întîmplătoare, (b) cele 
avantajoase se acumulează sau, cel puţin, sînt 
accentuate prin selecţie, iar (c) procesul acesta 
continuă din generaţie în generaţie, mutaţiile 
selectate constituind o ameliorare durabilă. Si¬ 
mularea cea mai frapantă a lamarckismului 

are loc, după Julian Huxley, atunci cînd varia¬ 
ţiile iniţiale care inaugurează procesul nu sînt 
mutaţii adevărate, nu sînt de tip ereditar. To¬ 
tuşi, dacă sînt avantajoase, ele pot fi accentuate 
prin ceea ce el numeşte selecţie organică, ele 
pregătesc calea pe care pot fi captate mutaţiile 
adevărate de îndată ce acestea se îndreaptă în 
direcţia „dorită”. 

Să intrăm în detalii. Este foarte important 
să observăm că un caracter nou sau modifica¬ 
rea unui caracter cîştigat prin variaţie, prin mu¬ 
taţie sau prin mutaţie plus puţină selecţie, 
poate foarte uşor trezi organismul la o activi¬ 
tate care, în raport cu mediul lui înconjurător, 
tinde să mărească utilitatea acestui caracter şi 
deci şi „aderenţa” selecţiei la el. Posedînd un 
caracter nou sau schimbat, individul poate fi 
făcut să-şi schimbe mediul, prin transformarea 
acestuia sau prin migraţie, sau împins să-şi 
schimbe comportamentul faţă de mediu, toate 
acestea în aşa fel încît să consolideze utilitatea 
noului caracter şi, prin urmare, să-i accelereze 
ameliorarea selectivă ulterioară în aceeaşi di¬ 
recţie. 

S-ar putea ca această aserţiune să vă pară 
îndrăzneaţă, întrucît ar pretinde o intenţie şi 
chiar un grad înalt de inteligenţă din partea 
individului. Vreau însă să subliniez că enunţul 
meu, chiar dacă presupune un comportament 
inteligent, intenţionat din partea animalelor 
superioare, nu se restrînge la ele. Să luăm cî- 
teva exemple : 

Nu toţi indivizii unei populaţii au exact ace¬ 
laşi mediu. într-o specie sălbatică unele flori 
cresc la umbră, altele în locuri însorite, unele 
pe coastele înalte ale munţilor, altele la poalele 
lor sau în văi. O mutaţie, de exemplu frunzele 
acoperite cu perişori, avantajoasă la altitudini 
mari, va fi favorizată în etajele superioare ale 
vegetaţiei, dar se va „pierde“ în văi. Efectul 
este acelaşi ca şi cum mutanţii cu perişori ar fi 
migrat spre mediul care va favoriza desfăşura¬ 
rea în aceeaşi direcţie a mutaţiilor ulterioare. 

Alt exemplu : putinţa păsărilor de a zbura 
le dă posibilitatea să-şi facă cuiburile în copaci 
înalţi, unde puii lor sînt feriţi de unii duşmani. 
Iniţial, cei care au pornit pe această cale au 
avut un avantaj căpătat prin selecţie. Al doilea 
pas a fost selecţionarea dintre descendenţi, prin 
folosirea acestui ascunziş, a zburătorilor expe¬ 
rimentaţi. Astfel, capacitatea de a zbura duce 
la o schimbare a mediului sau a comportamen¬ 
tului faţă de mediu, care, la rîndul său, favori¬ 
zează acumularea acestei capacităţi. 

Caracteristica cea mai deosebită a fiinţelor 
vii este împărţirea lor în specii care, în marea 
lor majoritate, sînt extrem de specializate în 
efectuarea unor comportamente foarte particu¬ 
lare, deseori foarte viclene, de care depinde 
supravieţuirea lor. Grădina zoologică este întot¬ 
deauna un bîlci al ciudăţeniilor, care ar putea fi 
şi mai grozav dacă ar cuprinde şi panorama 
vieţii insectelor. Nespecializarea este o excep¬ 
ţie. Regula constă în specializarea în trucuri 
deosebit de studiate, pe care, dacă nu le-ar fi 
creat natura, „nimeni nu şi le-ar fi imaginat". 

Cste greu de crezut că toate provin din „acumu- 
area întîmplătoare“ stipulată de teoria darvi- 
îistă. Fie că o dorim sau nu, imaginea forţelor 
;au tendinţelor ne îndepărtează de la direcţiile 
,limpezi şi simple“ spre cele complicate. „Lim¬ 
pedele şi simplul“ pare să reprezinte o stare de 
ucruri instabilă. Distanţarea faţă de ea îm¬ 
pinge forţele — după cît se pare — spre o altă 
listanţare în aceeaşi direcţie. Acest fapt ar fi 
?reu de înţeles dacă dezvoltarea unui mecanism, 
prgan, comportament util ar fi fost determinată 
le un şir lung de evenimente aleatorii, indepen¬ 
dente unul de altul, aşa cum ne-am obişnuit să 
p gîndim în termenii concepţiei iniţiale a lui 
Darwin. în realitate, cred că numai startul ini- 
;ial, imperceptibil, „într-o anumită direcţie" are 
această structură. El generează prin sine însuşi 
circumstanţele care „lovesc materialul ma¬ 
leabil" — prin selecţie — tot mai sistematic, în 
direcţia avantajului cîştigat la început. Meta¬ 
foric am putea spune : specia a descoperit di¬ 
recţia în care se află norocul său în viaţă şi 
merge pe acest drum. 


Lamarckismul fictiv 

Trebuie să încercăm să înţelegem la un nivel 
general şi să formulăm într-un mod neanimist 
mecanismul prin care mutaţia întîmplătoare, 
oferindu-i individului un anumit avantaj şi fa- 
vorizîndu-i supravieţuirea într-un mediu dat, 
tinde în mod necesar să depăşească această si¬ 
tuaţie mărind posibilităţile de folosire utilă a 
avantajului amintit, astfel încît asupra indivi¬ 
dului să se concentreze influenţa selectivă a 
mediului. 

Pentru a evidenţia acest mecanism vom de¬ 
scrie schematic mediul ca un ansamblu de 
circumstanţe favorabile şi defavorabile. Prin¬ 
tre primele se numără hrana, băutura, adăpos¬ 
tul, lumina soarelui şi multe altele, iar celelalte 

cuprind pericolele din partea altor fiinţe vii 
(duşmani), infecţiile şi adversitatea elementelor 
naturii. Pe scurt, pe primele le vom numi „ne¬ 
voi", iar pe celelalte „duşmani". Nu orice ne¬ 
voie poate fi satisfăcută şi nici orice duşman 
evitat. însă specia vie trebuie să fi căpătat un 
comportament care ajunge la un compromis 
prin evitarea celor mai periculoşi duşmani şi 
satisfacerea celor mai urgente nevoi din sursele 
cele mai accesibile, 'astfel incit aceasta să poată 
supravieţui. O mutaţie favorabilă face mai ac¬ 
cesibile unele surse sau reduce pericolul din 
partea unor duşmani sau şi una şi alta. Prin 
aceasta ea măreşte şansele de supravieţuire ale 
indivizilor care o posedă, dar, în plus, alterează 
compromisul optim, deoarece schimbă ponderile 
relative ale nevoilor şi duşmanilor pe care se 
întemeiază. Vor fi favorizaţi şi deci selectaţi 
indivizii care — din întîmplare sau prin inteli¬ 
genţă — îşi schimbă comportamentul în mod 
adecvat. Această schimbare de comportament 
nu se transmite la generaţia următoare prin 
genom, prin ereditate directă, ceea ce nu în¬ 
seamnă că nu se transmite. Exemplul cel mai 
simplu, mai rudimentar, îl constituie specia de 
flori pomenită de mine mai înainte (al cărei 
areal este situat de-a lungul coastei unui munte) 
care elaborează un mutant cu perişori. Aceşti 
mutanţi, favorizaţi în etajele înalte, îşi răspîn- 
desc seminţele în aşa fel încît generaţia urmă¬ 
toare de „flori păroase", în ansamblu, „a urcat 
coasta", ca să spunem aşa, „pentru a folosi mai 
bine mutaţia favorabilă". 

în toate acestea nu trebuie să uităm că, de 
regulă, situaţia este extrem de dinamică, lupta 
este foarte aspră. într-o populaţie prolifică, care 
supravieţuieşte fără a se extinde apreciabil, 
duşmanii sînt de obicei mai puternici decît ne¬ 
voile — supravieţuirea individuală este o ex¬ 
cepţie. De asemenea, duşmanii şi nevoile se aso¬ 
ciază frecvent, astfel încît o nevoie presantă 

poate fi satisfăcută numai prin înfruntarea 
unui duşman. (De exemplu, pentru a-şi stăpîni 
setea, antilopa trebuie să coboare la rîu, dar lo¬ 
cul ei de adăpat îl cunoaşte la fel de bine şi 
leul.) Configuraţia globală duşmani-nevoi este 
complexă, elementele sale sînt interdependente. 
Astfel, o uşoară reducere a unui pericol printr-o 
mutaţie poate constitui o schimbare radicală 
pentru mutanţii oare, înfruntîndu-1, evită alte 
pericole. Ea poate duce la selecţia preponde¬ 
rentă nu numai a particularităţii genetice în 
cauză, ci şi a deprinderii (deliberată sau întîm- 
plătoare) de a o folosi. Comportamentul acesta 
se transmite descendenţilor prin exemplu, prin 
învăţare, în sensul general al cuvîntului. La rîn- 
dul său, schimbarea de comportament sporeşte 
valoarea selectivă a tuturor mutaţiilor ulterioare 
îndreptate în aceeaşi direcţie. 

Efectul acestui mecanism este similar celui 
descris de Lamarck. Deşi nici comportamentul 
cîştigat, nici schimbările fizice pe care le re¬ 
clamă nu se transmit urmaşilor în mod direct, 
comportamentul are un cuvînt hotărîtor în acest 
proces. Dar conexiunea cauzală nu este cea pe 
care a conceput-o Lamarck ; ea arată exact in¬ 
vers. Nu comportamentul transformă fizicul 
părinţilor şi, prin ereditate fizică, cel al urma¬ 
şilor. Dimpotrivă, transformarea fizică a părin¬ 
ţilor este cea care modifică — direct sau in¬ 
direct, prin selecţie — comportamentul lor ; iar 
această schimbare de comportament, prin exem¬ 
plu, instruire sau într-un alt mod mai rudimen¬ 
tar, se transmite progeniturii odată cu transfor¬ 
marea fizică purtată de genom. Mai mult, chiar 
dacă schimbarea fizică nu este încă ereditară, 
transmiterea „prin instruire" a comportamen¬ 
tului indus poate fi un factor evolutiv extrem 
de eficient, deoarece permite receptarea 
promptă a viitoarelor mutaţii ereditare, astfel 
încît acestea să fie folosite în mod optim şi, deci, 
supuse unei selecţii intense. 


139 



Fixarea genetică a deprinderilor 
fi aptitudinilor 


S-ar putea obiecta că faptele descrise mai 
sus au loc din cînd în cînd, dar este imposibil 
ca ele să continue la infinit, astfel încît să de¬ 
vină mecanismul esenţial al evoluţiei adapta- 
tive. Pentru că o schimbare de comportament 
nu se transmite prin ereditate fizică, prin sub¬ 
stanţa ereditară — cromozomii. Mai întîi, ea nu 
este fixată genetic şi este greu de văzut dacă 
ar putea fi vreodată încorporată în tezaurul 
ereditar. Această problemă are o importanţă de- 
sine-stătătoare. Deoarece ştim că deprinderile se 
moştenesc, de exemplu deprinderile de a con¬ 
strui cuibul la păsări, diferitele deprinderi de 
„igienă personală” la cîini şi pisici, pentru a le 
aminti doar pe cele mai cunoscute. Dacă ele nu 
ar putea fi explicate pe baza principiilor darvi- 
nismului ortodox, acesta ar trebui abandonat. 
Problema capătă o importanţă primordială cînd 
este aplicată la om, deoarece dorim să stabilim 
că străduinţa şi eforturile de o viaţă întreagă ale 
omului constituie o contribuţie integrală la 
dezvoltarea speciei, în sens nemijlocit biologic. 
Cred că situaţia se prezintă, pe scurt, astfel. 

Conform postulatelor noastre, schimbările de 
comportament merg în paralel cu schimbările 
fizicului, la început ca o consecinţă a acestora 
din urmă, iar apoi, într-un răstimp foarte 
scurt, ajung să direcţioneze mecanismul de se¬ 
lecţie pe anumite canale, deoarece, dacă com¬ 
portamentul profită de pe urma primelor avan¬ 
taje rudimentare, ulterior numai mutaţiile au 
o valoare de selecţie în aceeaşi direcţie. Dar, 
odată cu dezvoltarea unor organe noi, compor¬ 
tamentul este tot mai legat de simpla lor po¬ 
sesiune. Comportamentul şi fizicul, treptat, se 
contopesc. Nu poţi avea mîini îndemînatice 
fără a le folosi în scopurile urmărite ; altfel 
ne-ar încurca (ceea ce se întîmplă adesea pe 
scenă actorilor amatori, aceasta pentru că 
scopurile lor sînt fictive). Nu poţi avea aripi 

bune dacă nu încerci să zbori. Nu poţi avea un 
organ de vorbire modulată dacă nu încerci să 
imiţi zgomotele pe care le auzi în jur. A face 
distincţie între posesiunea unui organ şi im¬ 
pulsul de a-1 folosi şi de a-1 perfecţiona prin 
practică* a le considera ca două caracteristici 
diferite ale organismului dat, ar fi o distincţie 
artificială, posibilă prin limbajul abstract, dar 
care nu are un corespondent în natură. De¬ 
sigur, nu trebuie să credem că în cele din urmă 
„comportamentul 4 * pătrunde în structura cromo- 
zomială (sau în altă parte) pentru a obţine aici 
nişte „loci 44 . Organele noi (şi ele se fixează ge¬ 
netic) poartă cu sine deprinderea şi modul pro¬ 
priei lor utilizări. Selecţia ar fi neputincioasă în 
„producerea 44 unui organ nou dacă nu ar fi aju¬ 
tată de capacitatea organismului de a-1 folosi în 
mod adecvat. Iar faptul acesta este extrem de 
important. Pentru că astfel cele două lucruri 
merg paralel şi sînt în cele din urmă, sau chiar 
în fiecare stadiu, fixate genetic ca un singur lu¬ 
cru : un organ folosit , ca şi cum Lamarck ar 
fi avut dreptate. 

Este edificator să comparăm acest proces na¬ 
tural cu elaborarea de către om a unui instru¬ 
ment. La prima vedere s-ar părea că între ele 
există o deosebire marcantă. Fabricînd un me¬ 
canism sensibil, acesta, în majoritatea cazurilor, 
s-ar defecta dacă ne-am grăbi să-l încercăm 
prea des înainte de a fi terminat. înclinăm să 
credem că Natura procedează într-un mod di¬ 
ferit. Ea nu poate produce un organism nou şi 
organele sale decît dacă acestea sînt în perma¬ 
nenţă folosite, încercate, verificate în eficienţa 
lor. In realitate, comparaţia de mai sus este 
greşită. Elaborarea unui instrument de către om 
corespunde ontogenezei, creşterii unui individ 
din sămînţă pînă la maturitate. Nici aici inter¬ 
venţia din afară nu este binevenită. Tinerele 
vlăstare trebuie apărate, ele nu pot fi puse la 
muncă înainte de a fi căpătat forţa şi aptitudi¬ 
nile depline ale speciei lor. O paralelă corectă a 
dezvoltării evoluţioniste a organismelor o aflăm, 

de exemplu, într-o expoziţie a istoriei bicicle¬ 
tei, care arată cum s-a schimbat aceasta din an 
în an, de la o decadă de alta ; exemplificarea se 
poate extinde la locomotive, automobile, 
avioane, maşini de scris etc. Aici, ca şi în pro¬ 
cesul natural, esenţial este ca maşina dată să 
fie folosită în permanenţă şi, astfel, perfecţio¬ 
nată ; perfecţionată nu prin folosire în sens 
propriu, ci prin experienţa căpătată şi prin 
transformările pe care ea le sugerează. Bici¬ 
cleta, printre altele, ilustrează cazul, menţionat 
mai sus, al unui organism străvechi, care a 
ajuns la maximum de perfecţiune realizabilă şi 
se menţine deci aproape neschimbat. Şi totuşi 
nu este pe cale de dispariţie ! 


Pericole pentru evoluţia intelectuală 

Să ne întoarcem acum la începutul acestui ca¬ 
pitol. Am pornit de la întrebarea : mai este po¬ 
sibilă dezvoltarea biologică a omului ? Cred că 
discuţia pe care am întreprins-o a adus în pri¬ 
mul plan cele două momente esenţiale, menţio¬ 
nate mai sus. 

Primul este importanţa biologică a comporta¬ 
mentului. Conformîndu-se facultăţilor înnăscute 
şi mediului, adaptîndu-se la schimbările acestor 
factori, comportamentul, deşi nu este ereditar, 
poate totuşi accelera cu cîteva ordine de mă¬ 
rime procesul de evoluţie. în timp ce la plante 
şi în etajele inferioare ale regnului animal com¬ 
portamentul adecvat este generat prin procesul 
lent al selecţiei, cu alte cuvinte prin încercare 
şi eroare, inteligenţa superioară permite omu¬ 
lui să-l adopte prin alegere. Acest avantaj incal¬ 
culabil poate remedia uşor handicapul reprodu¬ 
cerii lente şi relativ puţin numeroase a omului, 
gîtuită şi mai mult de considerentul, primejdios 
din punct de vedere biologic, de a nu permite 
urmaşilor noştri să depăşească volumul căruia i 
se poate asigura subzistenţa. 

Al doilea moment, referitor la problema dacă 
dezvoltarea biologică mai este posibilă la om, 
e intim legat de primul. Intr-un fel, căpătăm 
un răspuns complet, şi anume că dezvoltarea 
noastră biologică va depinde de noi şi de faptele 
noastre. Nu trebuie să aşteptăm lucrurile ce vor 
să vină, crezînd că ele sînt hotărîte de un destin 
irevocabil. Dacă vrem, putem să acţionăm asu¬ 
pra lui. Dacă nu, atunci nu. Aşa cum dezvolta¬ 
rea politică şi socială şi înşiruirea evenimentelor 
istorice în general nu ne sînt impuse de Parcele 
torcătoare, ci depind în mare parte de faptele 
noastre, la fel şi viitorul nostru biologic, nefiind 
altceva decît istorie la scară mare, nu trebuie 
considerat ca un destin inalterabil, hotărît dina¬ 
inte de vreo Lege a Naturii. Oricum, acesta, 
chiar dacă ar fi o fiinţă superioară, nu ne poate 
apărea nouă, personajelor şi actorilor piesei, ca 
privindu-ne aşa cum privim noi păsările şi fur¬ 
nicile. Acesta este, desigur, motivul pentru care 
omul tinde să vadă istoria, în sensul restrîns şi 
în cel larg, ca un şir de evenimente predesti¬ 
nate, controlate de reguli şi legi pe care nu le 
poate schimba. Pentru că fiecare individ luat 
în parte simte că, prin sine, are foarte puţine de 
spus în această privinţă, cu excepţia cazului 
cînd poate să-şi impună opiniile unei majorităţi 
şi să o convingă să-şi adapteze comportamentul 
în conformitate cu ele. 

In ce priveşte comportamentul concret, nece¬ 
sar asigurării viitorului nostru biologic, voi 
menţiona doar o problemă generală, pe care o 
consider de primă importanţă. Cred că în pre¬ 
zent ne aflăm în faţa pericolului grav de a ră¬ 
tăci „drumul care duce spre perfecţiune". Din 
tot ceea ce am spus mai înainte rezultă că se¬ 
lecţia este o cerinţă indispensabilă dezvoltării 
biologice. Dacă ea este eliminată în întregime, 
dezvoltarea se opreşte, mai mult, poate fi inver¬ 
sată. în termenii lui Julian Huxley : „...prepon¬ 
derenţa mutaţiei degenerative (perdante) va 
avea ca rezultat degenerarea organului, cînd 

acesta devine inutil, iar selecţia, în consecinţă, 
nu mai acţionează asupra lui pentru a-1 păstra 44 . 

Cred că mecanizarea şi „stupidizarea 44 cres- 
cîndă a majorităţii proceselor industriale atrage 
după sine pericolul serios al degenerării gene¬ 
rale a organului inteligenţei noastre. Cu cît 
şansele de reuşită în viaţă ale muncitorului apa¬ 
tic, indiferent, se apropie de cele ale muncito¬ 
rului inteligent, prin reprimarea îndemînării 
specifice meşteşugarului şi răspîndirea muncii 
plictisitoare la banda rulantă, cu atît mai inutile 
vor deveni creierul bun, privirea ascuţită, mîi- 
nile îndemînatice. Intr-adevăr, omul neinteli¬ 
gent, care prin firea sa găseşte că este mai uşor 
sa se supună muncii plictisitoare, va fi favori¬ 
zat ; probabil că lui îi va fi mai uşor să pros¬ 
pere, să se impună şi să capete urmaşi. Rezul¬ 
tatul poate lua forma unei selecţii negative în 
ce priveşte talentele şi vocaţia. 

Vitregia traiului în societatea industrială mo¬ 
dernă a dus la înfiinţarea unor instituţii desti¬ 
nate să o atenueze, cum sînt apărarea muncito¬ 
rilor împotriva exploatării şi şomajului şi multe 
alte măsuri pentru bunăstarea şi securitatea lor. 
Ele sînt considerate, pe bună dreptate, ca bine¬ 
făcătoare, devenind în prezent indispensabile. 
Nu putem totuşi închide ochii asupra faptului 
că, uşurîndu-i individului responsabilitatea de 
a se îngriji şi dînd şanse egale tuturor, aceste 
instituţii tind să elimine competiţia dintre ta¬ 
lente şi, prin urmare, duc la frînarea puternică 
a evoluţiei biologice. Sînt conştient că această 
problemă este foarte controversată. Ar putea 
avea dreptate cel care susţine că grija pentru 
bunăstarea actuală trebuie aşezată deasupra ne¬ 
liniştii pentru viitorul evoluţiei noastre. Din fe¬ 
ricire, conform argumentării pe care am sus¬ 
ţinut-o, ele sînt inseparabile. Devenită aproape 
o dorinţă, plictiseala este şi calamitatea cea mai 
mare a vieţii noastre. In loc să lăsăm ingenioa¬ 
sele maşini pe care le-am inventat să producă o 
cantitate tot mai mare de bogăţie inutilă, ar tre¬ 
bui să planificăm dezvoltarea lor în aşa fel încît 

să elibereze fiinţele umane de toate operaţiile 
stupide, mecanice, „maşinale". Maşina trebuie 
să preia efortul fizic pentru care omul este prea 
bun, nu omul să preia munca pentru care ma¬ 
şina este prea costisitoare, cum se întîmplă 
foarte des. Acest lucru nu va duce la scăderea 
preţului de cost, însă îi va face mai fericiţi pe 
cei care sînt angrenaţi în producţie. Nu există 
speranţe de a realiza aceasta atîta timp cît în 
lume predomină competiţia între marile firme 
şi concerne. Dar această competiţie este la fel de 
neinteresantă pe cît este de nefolositoare din 
punct de vedere biologic. Scopul nostru ar tre¬ 
bui să fie repunerea în drepturile sale a compe¬ 
tiţiei interesante şi inteligente dintre fiinţe 
umane singulare. 



Capitolul 3 

PRINCIPIUL OBIECTIVĂRII 


Acum nouă ani am pus în discuţie două prin¬ 
cipii generale, care constituie baza metodei şti¬ 
inţifice, principiul inteligibilităţii (understand- 
ability) naturii şi principiul obiectivării. De 
atunci, am mai tratat tema aceasta din cînd în 
cînd, ultima oară în cartea mea Nature and the 
Greeks K Aici vreau să mă ocup în detaliu de 
al doilea subiect, obiectivarea. înainte de a 
spune ce înţeleg prin aceasta, ţin să îndepărtez 
o neînţelegere care s-ar putea ivi şi de care 
mi-am dat seama citind cîteva recenzii la 
această carte, deşi credeam că o preîntîmpi- 
nasem de la început. Pe scurt, ea se rezumă la 
următoarele : unele persoane au dat impresia a 
crede că intenţia mea a fost de a stabili princi¬ 
piile fundamentale care trebuie să stea la baza 
metodei ştiinţifice sau, cel puţin, cele care se 
află deja, în mod just şi corect, la baza ştiinţei 
şi care trebuie păstrate cu orice preţ. Departe 
de a fi astfel, am susţinut şi susţin numai că ele 
sînt şi că le-am moştenit de la vechii greci, de 
la care îşi trage obîrşia întreaga gîndire şi şti¬ 
inţă a Occidentului. 

1 Cambridge University Press, 1954. 

Neînţelegerea nu este surprinzătoare. Dacă 
auziţi un om de ştiinţă rostind principiile de 
bază ale ştiinţei, subliniind că două din ele sînt 
deosebit de importante şi vechi, este normal 
să-l socotiţi ca fiind cel puţin părtinitor 
faţă de ele şi vrînd să le impună. Dar, vedeţi, 
pe de altă parte, ştiinţa nu impune nimic, şti¬ 
inţa enunţă. Ştiinţa nu are alt scop decît enun¬ 
ţarea de propoziţii adevărate şi adecvate despre 
obiectul său. Numai omul de ştiinţă impune 
două lucruri, şi anume adevărul şi sinceritatea, 
le impune sieşi şi altor oameni de ştiinţă. în 
cazul de faţă, obiectul este ştiinţa însăşi, aşa 
cum s-a dezvoltat, a devenit şi este în prezent, 
nu cum trebuie să fie sau trebuie să se dez¬ 
volte în viitor. 

Să ne întoarcem la cele două principii. Des¬ 
pre primul, ,,natura poate fi înţeleasă 44 , voi 
spune aici doar cîteva cuvinte. Lucrul cel mai 
surprinzător este că acest principiu a trebuit să 
fie inventat şi că în general a fost necesar să 
fie inventat. El provine de la Şcoala din Milet, 
de la physiologoi. De atunci a rămas neschim¬ 
bat, deşi poate nu întotdeauna necontaminat. 
Orientarea actuală a fizicii este probabil o con¬ 
taminare foarte serioasă. Principiul indetermi- 
nării, pretinsa absenţă a conexiunii cauzale în 
natură, ar putea fi un pas care ne îndepărtează 
de el, o abandonare parţială a lui. O discuţie pe 
această temă ar fi interesantă, însă hotărîrea 
mea este de a discuta celălalt principiu, cel pe 
care l-am numit obiectivare. 

înţeleg prin aceasta lucrul care deseori este 
numit şi ,,ipoteza lumii reale 44 din jurul nostru. 
Susţin că ea se reduce la o anumită simplifi¬ 
care pe care o adoptăm pentru a depăşi pro¬ 
blema infinit de complicată a naturii. Dacă nu 
sîntem conştienţi de ea şi nu o luăm în consi¬ 
deraţie în mod riguros şi sistematic, excludem 
prin aceasta Subiectul Cunoaşterii din dome¬ 
niul naturii pe care ne străduim să-l înţelegem. 
Ne retragem, împreună cu eul nostru, în pozi¬ 
ţia unui spectator care nu aparţine lumii, care, 

prin acest procedeu, devine o lume obiectivă. 
Această stratagemă este disimulată de urmă¬ 
toarele două circumstanţe. în primul rînd, pro¬ 
priul meu corp (de care activitatea mea mentală 
este atît de direct şi intim legată) face parte din 
obiectul (lumea reală din jurul meu) pe care îl 
construiesc din senzaţiile, percepţiile şi aminti¬ 
rile mele. In al doilea rînd, din această lume 
obiectivă fac parte corpurile altor oameni. Or, 
am motive foarte serioase să cred că aceste alte 
corpuri sînt asociate sau, ca să spunem aşa, sînt 
sediul unor sfere de conştiinţă. Nu pot avea nici 
o îndoială raţională privind existenţa sau reali¬ 
tatea ( actualness) acestor sfere de conştiinţă 
străine ; totuşi, ele îmi sînt total inaccesibile pe 
cale subiectivă. Sînt deci înclinat să le consider 
ca ceva obiectiv, ca făcînd parte din lumea 
reală din jurul meu. Mai mult, pentru că nu 
există nici o deosebire între mine şi ceilalţi, ci, 
dimpotrivă, o simetrie deplină în toate inten¬ 
ţiile şi scopurile, ajung la concluzia că şi eu fac 
parte din această lume materială din jurul 
meu. Cu alte cuvinte, îi restitui eul meu sensibil 
(care construise această lume ca produs mental), 
cu tot pandemoniul de consecinţe logice dezas¬ 
truoase care decurg din înlănţuirea de concluzii 
greşite menţionată mai sus. Le vom dezvălui 
una cîte una ; pentru moment, voi menţiona 
două din antinomiile cele mai strigătoare, apă¬ 
rute prin ignorarea faptului că numai prin auto- 
excluderea noastră din imagine, prin retragerea 
în rolul unui observator dezinteresat am ajuns 
la o imagine suficient de satisfăcătoare a lumii. 

Prima din aceste antinomii este uimirea care 
ne cuprinde atunci cînd descoperim că imaginea 
noastră despre lume este „palidă, rece, mută“. 
Culoare şi sunet, fierbinte şi rece sînt senzaţii 
omeneşti imediate ; nu este deci de mirare că 
ele lipsesc într-un model al lumii din care 
ne-am retras persoana mentală. 

A doua este căutarea sterilă a locului unde 
spiritul acţionează asupra materiei sau invers, 

Celebră prin investigaţia onestă a lui Sir Char¬ 
les Sherrington, care a expus-o magnific în 
Man on his Nature. Lumea materială a fost 
construită numai cu preţul excluderii, retra¬ 
gerii eului, adică a spiritului din ea ; spiritul nu 
face parte din ea ; de aceea, evident, el nu poate 
acţiona asupra ei şi nici nu poate fi acţionat 
prin vreuna din părţile sale. (Acest lucru a fost 
formulat într-un enunţ foarte concis şi clar de 
către Spinoza, vezi p. 154.) 

Doresc să detaliez unele din problemele pe 
care le-am ridicat. Mai întîi, voi cita un pasaj 
dintr-o lucrare a lui C. G. Jung, care m-a în- 
cîntat, deoarece subliniază aceeaşi idee într-un 
context foarte diferit, chiar dacă o face într-un 
chip plin de reproşuri. In timp ce eu insist să 
consider că suprimarea Subiectului Cunoaşterii 
din imaginea lumii obiective este preţul scump 
pe care l-am plătit pentru ca imaginea să fie 
destul de satisfăcătoare, Jung merge mai de¬ 
parte şi ne blamează că am acceptat să plătim 
această răscumpărare pentru a scăpa dintr-o si¬ 
tuaţie extrem de dificilă. El spune : 

Totuşi, întreaga ştiinţă (Wissenschaft) este o 
funcţie a sufletului, în care este înrădăcinată în¬ 
treaga cunoaştere. Sufletul este cel mai mare 
din toate miracolele cosmice, el este conditio 
sine qua non a lumii ca obiect. Lumea occiden¬ 
tală (cu foarte rare excepţii) se pare că apre¬ 
ciază prea puţin acest fapt. Puhoiul de obiecte 
externe ale cunoaşterii a constrîns subiectul 
cunoscător să se retragă în afund, deseori în- 
tr-o aparentă non-existenţă 

Jung are, bineînţeles, foarte multă dreptate. 
Este de asemenea evident că, angajat în ştiinţa 
psihologiei, el este mult mai sensibil la acest sa¬ 
crificiu iniţial, mult mai mult decît un fizician 
sau un fiziolog. Aş spune, totuşi, că o retragere 

1 Eranos Jahrbuch (1946), p. 398. 

rapidă de pe poziţia pe care ne situăm de peste 
2 000 de ani este primejdioasă. Putem pierde 
totul, fără a cîştiga altceva decit o anumită li¬ 
bertate într-un domeniu restrîns, deşi foarte 
important. Dar aici lucrurile sînt hotărîte. 
Ştiinţa relativ nouă a psihologiei cere în mod 
imperios spaţiu vital şi face inevitabilă reconsi¬ 
derarea sacrificiului iniţial. Este o sarcină grea, 
pe care nu o vom rezolva pe loc şi trebuie să 
fim mulţumiţi oă am evidenţiat-o. 

După ce l-am contemplat pe psihologul Jung 
cum deplînge excluderea spiritului, desconside¬ 
rarea sufletului, cum spune el, în imaginea 
noastră despre lume. aş vrea să dau ca o com¬ 
paraţie sau, mai curînd, ca o completare cîteva 
citate din unii reprezentanţi de seamă ai ştiin¬ 
ţelor mai vechi şi mai umile ale fizicii şi fizio¬ 
logiei, care afirmă simplul fapt că „lumea ştiin¬ 
ţei a devenit obiectivă într-un chip atît de 
odios, încît a eliminat posibilitatea spiritului şi 
a senzaţiilor sale imediate. 

Unii cititori îşi mai amintesc poate de „cele 
două mese de scris“ ale lui A. S. Eddington ; 
una, făcînd parte din mobilierul vechi, obişnuit, 
este cea la care stă şi pe a cărei tăblie îşi odih¬ 
neşte braţele, cealaltă este corpul fizic ştiinţific, 
care nu numai că e lipsit de orice calităţi senzo¬ 
riale, ci, în plus, e plin de găuri ; cea mai mare 
parte a lui este spaţiul vid, nimicul presărat cu 
nenumărate fărîme de „ceva“, electronii şi nu¬ 
cleele învîrtindu-se învolburaţi, despărţiţi prin 
distanţe de cel puţin 100 000 de ori mai mari 
decît dimensiunea proprie. După ce le-a compa¬ 
rat în stilul său surprinzător de plastic, el re¬ 
zumă lucrurile astfel : 

In lumea fizicii asistăm la jocul umbrelor din 
viaţa obişnuită. Umbra cotului meu se sprijină 
pe masa-umbră, iar cerneala-umbră curge pe 
hîrtia-umbră... Recunoaşterea deschisă a faptu¬ 
lui că ştiinţa fizicii studiază o lume a umbre- 

lor este unul din cele mai semnificative pro¬ 
grese înregistrate în ultimul timp 1 . 

Vă rog să remarcaţi că progresul cel mai re¬ 
cent nu stă în faptul că lumea fizicii a căpătat 
acest caracter fantomatic ; ea l-a avut încă de 
la Democrit din Abdera şi chiar dinainte, însă 
nu am fost noi conştienţi de el ; am crezut că 
avem de-a face cu lumea însăşi ; după cîte ştiu, 
expresii ca model sau imagine pentru construc- 
tele conceptuale ale fizicii au apărut abia în a 
doua jumătate a secolului XIX şi nu mai 
înainte. 

Curînd după aceasta, Sir Charles Sherrington 
a publicat spectaculoasa sa carte Man on his Na- 
ture. Cartea este pătrunsă de căutarea onestă a 
dovezilor obiective ale interacţiunii dintre ma¬ 
terie şi spirit. Subliniez epitetul „onestă“, deoa¬ 
rece este necesar un efort serios şi sincer pen¬ 
tru a căuta ceva pe care eşti dinainte convins 
că nu-1 poţi găsi, întrucît (în ciuda opiniei cu¬ 
rente) nu există. Un rezumat concis al rezulta¬ 
telor căutării sale îl găsim la p. 357 : 

Aşadar, spiritul, din tot ceea ce poate sesiza 
percepţia, intră în lumea noastră spaţială mai 
fantomatic decît o fantomă. Invizibil, intangibil, 
el este un lucru care nu poate fi nici măcar con¬ 
turat ; el nu este un „lucru“. Rămîne fără con¬ 
firmare senzorială şi rămîne astfel pentru tot¬ 
deauna. 

Cu cuvintele mele aş exprima acest lucru în 
felul următor : Spiritul a înălţat lumea obiec¬ 
tivă exterioară a filozofului naturii din pro¬ 
priul său material. Spiritul poate duce la bun 
sfîrşit această sarcină uriaşă doar prin meca¬ 
nismul simplificator al autoexcluderii sale, prin 
retragerea din creaţia sa conceptuală. Astfel, 
aceasta din urmă nu îl conţine pe creatorul său. 

1 The Nature of the Physical World (Cambridge 
University Press, 1928), Introduction. 

Nu pot sâ redau prin citate măreţia nemuri¬ 
toarei cărţi a lui Sherrington, ea trebuie citită 
personal. Totuşi voi menţiona cîteva dintre cele 
mai caracteristice. 

Ştiinţa fizicii... ne sfidează punîndu-ne în 
faţa impasului : spiritul per se nu poate cînta la 
pian, spiritul per se nu poate mişca nici măcar 
un deget (p. 222). 

Apoi ne întîmpină impasul. Golul acelui 
„cum“ al acţiunii spiritului asupra materiei. 
Inconsecvenţa ne descumpăneşte. Este ea o ne¬ 
înţelegere ? (p. 232). 

Comparaţi aceste concluzii ale unui filozof 
experimentalist din secolul XX cu enunţul sim¬ 
plu al celui mai mare filozof din secolul XVIII : 
B. Spinoza f Etica, Partea III, Teorema 2) : 

Nec corpus mentem ad cogitandum nec mens 
corpus ad motum, neque ad quietem nec ad ali- 
quic. (si quid est) aliud determinare potest. 

/Nici corpul nu poate face spiritul să gîn- 
dească şi nici spiritul corpul să fie în mişcare, re¬ 
paus sau altceva (da-că există altceva)/. 

Impasul este impas. Nu sîntem decît făptui¬ 
torii faptelor noastre ? Ne simţim totuşi răspun¬ 
zători de ele, sîntem pedepsiţi sau lăudaţi pen¬ 
tru ele, după caz. Este o antinomie odioasă. Sus¬ 
ţin că ea nu poate fi rezolvată la nivelul ştiinţei 
actuale, care este încă împotmolită în întregime 
în „principiul excluderii* 4 — fără s-o ştie — şi 
deci în antinomie. A înţelege aceasta este un 
lucru preţios, dar el nu rezolvă problema. Nu 
putem suprima „principiul excluderii**, ca să 
zicem aşa, prin lege. Atitudinea ştiinţifică va 
trebui restructurată, ştiinţa făcută într-un chip 
nou. Este nevoie de multă băgare de seamă. 

Sîntem acum în faţa unei situaţii ieşite din 
comun. Deşi materialul din care este construită 
imaginea noastră despre lume provine exclusiv 
din organele de simţ ca organe ale spiritului, 

astfel încît imaginea fiecărui individ despre 
lume este şi rămîne întotdeauna un construct al 
spiritului său, neputîndu-se dovedi că posedă 
alt fel de existenţă, spiritul conştient rămîne cu 
toate acestea un străin în acest construct, nu are 
loc în el, nu poate fi identificat nicăieri în spa¬ 
ţiu. De obicei nu ne dăm seama de acest fapt 
pentru că ne-am obişnuit să gindim personali¬ 
tatea omului sau, cînd este cazul, şi pe cea a 
unui animal ca fiind situate în interiorul corpu¬ 
lui său. Sîntem atît de uimiţi cînd aflăm că de 
fapt ea nu poate fi găsită acolo, încît întîmpi- 
năm asemenea afirmaţii cu ezitare şi îndoială 
şi nu ne face mare plăcere să le admitem. Ne-am 
obişnuit să localizăm personalitatea conştientă 
în capul individului — aş spune la un inch sau 
două în spatele pupilei ochilor. De aici ea ne 
aruncă, după caz, priviri înţelegătoare, drăgăs¬ 
toase, blînde, bănuitoare sau mînioase. Mă în¬ 
treb dacă s-a remarcat vreodată că ochiul este 
singurul organ de simţ al cărui caracter pur re¬ 
ceptor nu reuşim să-l stabilim în gîndirea naivă. 
Inversînd situaţia reală, sîntem mult mai dis¬ 
puşi să ne imaginăm nişte ,,raze ale vederii“, 
emise de ochi, decît „razele de lumină ;< care 
lovesc din exterior ochiul. Această „rază a ve¬ 
derii o găsim frecvent în desenele revistelor 
umoristice sau în mai vechile reprezentări sche¬ 
matice care ilustrează instrumentele sau legile 
optice, linia punctată ieşind din ochi şi îndrep- 
tîndu-se spre obiect, direcţia fiind indicată 
printr-o săgeată la capătul celălalt. — Dragă ci¬ 
titorule sau, mai bine, dragă cititoare, adu-ţi 
aminte de ochii strălucitori, fericiţi, cu care îţi 
zîmbeşte copilul cînd îi aduci o jucărie nouă şi 
dă-i voie fizicianului să-ţi spună că în realitate 
din ochi nu iese nimic ; singura lor funcţie, care 
poate fi detectată în mod obiectiv, este de a fi 
permanent loviţi şi de a primi cuante de lu¬ 
mină. în realitate ! Stranie realitate ! Căreia se 
pare că îi lipseşte ceva. 

Ne este foarte greu să credem că localizarea 
personalităţii, a spiritului conştient, înăuntrul 

corpului este doar simbolică, doar un mijloc 
auxiliar de uz practic. Să urmărim o „privire 
tandră“ în interiorul corpului, mobilizînd toate 
cunoştinţele pe care le avem despre ea. Nimerim 
într-o agitaţie, sau, dacă vă place, într-o instala¬ 
ţie extrem de interesantă. Descoperim milioane 
de celule, cu o construcţie foarte specializată, 
într-o dispunere atît de complexă încît nu o pu¬ 
tem cuprinde, dar care serveşte în mod evident 
unei foarte vaste şi desăvîrşite comunicări şi 
colaborări ; bocănitul neîncetat al pulsaţiilor 
electrochimice, regulate, schimbîndu-şi rapid 
configuraţia, transmise de la o celulă nervoasă 
la alta, zeci de mii de contacte deschise şi blo¬ 
cate la fiecare fracţiune de secundă, transfor¬ 
mări chimice, şi poate şi alte schimbări, încă 
nedescoperite. Dăm de toate acestea şi, odată 
cu progresul ştiinţei fiziologiei, putem fi încre¬ 
dinţaţi că vom şti şi mai multe. Iar acum să 
presupunem că, într-un anumit caz, aţi observat 
în cele din urmă cîteva fascicule eferente de 
curenţi pulsatorii care pornesc din creier şi sînt 
transmise prin nişte protruziuni celulare lungi 
(fibrele nervoase motorii) unor muşchi ai braţu¬ 
lui, care, ca rezultat, întinde o mînă şovăitoare, 
tremurîndă, spre a vă spune rămas bun — pen¬ 
tru o despărţire lungă, sfîşietoare; în acelaşi 
timp descoperiţi că alte fascicule pulsatorii pro¬ 
duc o anumită secreţie glandulară care învăluie 
ochiul îndurerat într-o pînză de lacrimi. Dar 
nicăieri de-a lungul acestui drum de la ochi, 
prin organul central, spre muşchii braţului şi 
glandele lacrimale — nicăieri, puteţi fi sigur, 
oricât de departe ar progresa fiziologia, nu veţi 
întîlni personalitatea, nu veţi întîlni durerea 
cumplită, neliniştea tulburătoare din suflet, deşi 
de realitatea lor sinteţi la fel de convins ca şi 
cum le-aţi îndura personal — ceea ce şi faceţi 
de fapt ! Imaginea pe care binevoieşte să ne-o 
dea analiza fiziologică despre oricare altă fiinţă 
umană, fie aceasta prietenul nostru cel mai 
apropiat, îmi reaminteşte insistent magistrala 

povestire a lui Edgar Allon Poe, de care sînt si¬ 
gur că mulţi cititori îşi aduc aminte ; mă gîndesc 
la Masca morţii roşii. Un primţişor şi suita sa se 
retrag într-un -castel izolat pentru a scăpa de 
molima morţii roşii care pustieşte ţara. După 
vreo săptămînă de sihăstrie pun la cale un bal 
mascat. Una din măşti, înaltă, acoperită în între¬ 
gime cu un văl, îmbrăcată toată în roşu şi care, 
fără îndoială, reprezenta în mod alegoric mo¬ 
lima, îi înfioară pe toţi atît prin insolenţa cos¬ 
tumului ales, cît şi prin bănuiala că ar putea fi 
un oaspete nechemat. In cele din urmă un tînăr 
mai îndrăzneţ se apropie de masca roşie şi, cu o 
mişcare bruscă, îi smulge vălul şi gluga. Dede¬ 
subt nu se afla nimic. 

Desigur, craniile noastre nu sînt goale. Dar 
ceea ce descoperim în ele, în ciuda interesului 
extraordinar pe care îl suscită, este un nimic în 
comparaţie cu viaţa şi emoţiile sufletului. 

La început, devenind conştienţi de acest fapt, 
sîntem peste măsură de tulburaţi. Mie, la o re¬ 
flecţie mai profundă, mi se pare a fi o conso¬ 
lare. Avînd în faţă trupul unui prieten mort, a 
cărui pierdere o resimţim dureros, nu este oare 
liniştitor să înţelegi deodată că acest trup nu a 
fost niciodată lăcaşul personalităţii sale în rea¬ 
litate, ci doar simbolic, „pentru o referire prac- 
tică“ ? 

Ca anexă la aceste consideraţii, cei interesaţi 
de ştiinţele naturii doresc poate să-mi audă pă¬ 
rerea despre un curent de idei privind subiec¬ 
tul şi obiectul, căruia i s-a dat o importanţă de¬ 
osebită de către şcoala dominantă din fizica 
cuantică şi ai cărui protagonişti sînt Niels Bohr, 
Werner Heisenberg, Max Born şi alţii. Să vă 
dau mai întîi o scurtă descriere a ideilor lor. Ea 
arată după cum urmează 1 : 

Nu putem emite nici un enunţ pozitiv, referi¬ 
tor la un obiect dat din natură (sau sistem fi- 

1 Vezi cartea mea Science and Humanism (Cam- 
bridge University Press, 1951), p. 49. 

zic), fără „a intra în contact" cu acesta. „Con¬ 
tactul" este o adevărată interacţiune fizică. 
Chiar dacă ea constă numai în „contemplarea 
de către noi a obiectului", acesta din urmă 
trebuie să fie atins de razele de lumină şi să le 
reflecte în ochi sau într-un instrument de ob¬ 
servaţie. Aceasta înseamnă că obiectul este 
afectat prin observaţia noastră. Nu putem ob¬ 
ţine nici o cunoştinţă despre un obiect dacă-1 
păstrăm într-o izolare strictă. Teoria ajunge la 
aserţiunea că această perturbare nu este nici 
irevelantă, nici pe deplin controlabilă. Astfel, 
după o serie de observaţii minuţioase, obiectul 
este părăsit într-o stare în care unele caracte¬ 
ristici (ultimele observate) sînt cunoscute, iar 
altele (cele care au fost perturbate prin ultima 
observaţie) sînt necunoscute sau cunoscute 
inexact. Această stare de lucruri este oferită 
ca explicaţie a imposibilităţii descrierii com¬ 
plete, fără lacune, a unui obiect fizic. 

Dacă va trebui — şi probabil trebuie — să o 
admitem, punem sub semnul întrebării princi¬ 
piul inteligibilităţii naturii. în sine, faptul nu 
este condamnabil. V-am spus de la început că 
cele două principii ale mele nu le concep ca 
fiind obligatorii pentru ştiinţă, ele exprimă doar 
lucrurile pe care le respectasem în ştiinţa fizicii 
timp de foarte multe secole şi care nu pot fi 
schimbate cu uşurinţă. Personal, nu sînt sigur 
că cunoştinţele noastre actuale justifică schim¬ 
barea. Cred că este posibil ca modelele noastre 
să fie modificate în aşa fel încît să indice în 
orice clipă proprietăţi care în principiu, nu pot 
fi observate simultan — modele mai sărace în 
proprietăţi simultane, dar cu o adaptabilitate 
mai mare la schimbările din mediul înconjură¬ 
tor. Totuşi aceasta este o problemă internă a 
fizicii, care nu poate fi rezolvată imediat. Dar, 
din teorie, aşa cum am expus-o mai înainte, din 
interferenţa inevitabilă şi incontrolabilă a in¬ 
strumentelor de măsurare cu obiectul aflat sub 
observaţie au fost deduse şi aşezate pe primul 
plan nişte consecinţe impunătoare de natură 

epistemologică referitoare la relaţia dintre su¬ 
biect şi obiect. Se pretinde că descoperirile re¬ 
cente din fizică au ajuns la limita misterioasă 
dintre subiect şi obiect. Această limită, ni se 
spune, nu este precisă. Ni se dă de înţeles că nu 
putem observa niciodată un obiect fără a-1 mo¬ 
difica sau influenţa prin propria noastră activi¬ 
tate de observare a lui. Ni se dă de înţeles că, 
sub impactul rafinatelor noastre metode de ob¬ 
servaţie şi de interpretare a rezultatelor experi¬ 
mentelor noastre, această limită misterioasă din¬ 
tre obiect şi subiect a fost sfărîmată. 

In vederea criticării acestor argumente, voi 
accepta mai întîi distincţia sau discriminarea, 
consfinţită prin tradiţie, dintre obiect şi su¬ 
biect, aşa cum au aceptat-o mulţi gînditori din 
timpurile vechi şi cum o acceptă încă cei din 
timpurile mai recente. Dintre gînditorii care au 
acceptat-o — de la Democrit din Abdera la „Bă- 
trînul din Konigsberg“ — puţini au fost cei care 
au subliniat că toate senzaţiile, percepţiile şi 
observaţiile noastre au o puternică tentă perso¬ 
nală, subiectivă, şi nu redau natura „lucrului 
în sine“, ca să folosim termenul lui Kant. în 
timp ce unii din aceşti gînditori s-ar putea să 
fi avut în vedere o denaturare mai mult sau 
mai puţin gravă sau nesemnificativă, Kant ne-a 
aruncat într-o resemnare totală : niciodată nu 
vom şti nimic despre lucrul său în sine. Prin 
urmare, ideea subiectivităţii este, după toate 
aparenţele, foarte veche şi familiară. Lucrul nou 
în contextul actual este acesta : nu numai im¬ 
presiile pe care le căpătăm din mediul încon¬ 
jurător ar depinde în mare măsură de natura 
şi contingenţa sistemului nostru nervos, ci, in¬ 
vers, mediul înconjurător însuşi, pe care dorim 
să-l înglobăm, este modificat de noi, în special 
de mecanismele pe care le-am construit pentru 
a-1 observa. 

S-ar putea să fie aşa — într-o anumită mă¬ 
sură este cert că este aşa. Avînd în vedere legile 
de curînd descoperite ale fizicii cuantice, este 
posibil ca această modificare să nu poată fi re- 

dusă sub anumite limite, bine stabilite. Şi totuşi, 
nu-mi place să o numesc influenţa directă a su¬ 
biectului asupra obiectului. Pentru că subiectul, 
în orice caz, este lucrul care simte şi gîndeşte. 
Senzaţiile şi gîndurile nu aparţin ,,lumii ener¬ 
giei^ ele nu pot produce nici o schimbare în 
această lume a energiei, după cum ştim de la 
Spinoza şi Sir Charles Sherrington. 

Toate acestea au fost rostite din punctul de 
vedere care acceptă discriminarea, consfinţită 
prin tradiţie, dintre subiect şi obiect. Deşi în 
viaţa cotidiană trebuie să o acceptăm ,,pentru o 
referire practică“, în gîndirea filozofică, cred 
eu, trebuie să o abandonăm. Neînduplecata sa 
consecinţă logică a fost relevată de Kant : ideea 
sublimă, dar goală a „lucrului în sine“, despre 
care nu vom şti niciodată nimic. 

Aceleaşi elemente vor constitui spiritul meu 
şi lumea. Situaţia este identică pentru orice spi¬ 
rit şi lumea sa, în ciuda abundenţei insonda¬ 
bile de „referinţe reciproce" dintre ele. Lumea 
îmi este dată o dată, nu una existînd şi alta 
fiind percepută. Subiectul şi obiectul sînt una. 
Nu putem spune că bariera dintre ele a fost 
sfărîmată de rezultatele recente ale fizicii, de¬ 
oarece această barieră nu există. 



Capitolul 4 

PARADOXUL ARITMETIC : 
UNITATEA SPIRITULUI 


Motivul pentru care nu întîlnim nicăieri în 
imaginea noastră ştiinţifică despre lume eul 
nostru gînditor, perceptiv şi sensibil poate fi in¬ 
dicat foarte uşor în opt cuvinte : fiindcă el în¬ 
suşi este această imagine a lumii. El este iden¬ 
tic cu întregul şi de aceea nu poate fi conţinut 
în acesta ca parte a sa. Desigur, ne lovim însă 
de paradoxul aritmetic ; există numeroase euri 
conştiente, iar lumea este totuşi una singură. 
Aceasta derivă din modul în care conceptul 
lumii se produce pe sine. Cele cîteva domenii 
ale conştiinţelor „particulare 44 se suprapun par¬ 
ţial. Regiunea comună tuturor, acolo unde ele 
se suprapun, este construcţia ,,lumii reale din 
jurul nostru“. Rămîne totuşi un sentiment 
stînjenitor care stîrneşte întrebări de felul 
acesta : Lumea mea este într-adevăr identică cu 
a voastră ? Există o lume reală, care trebuie 
deosebită de imaginile sale internalizate (intro - 
jected) prin percepţie în fiecare din noi ? Şi 
dacă există, aceste imagini sînt asemănătoare 
lumii reale sau aceasta din urmă, lumea „în 
sine“, este foarte diferită de cea pe care o per¬ 
cepem ? 

Aceste întrebări sînt ingenioase, dar, după 
părerea mea, fac discuţia foarte confuză. La ele 

nu există răspunsuri adecvate. Ele sînt sau duc 
la antinomii avînd o sursă comună, pe care eu 
am numit-o paradoxul aritmetic ; multiplicita¬ 
tea eurilor conştiente din ale căror experienţe 
mentale este plăsmuită o lume unică. Rezolva¬ 
rea acestui paradox numeric va anihila toate 
întrebările de genul celor de mai sus, demascîn- 
du-le, îndrăznesc să spun, ca întrebări factice. 

Există două căi de ieşire din acest paradox, 
ambele părînd a fi demenţiale din punctul de 
vedere al gîndirii ştiinţifice actuale (întemeiată 
pe vechea gîndire greacă şi, deci, în întregime 
„occcidentală"). Una din căile de ieşire este 
multiplicarea lumii din monstruoasa teorie a 
monadelor a lui Leibniz : fiecare monadă este o 
lume în sine, iar între ele nu există comuni¬ 
care ; monada „nu are ferestre", este un deţinut 
închis într-o celulă, fără drept de a comunica, 
un „incommunicado". Faptul că totuşi se înţeleg 
între ele se numeşte „armonie prestabilită". 
Cred că puţini sînt aceia pe care această idee îi 
atrage sau care ar fi dispuşi să o considere drept 
o atenuare a antinomiei numerice. 

Evident, există o singură alternativă, şi anu¬ 
me unificarea spiritelor sau conştiinţelor. Mul¬ 
tiplicitatea lor este doar aparentă, în realitate 
există un singur spirit. Aceasta este doctrina 
Upanişadelor. Şi nu numai a Upanişadelor. Uni¬ 
unea cu Dumnezeu, trăită mistic, presupune de 
obicei o atitudine identică atît timp cit nu este 
contrabalansată de prejudecăţile puternice ale 
zilei ; iar aceasta înseamnă că ea este acceptată 
mai greu în Occident decît în Orient. Să vă dau 
un exemplu din afara Upanişadelor, misticul 
musulman din Persia secolului XIII, Aziz Na- 
safi. Exemplul l-am luat dintr-o lucrare a lui 
Fritz Meyer 1 şi-l traduc după traducerea aces¬ 
tuia în germană. 

La moartea oricărei făpturi vii spiritul se în¬ 
toarce în lumea spirituală, iar corpul în lumea 

1 Eranos Jahrbuch , 1946. 

corporală. Totuşi, în aceasta, supUse schimbării 
sînt numai corpurile. Lumea spirituală este un 
spirit unic, care stă precum o lumină în spa¬ 
tele lumii corporale şi care, cînd o făptură prin¬ 
de viaţă, străluceşte prin ea ca printr-o fe¬ 
reastră. După felul şi mărimea ferestrei, în 
lume intră lumină mai multă sau mai puţină. 
Iar lumina însăşi rămîne neschimbată. 

Acum zece ani Aldous Huxley publica un ne¬ 
preţuit volum pe care l-a numit The Perennial 
Philosophy 1 şi care este o antologie din mis¬ 
tica celor mai diferite perioade şi popoare. 
Deschideţi-o unde doriţi şi veţi găsi numeroase 
declaraţii splendide de felul acesta. Este cople¬ 
şitoare sublima unanimitate dintre indivizi de 
rase şi religii diferite, unde nimeni nu ştie nimic 
despre existenţa celorlalţi, separaţi între ei prin 
secole şi milenii şi prin distanţele cele mai 
uriaşe care pot exista pe glob. 

Trebuie totuşi să precizăm că această doc¬ 
trină atrage prea puţin Occidentul, ea îi pare 
insipidă, ireală, neştiinţifică. într-adevăr, lu¬ 
crurile se prezintă astfel deoarece ştiinţa noas¬ 
tră — ştiinţa greacă — se bazează pe obiecti¬ 
vare, iar prin aceasta a pierdut posibilitatea 
unei înţelegeri adecvate a Subiectului Cunoaş¬ 
terii, a spiritului. Cred că tocmai în acest punct 
modul nostru actual de gîndire trebuie în¬ 
dreptat, corectat cu o mică transfuzie din gîn- 
direa orientală. Lucrul acesta nu va fi uşor, 
trebuie să evităm gafele — transfuzia cere 
întotdeauna o mare precauţie, pentru ca sîngele 
să nu se coaguleze. Nu vreau să pierdem pre¬ 
cizia logică la care a ajuns gîndirea noastră 
ştiinţifică, fapt fără precedent în alte părţi şi 
epoci. 

Totuşi, putem invoca un lucru care este în 
favoarea învăţăturii mistice a „identităţii" re¬ 
ciproce dintre spirite şi a identităţii lor cu spi¬ 
ritul suprem — şi împotriva monadologiei 

1 Chatto and Windus, 1946. 

monstruoase a lui Leibniz. Doctrina identităţii 
poate aduce în sprijinul său faptul empiric că 
conştiinţa nu se percepe niciodată la plural, ci 
numai la singular. Nimeni din noi nu a perceput 
mai multe conştiinţe şi nu există alte mărturii 
care să demonstreze că acest lucru s-ar fi pe¬ 
trecut vreodată în lume. Afirmaţia că în acelaşi 
spirit nu poate exista decît o singură conştiinţă 
pare o tautologie grosolană — sîntem incapabili 
să ne imaginăm contrariul. 

Există însă cazuri sau situaţii în care dorim şi 
chiar pretindem acest lucru inimaginabil — dacă 
el poate să se producă în vreun fel. Aceasta 
este ifleea pe care aş vrea acum s-o discut mai 
detaliat, susţinînd-o cu citate din Sir Charles 
Sherrington, care (lucru foarte rar !) a fost un 
om de mare geniu şi un savant lucid în acelaşi 
timp. După cîte ştiu, el nu a avut vreo prefe¬ 
rinţă pentru filozofia Upanişadelor. Scopul 
meu în discuţia care urmează este de a ajuta 
cumva la netezirea drumului unei viitoare asi¬ 
milări a doctrinei identităţii în concepţia noas¬ 
tră ştiinţifică despre lume, fără a o plăti prin- 
tr-o diminuare în luciditate şi precizie logică. 

Am spus mai sus că nu sîntem în stare nici 
măcar să ne închipuim o pluralitate de conşti¬ 
inţe într-un spirit. Putem pronunţa aceste cu¬ 
vinte, dar ele nu sînt descrierea unei experienţe 
posibile. Chiar în cazurile patologice de ,,per¬ 
sonalitate dedublată”, cele două persoane alter¬ 
nează, nu apar niciodată simultan ; mai mult, 
caracteristic este faptul că ele nu ştiu nimic una 
despre cealaltă. 

In teatrul de marionete al visului nu sîntem 
conştienţi de faptul că avem în mînă sforile 
unui număr mare de actori, că le controlăm ac¬ 
ţiunile şi vorbirea. Numai unul din ei sînt eu în¬ 
sumi, visătorul. în el acţionez şi vorbesc nemij¬ 
locit, în timp ce aştept neliniştit şi nerăbdător 
răspunsul celuilalt, dacă îmi va împlini cererea 
urgentă. Nu-mi trece prin minte că aş putea 

sâ-1 oblig să facă şi să spună tot ce îmi place 
— lucrurile nu stau deloc aşa. Pentru că în vis 
,,celălalt <£ , îndrăznesc să spun, este de cele mai 
multe ori personificarea unui obstacol serios 
care îmi stă în cale şi, pe care, în fapt, nu-1 pot 
controla. Situaţia stranie pe care am descris-o 
aici este, evident, motivul pentru care marea 
majoritate a oamenilor din vechime credeau cu 
tărie că discută cu adevărat cu persoanele, vii 
sau moarte, sau cu zeii şi eroii pe care îi în- 
tîlneau în vis. Este o superstiţie care moare 
greu. La sfîrşitul secolului VI î.e.n. Heraclit din 
Efes s-a pronunţat hotărît împotriva ei, cu o 
claritate pe care nu o întîlnim prea des în frag¬ 
mentele sale, uneori foarte obscure. Dar Lucre- 
tius Carus, care se considera unul dintre prota¬ 
goniştii gîndirii luminate în secolul I î.e.n., mai 
ţine încă la această superstiţie. în zilele noastre 
ea este probabil rară, însă mă îndoiesc că a dis¬ 
părut cu desăvîrşire. 

Mă voi îndrepta acum spre alt lucru, diferit de 
cele discutate mai sus. îmi este absolut imposibil 
să-mi închipui, de exemplu, cum a apărut spi¬ 
ritul meu conştient (care simt că este unul) prin 
integrarea conştiinţelor celulelor (sau unora din 
ele) care constituie corpul meu sau cum ar putea 
el, în orice clipă a vieţii mele, să fie, ca să spu¬ 
nem aşa, rezultanta lor. Se credea că pentru 
spirit această „confederaţie de celule", cum este, 
de fapt, fiecare din noi, ar fi ocazia prin ex¬ 
celenţă de a-şi manifesta pluralitatea, dacă ar fi 
în stare să o facă. Expresia „confederaţie" sau 
„stat al celulelor" (Zellstaat) nu mai trebuie 
considerată astăzi ca o metaforă. Ascultaţi-1 pe 
Sherrington : 

Afirmaţia că fiecare din celulele care ne com¬ 
pun este o viaţă individuală concentrată asupra 
sa însăşi nu este o simplă frază. Nu este o sim¬ 
plă convenţie pe care am stabilit-o pentru o 
descriere mai pitorească. Ca o componentă a 
corpului, celula nu este numai o unitate demar- 
cată vizibil, ci şi o unitate de viaţă, concentrată 


163 



asupra sa însăşi. Ea îşi duce viaţa proprie... Ce¬ 
lula este o unitate de viaţă, iar viaţa noastră, 
care la rîndul ei este o viaţă unitară, este alcă¬ 
tuită numai din vieţi celulare 1 . 

Această poveste poate fi urmărită într-un 
mod mai detaliat şi mai concret. Patologia cre¬ 
ierului şi cercetările asupra percepţiei senzo¬ 
riale pledează fără echivoc în favoarea separă¬ 
rii regionale a sistemului nervos în domenii a 
căror largă independenţă este surprinzătoare, 
întrucît ne lasă să sperăm că vom găsi aceste 
regiuni asociate unor domenii independente ale 
spiritului ; dar această asociere nu există. Un 
caz foarte caracteristic este următorul. Privind 
un peisaj îndepărtat, la început normal, apoi 
numai cu ochiul drept, ochiul sting fiind închis, 
apoi invers, nu observăm nici o diferenţă mai 
importantă. în toate cele trei cazuri spaţiul psi¬ 
hic al vederii este identic. Desigur, aceasta s-ar 
putea foarte bine datora faptului că stimulul 
este transmis de la terminaţiile nervoase de pe 
retină spre acelaşi centru cerebral în care ,,se 
fabrică percepţia" — aşa cum, de exemplu, la 
mine acasă butonul de la intrare şi cel din dor¬ 
mitorul nevestei mele acţionează aceeaşi sone¬ 
rie, situată deasupra uşii de la bucătărie. 
Aceasta ar fi explicaţia cea mai uşoară. Ea este 
însă greşită. 

Sherrington ne relatează o serie de experi¬ 
mente foarte interesante despre frecvenţa de 
prag a pîlpîitului. Voi încerca să vă dau o ex¬ 
punere cît mai concisă. Imaginaţi-vă un far in 
miniatură, construit în laborator, care se poate 
aprinde de 40, 60, 80 sau 100 de ori pe secundă. 
Pe măsură ce creşte frecvenţa „fulgerelor" de 
lumină, pîlpîitul dispare la o anumită frecvenţă, 
care depinde de condiţiile în care se desfăşoară 
experimentul ; iar observatorul, în cazul cînd 
priveşte normal, cu ambii ochi, vede o lumină 

1 Man cm his Nature, p. 73. 

continuă *. Să considerăm că această frecvenţă 
de prag, în circumstanţele date, este de 60 pe 
secundă. Intr-un al doilea experiment, în care 
nu am schimbat nimic, un dispozitiv special 
permite ca fiecare al doilea „fulger“ al faru¬ 
lui să ajungă la ochiul drept, iar celelalte la 
ochiul stîng, astfel încît fiecare ochi primeşte 
numai 30 de ,,fulgere“ pe secundă. Dacă stimu- 
lii ar fi transmişi la acelaşi centru fiziologic, 
între rezultatele celor două experimente nu ar 
fi nici o diferenţă : dacă apăs pe butonul de la 
intrare la fiecare două secunde, iar nevasta mea 
face acelaşi lucru în dormitor, dar alternativ cu 
mine, soneria din bucătărie va suna la fiecare 
secundă, ca şi cum unul din noi ar fi apăsat pe 
butonul său din secundă în secundă sau amin- 
doi am fi făcut aceasta sincronic, la fiecare se¬ 
cundă. Totuşi, în acest al doilea experiment 
asupra pîlpîitului, rezultatul nu arată aşa. 30 de 
,,fulgere“ pe secundă spre ochiul drept şi, alter¬ 
nativ, 30 de ,,fulgere“ spre stîngul sînt departe 
de a fi suficiente pentru a îndepărta senzaţia 
de pîlpîit ; pentru aceasta este necesar dublul 
frecvenţei, adică 60 spre dreptul şi 60 spre stîn¬ 
gul, dacă ambii ochi sînt deschişi. Concluzia 
principală o voi reda prin cuvintele lui Sher- 
rington : 

Nu conjuncţia spaţială prin mecanismul cere¬ 
bral este cea care combină aceste două informa¬ 
ţii... E ca şi cum imaginile ochiului drept şi ale 
celui stîng ar fi fost văzute fiecare în parte de 
cîte un observator, iar spiritele celor doi obser¬ 
vatori ar fi fost combinate într-un spirit unic. 
E ca şi cum percepţiile ochiului drept şi ochiu¬ 
lui sting ar fi elaborate separat, iar apoi com¬ 
binate psihic într-una singură... E ca şi cum fie¬ 
care ochi ar avea un sistem nervos separat, 
extrem de impunător, în care procesele men- 

1 în acest fel se produce în cinematografie fuzio¬ 
narea imaginilor succesive. 

tale bazate pe acest ochi ar fi desfăşurate pînă 
la nivelurile perceptuale depline. Din punct de 
vedere fiziologic aceasta ar echivala cu un 
sub-creier vizual. Ar exista două asemenea 
sub-creiere, unul pentru ochiul drept, iar altul 
pentru ochiul sting. Colaborarea lor mentală 
pare să rezulte mai degrabă din simultaneitatea 
de acţiune decît din uniunea lor structurală. 

Acest citat este urmat de o serie de conside¬ 
raţii foarte generale, din care voi alege din nou 
numai pasajele cele mai caracteristice : 

Există deci sub-creiere cvasiindependente, în¬ 
temeiate pe cele cîteva modalităţi ale senza¬ 
ţiei? în creierul ,,de sus“, cele ,,cinci“ simţuri 
vechi, în loc să fuzioneze pentru a fi supuse 
apoi unui mecanism de ordin superior, mai pot 
fi încă identificate, fiecare delimitat în sfera sa 
separată. în ce măsură este spiritul o colecţie 
de spirite perceptuale cvasiindependente, inte¬ 
grate psihic în mare parte prin coincidenţa tem¬ 
porală a experienţei ?... Cînd este vorba de o 
chestiune de ,,spirit“, sistemul nervos nu se in¬ 
tegrează prin centralizare sub o celulă infai¬ 
libilă. El elaborează mai curînd o democraţie 
pentru milioane a cărei unitate este celula... 
viaţa concretă, compusă din sub-vieţi, îşi dezvă¬ 
luie natura aditivă şi în acelaşi timp integrată 
şi se proclamă ca fiind o chestiune de focare de 
viaţă minuscule care acţionează împreună... 
Dar cînd ne întoarcem la spirit, din toate 
acestea nu mai rămîne nimic. Celula nervoasă 
izolată nu este un creier în miniatură. Consti¬ 
tuţia celulară a corpului nu are nimic comun cu 
,,spiritul“... Celula cerebrală infailibilă, unică, 
nu ar putea asigura reacţiei mentale un caracter 
mai armonios şi non-atomizat decît numeroa¬ 
sele straturi de celule ale creierului ,,de sus“. 
Materia şi energia par granulare în structură, 
la fel şi ,,viaţa“, dar nu spiritul. 



V-am citat pasajele care m-au impresionat 
cel mai mult. Il vedem pe Sherrington, cu toată 
ştiinţa sa superioară a proceselor care se des¬ 
făşoară în corpul viu, luptînd cu un paradox pe 
care, în onestitatea şi sinceritatea sa intelec¬ 
tuală absolută, nu încearcă să-l escamoteze sau 
să-l explice superficial (cum ar fi făcut sau au 
şi făcut mulţi alţii), ci, dimpotrivă, îl dezvăluie 
intr-un mod aproape brutal, ştiind bine că 
acesta este singurul mod în ştiinţă sau filozofie 
de a ne apropia de soluţia unei probleme, în 
timp ce îmbrobodirea ei în fraze „frumoase" 
opreşte orice progres şi face antinomia perenă 
(nu pentru totdeauna, ci pînă în momentul cînd 
cineva descoperă frauda). Paradoxul lui Sher¬ 
rington este şi el un paradox aritmetic, un 
paradox al numerelor, şi cred că are multe 
puncte comune cu cel căruia îi dădusem acest 
nume la începutul capitolului de faţă, deşi nu 
este identic cu el. Pe scurt, în paradoxul ante¬ 
rior o lume se cristalizează dintr-o pluralitate 
de spirite. La Sherrington avem un spirit, ba¬ 
zat, în mod vădit, pe o multitudine de vieţi ce¬ 
lulare sau, cu alte cuvinte, pe numeroase sub- 
creiere, fiecare fiind atît de impunător încît 
sîntem îndemnaţi a-i asocia un sub-spirit. Şi 
totuşi ştim că un sub-spirit este o monstruozi¬ 
tate oribilă, ca şi spiritul multiplu — fără echi¬ 
valent în experienţa vreunui individ şi fără pu¬ 
tinţa de a fi imaginat în vreun fel. 

Susţin că ambele paradoxuri pot fi rezolvate 
(fără să am pretenţia că le voi rezolva eu acum 
şi aici) prin asimilarea doctrinei orientale a 
identităţii în structura occidentală a ştiinţei 
noastre. Spiritul, prin natura sa, este un singu¬ 
lare tantum. Aş spune : numărul total de spi¬ 
rite este unu. Mă hazardez a-1 proclama inde¬ 
structibil, pentru că posedă un orar special, şi 
anume : spiritul este întotdeauna acum. „îna- 
inte“ şi ,,după“ nu există cu adevărat pentru 
spirit. Există numai un „acum", care cuprinde 
amintiri şi speranţe. Recunosc însă că limbajul 
nostru nu este adecvat pentru a exprima aceasta 

şi recunosc, de asemenea, dacă cineva mi-ar re¬ 
proşa, că ceea ce rostesc acum este religie şi nu 
ştiinţă, o religie care totuşi nu este opusă ştiin¬ 
ţei, ci susţinută prin faptele pe care ni le-a re¬ 
levat cercetarea ştiinţifică dezinteresată. 

Sherrington spune : „Spiritul omului este 
un produs recent din coapsa planetei noastre“ L 

Sînt, bineînţeles, de acord. Dacă cuvîntul 
..omului“ ar fi eliminat, nu aş mai fi. Ne-am 
ocupat de aceasta mai înainte, în capitolul 1. Ar 
fi bizar, ca să nu spunem ridicol, să credem că 
spiritul contemplativ, conştient, singurul care 
reflectă devenirea lumii, şi-ar fi făcut apariţia 
abia într-un anumit punct al acestei ,,deveniri“, 
într-un mod contingent, asociat unui dispozitiv 
biologic foarte special, care ia singur asupra sa 
sarcina de a înlesni autosusţmerea anumitor 
forme de viaţă, favorizînd astfel conservarea şi 
propagarea lor : forme de viaţă întîrziate, pre¬ 
cedate de numeroase alte forme care s-au men¬ 
ţinut fără acest dispozitiv special (creierul). 
Numai o mică parte din ele (dacă le numărăm 
pe specii) s-au apucat ,,să-şi facă rost de un 
creier“. Iar înainte de a se întîmpla aceasta, 
oare totul să fi fost numai un spectacol în faţa 
unei săli goale ? Mai mult, lumea pe care nu o 
contemplă nimeni, o putem oare numi lume ? 
Un arheolog, reconstituind un oraş sau o cultură 
care au dispărut de mult, este interesat de viaţa 
oamenilor din trecut, de acţiunile, senzaţiile, 
gîndurile, sentimentele lor, de bucuria şi triste¬ 
ţea lor. Dar o lume care există de milioane de 
ani fără ca vreun spirit să fie conştient de ea, 
să o contemple, este ea ceva în definitiv ? A 
existat ? Pentru că nu trebuie să uităm : a 
afirma, aşa cum am făcut, că devenirea lumii se 
reflectă într-un spirit conştient este doar un cli¬ 
şeu, o frază, o metaforă cu care ne-am obişnuit. 
Lumea este dată numai o dată. Nimic nu este 
reflectat. Originalul şi imaginea din oglindă 

1 Man on his Nature, p. 218. 

sînt identice. Lumea extinsă în spaţiu şi timp 
este doar o reprezentare (Vorstellung) a noas¬ 
tră. Experienţa nu ne dă nici cea mai mică do¬ 
vadă că ea ar fi şi altceva — fapt ştiut de Ber- 
keley. 

Dar povestea lumii care existase cu milioane 
de ani înainte de a fi produs într-un mod în- 
tîmplător creiere în care să se privească are o 
continuare aproape tragică, pe care aş vrea s-o 
descriu din nou cu cuvintele lui Sherrington : 

Ni se spune că universul energiei se degra¬ 
dează. El se îndreaptă în mod fatal spre un echi¬ 
libru care va fi etern. Un echilibru în care viaţa 
nu poate exista. Şi totuşi viaţa se dezvoltă fără 
încetare. Planeta noastră a dezvoltat-o şi o dez¬ 
voltă în mediul său. Iar odată cu ea se dezvoltă 
şi spiritul. Avînd în vedere că spiritul nu este 
un sistem energetic, cum îl va afecta degradarea 
universului ? Va ieşi nevătămat ? După cîte 
ştim, spiritul finit este întotdeauna ataşat la un 
sistem energetic activ. Ce se întîmplă cu spiri¬ 
tul cînd acest sistem energetic încetează să mai 
funcţioneze ? Universul care a elaborat şi con¬ 
tinuă să elaboreze spiritul finit îl lasă atunci 
sa piara ? 

într-o anumită măsură aceste consideraţii sînt 
deconcertante. Lucrul care ne tulbură este stra¬ 
niul rol dublu pe care îl capătă spiritul. Pe de o 
parte, el este scena, singura scenă pe care se 
desfăşoară această procesiune a lumii, recepta- 
colul, recipientul care conţine totul şi în afara 
căruia nu există nimic. Pe de altă parte, avem 
impresia, poate înşelătoare, că în învălmăşeala 
lumii spiritul conştient se leagă de anumite or¬ 
gane foarte speciale (creierele) care, deşi con¬ 
stituie dispozitivul neîndoielnic cel mai intere¬ 
sant din fiziologia animală şi a plantelor, nu 
sînt totuşi unice, sui generis ; întrucît, ca multe 
alte organe, ele servesc în definitiv doar la men¬ 
ţinerea în viaţă a posesorilor lor şi numai da- 

torită acestui fapt au ajuns să fie elaborate în 
procesul apariţiei speciilor prin selecţia natu¬ 
rală. 

Uneori, într-un tablou sau într-un poem mai 
lung, pictorul sau poetul introduce un personaj 
modest care îl reprezintă pe el însuşi. Astfel 
cred că poetul Odiseii s-a descris pe sine în cîn- 
tăreţul orb care povesteşte în casa feacilor 
războiul Troii şi îl mişcă pînă la lacrimi pe 
eroul înfrînt. La fel, în Cîntecul Nibelungilor, 
atunci cînd aceştia străbat pămînturile Austriei, 
întîlnim un poet care se presupune a fi autorul 
epopeii. în tabloul lui Durer ,,Adorarea Sfintei 
Treimi“, două cercuri de credincioşi s-au strîns 
în jurul Sfintei Treimi, un cerc de sfinţi în ce- 
‘ruri, şi altul de oameni pe pămînt. Printre aceş¬ 
tia din urmă se află regi, împăraţi, preoţi, dar, 
dacă nu greşesc, şi artistul însuşi, o figură umilă 
pictată în margine, care putea foarte bine să 
lipsească. 

Aceasta ni se pare a fi comparaţia cea mai 
bună pentru rolul dublu, derutant, al spiritului. 
Pe de o parte, spiritul este artistul care a pro¬ 
dus totul ; totuşi, în opera finită, el este doar 
un accesoriu nesemnificativ, care ar putea să 
lipsească fără a diminua efectul global. 

Lăsînd la o parte metaforele, sîntem obli¬ 
gaţi să recunoaştem aici una din antinomiile ti¬ 
pice pe care le generează faptul că nu am reuşit 
încă să elaborăm o concepţie inteligibilă despre 
lume fără a ne retrage propriul nostru spirit, 
producătorul tabloului, din ea şi de aceea spi¬ 
ritul nu are loc în ea. încercarea de a-1 împinge 
cu forţa în ea duce în cele din urmă în mod 
inevitabil la absurdităţi. 

Am comentat mai înainte faptul că din acest 
motiv în imaginea fizică a lumii lipsesc calită¬ 
ţile senzoriale care constituie Subiectul Cunoaş¬ 
terii. Modelul este mut, fără culoare, impalpa¬ 
bil. în acelaşi mod şi din acelaşi motiv lumea 
ştiinţei este privată sau îi lipseşte tot ceea ce 

are semnificaţie exclusiv în raport cu subiectul 
contemplator, perceptiv şi sensibil. Am în ve¬ 
dere, în primul rînd, valorile etice şi estetice, 
orice valori, de orice fel, tot ce este legat de 
semnificaţia şi anvergura întregului spectacol. 
Toate acestea nu numai că sînt absente, dar, din 
punct de vedere strict ştiinţific, nu pot fi inse¬ 
rate organic. Dacă încercăm să le vîrîm sau să 
le potrivim, aşa cum un copil îşi colorează de¬ 
senele în care este tipărit doar conturul, ele nu 
se vor potrivi. Pentru că tot ceea ce este făcut 
să intre în acest model al lumii vrînd-nevrînd 
ia forma aserţiunii ştiinţifice a faptelor ; şi ca 
atare devine fals. 

Viaţa este valoroasă în sine. „Respecta viaţa", 
aşa a formulat Albert Schweitzer imperativul 
fundamental al eticii. Natura nu are nici un 
respect pentru viaţă. Natura tratează viaţa ca 
şi cum ar fi lucrul cel mai neînsemnat din lume. 
Produsă de milioane de ori, ea este în cea mai 
mare parte anihilată rapid sau aruncată ca 
pradă, pentru ca o altă viaţă să se poată hrăni. 
„Să nu chinui, să nu pedepseşte. Natura ignoră 
această poruncă. Făpturile sale depind de tortu¬ 
rile pe care şi le aplică reciproc în lupta eternă. 

„Nu există nimic bun sau rău ; gîndirea este 
cea care face lucrurile astfel". In sine, un feno¬ 
men al naturii nu este bun sau rău şi nici fru¬ 
mos sau urît. Valorile sînt absente şi, foarte 
important, semnificaţia şi scopul lipsesc. Natura 
nu acţionează prin scopuri. Dacă în germană 
vorbim de adaptarea intenţionată (zweckmăssig) 
a unui organism la mediul său, ştim că ea e 
doar o figură de stil. Greşim dacă o acceptăm 
ad litteram. Greşim în cadrele imaginii noastre 
despre lume. In ea există doar înlănţuire cau¬ 
zală. 

Dar cea mai dureroasă este tăcerea absolută 
a tuturor cercetărilor ştiinţifice la întrebările 
despre semnificaţia şi întinderea acestui spec¬ 
tacol. Cu cît îl privim mai atent, cu atît ni se 
pare mai nesăbuit şi fără ţintă. Reprezentaţia 

care are loc pe scenă capătă o semnificaţie, evi¬ 
dent, numai în raport cu spiritul care o con¬ 
templă. Iar ceea ce ne spune ştiinţa despre 
această relaţie este absurd : ca şi cum spiritul 
ar fi fost produs prin spectacolul pe care îl ur¬ 
măreşte acum şi se va sfîrşi odată cu el, cînd 
soarele se va răci, iar pămîntul se va preface 
într-un deşert de gheaţă şi zăpadă. 

Menţionez pe scurt ateismul notoriu al ştiin¬ 
ţei care, bineînţeles, intră în aceeaşi rubrică. 
Ştiinţei i se reproşează mereu acest lucru, dar 
pe nedrept. Un zeu personalizat nu poate face 
parte dintr-un model care a devenit accesibil 
doar cu preţul eliminării a tot ceea ce este per¬ 
sonalizat în el. 



Capitolul 5 

ŞTIINŢĂ ŞI RELIGIE 


Poate ştiinţa să ne dea informaţii în materie 
de religie ? Rezultatele cercetării pot oare să 
ajute la cîştigarea unei atitudini raţionale şi 
mulţumitoare faţă de întrebările imperioase, 
care ne năpădesc din cînd în cînd pe fiecare ? 
Unii, în special tinerii sănătoşi şi fericiţi, reu¬ 
şesc multă vreme să le dea la o parte ; alţii, la o 
vîrstă înaintată, s-au convins că nu există nici 
un răspuns şi s-au resemnat, renunţînd să-l mai 
caute, în timp ce alţii sînt obsedaţi toată viaţa 
de incongruenţa intelectului, terorizaţi de vene¬ 
rabila superstiţie populară. Am în vedere în spe¬ 
cial întrebările privind „lumea cealaltă", „viaţa 
după moarte “ şi tot ceea ce se leagă de ele. Vă 
rog să notaţi că nu voi încerca să răspund la 
aceste întrebări, ci doar la una mult mai mo¬ 
destă : poate ştiinţa să ne dea vreo informaţie 
despre ele sau să ne înlesnească meditaţia, pen¬ 
tru mulţi din noi inevitabilă, asupra lor ? 

Din capul locului trebuie spus că, într-un mod 
foarte primitiv, ştiinţa poate şi a făcut acest lu¬ 
cru fără prea multă bătaie de cap. îmi aduc 
aminte că am văzut gravuri vechi, hărţi geo¬ 
grafice ale lumii care cred că reprezentau infer- 

nul, purgatoriul şi paradisul, primul fiind si¬ 
tuat adine sub pămînt, iar ultimul sus în ceruri. 
Aceste reprezentări nu erau alegorice (cum s-ar 
putea să fi fost în perioadele care au urmat, ca 
în celebrul tablou al lui Durer „Adorarea Sfintei 
Treimi “) ; ele sînt mărturia unei credinţe pri¬ 
mitive, foarte populară la vremea aceea. 
In zilele noastre nici o biserică nu cere credin¬ 
cioşilor să-i interpreteze dogmele într-o aseme¬ 
nea manieră materialistă, dimpotrivă, le va 
descuraja serios această atitudine. Desigur, 
progresul a fost înlesnit de cunoştinţele noastre 
(deşi insuficiente) despre interiorul planetei, na¬ 
tura vulcanilor, compoziţia atmosferei, istoria 
probabilă a sistemului solar, structura galaxiei 
şi universului. Un om cult ştie că aceste fantezii 
dogmatice nu pot fi descoperite în nici o regiune 
din spaţiul care este accesibil investigaţiilor 
noastre şi, îndrăznesc să spun, nici în vreo re¬ 
giune care se află în continuarea lui, dar ne este 
inaccesibilă ; omul cult, chiar dacă este convins 
de realitatea lor, le va acorda un statut spiri¬ 
tual. Nu vreau să spun că în cazul indivizilor 
profund religioşi această iluminare a trebuit să 
aştepte apariţia descoperirilor ştiinţifice sus¬ 
menţionate, ci doar că acestea au ajutat cu si¬ 
guranţă la eradicarea superstiţiei materialiste în 
acest domeniu. 

Toate acestea se raportează totuşi la o stare 
de spirit foarte primitivă. Contribuţiile cele mai 
importante pe care le-a adus ştiinţa la depăşirea 
întrebărilor deconcertante : „Cine sîntem cu 
adevărat ? De unde am venit şi unde mă duc ?“, 
ajutorul cel mai apreciabil pe care ni l-a oferit 
ştiinţa aici este, după părerea mea, idealizarea 
graduală a timpului. Meditînd asupra acestei 
teme, ni se impun numele a trei oameni, deşi 
mulţi alţii, inclusiv unii pasionaţi din afara 
ştiinţei, au bătut acest drum (printre ei Sf. Au- 
gustin şi Boethius) ; cei trei sînt Platon, Kant şi 
Einstein. 

Primii doi nu au fost oameni de ştiinţă, însă 
devotamentul lor profund faţă de problemele 
filozofice, preocuparea devorantă pentru lume 
îşi au originea în ştiinţă. In cazul lui Platon, ea 
provine din matematică şi geometrie („şi“ ar fi 
nelalocul său astăzi, dar cred că nu şi în vre¬ 
mea cînd a trăit). Ce a dat operei de o viaţă a 
filozofului distincţia inegalabilă care o face să 
strălucească într-o măireţie, neştirbită după 
mai bine de două mii de ani ? Orice am spune, 
lui Platon nu i se atribuie nici o descoperire 
specială privind numerele sau figurile geome¬ 
trice. Cunoştinţele sale despre lumea materială 
a fizicii şi vieţii sînt uneori fantastice şi cu mult 
inferioare celor ale altor filozofi (înţelepţii de 
la Tales la Democrit), din care unii au trăit cu 
peste un secol înaintea sa ; în cunoaşterea na¬ 
turii a fost mult depăşit de elevul său Aristotel 
şi de Teofrast. Cu excepţia admiratorilor săi 
înflăcăraţi, mulţi au impresia că lungi pasaje 
din dialogurile sale reprezintă doar un joc gra¬ 
tuit de cuvinte, care nu intenţionează să le con¬ 
fere semnificaţie, pe motiv că cuvîntul îşi va 
expune singur conţinutul dacă reuşeşti să-l su¬ 
ceşti pe toate părţile suficient de mult. Utopia 
sa socială şi politică, care a dat faliment şi l-a 
pus într-un mare pericol cînd a încercat să o 
realizeze practic, găseşte astăzi puţini admira¬ 
tori, care şi ei au avut de pătimit. Prin urmare, 
cui îi datorează renumele ? 

După părerea mea, faptului că a fost primul 
care a luat în consideraţie ideea existenţei atem¬ 
porale, reliefînd-o — împotriva bunului simţ — 
ca o realitate, mai reală decît existenţa noastră 
adevărată ; aceasta, spune el, este doar o um¬ 
bră a celei dintîi, din care este împrumutată 
întreaga realitate trăită. Am în vedere teoria 
formelor (sau a ideilor). Cum a apărut aceasta ? 
Fără îndoială, ea a răsărit odată cu asimilarea 
de către Platon a învăţăturii lui Parmenide şi a 
eleaţilor. Dar la fel de adevărat este faptul că 
ea a găsit la Platon o predispoziţie activă, fa- 

vorabilă, ceea ce constituie o împrejurare pe 
linia frumoasei comparaţii a lui Platon însuşi 
că învăţarea prin raţiune are mai degrabă na¬ 
tura cunoaşterii reamintite, stăpînită cîndva, 
iar în prezent aflată în stare latentă, decît pe 
aceea a descoperirii de adevăruri absolut noi. 
Oricum, Unul veşnic, omniprezent şi imuabil 
al lui Parmenide s-a transformat în mintea lui 
Platon într-un gînd mult mai eficace, Domeniul 
Ideilor, oare atrage imaginaţia, dar rămîne ine¬ 
vitabil un mister. Cred că acest gînd a apărut 
dintr-o experienţă foarte reală, şi anume admi¬ 
raţia şi teama plină de veneraţie pe care i-au 
inspirat-o revelaţiile în domeniul numerelor şi 
figurilor geometrice — precum la mulţi alţii 
după el, iar înaintea lui pitagoreicilor. El a iden¬ 
tificat şi absorbit profund în spiritul său natura 
acestor revelaţii, faptul că ele se dezvăluie de 
la sine prin raţionamentul logic pur, care ne 
face să cunoaştem nişte relaţii adevărate, al 
căror adevăr este inatacabil şi pentru totdeauna 
prezent ; relaţiile sînt corecte şi vor fi corecte, 
indiferent dacă le cercetăm sau nu. Un adevăr 
matematic este atemporal, el nu ia fiinţă în clipa 
cînd îl descoperim. Totuşi descoperirea lui este 
un eveniment foarte real, el ne poate emoţiona 
precum un dar din poveşti. 

Cele trei înălţimi ale unui triunghi (ABC) se 
întîlnesc într-un punct (O). (înălţimea este per¬ 
pendiculara coborîtă dintr-un vîrf pe latura 
opusă ei sau pe prelungirea acesteia.) La prima 
vedere nu realizăm de ce ele trebuie să se in¬ 
tersecteze ; trei drepte oarecare nu se întîlnesc 
de obicei într-un punct, ci formează un triunghi. 
Ducem acum prin fiecare vîrf o paralelă la 
latura opusă şi obţinem triunghiul mai mare 
A'B'C'. El este compus din patru triunghiuri 
congruente. 

Cele trei înălţimi ale lui ABC în triunghiul 
mai mare sînt perpendiculare pe mijlocul latu¬ 
rilor acestuia, ele sînt „mediatoarele lor“. Acum 
perpendiculara în C trebuie să cuprindă toate 
punctele aflate la aceeaşi distanţă de A' şi B' ; 

cea în B cuprinde toate punctele aflate la aceeaşi 
distanţă de A' şi C'. Punctul în care se întîlnesc 
aceste perpendiculare se află prin urmare la o 
distanţă egală de toate cele trei vîrfuri A', B', 


c 



Fig. 1 


C' şi prin urmare trebuie să se afle şi pe perpen¬ 
diculara în A, pentru că aceasta cuprinde toate 
punctele care se află la aceeaşi distanţă de B' 
şi C'. Teorema este demonstrată. 



C' 

Fig. 2 


Orice întreg, exceptînd pe 1 şi 2, se află ,,la 
mijlocur a două numere prime, este media lor 
aritmetică ; de exemplu 

8= i(5 + 11) = }(3 + 13) 

z z 

17 = { (3 + 31) = 1(29 + 5) = | (23 + 11) 

z z z 

20 = 1(11 + 29) = 1(3 + 37) 

2 2 

După cum se vede există de obicei mai multe 
soluţii. Aceasta este teorema lui Goldbach şi se 
consideră a fi adevărată, deşi nu a fost de¬ 
monstrată. 

Adunînd numerele impare consecutive, luînd 
astfel 1, apoi 1 + 3 = 4, apoi 1 + 3 + 5 = 9, 
apoi 1+3 + 5 + 7=16 veţi obţine întotdeauna 
pătratul unui număr şi veţi obţine pătratele tu¬ 
turor numerelor, întotdeauna pătratul număru¬ 
lui de numere impare adunate. Pentru a sesiza 
mai bine generalitatea acestei relaţii putem în¬ 
locui în sumă factorii perechilor echidistante 
faţă de mijloc (astfel : primul şi ultimul, apoi 
al doilea şi penultimul etc.) prin media lor 
aritmetică, care este egală cu numărul factori¬ 
lor ; astfel, în ultimul din exemplele de mai sus 
obţinem : 

4+4+4+4=4X4 

Să ne îndreptăm acum spre Kant. A devenit 
un loc comun faptul că el a susţinut idealitatea 
spaţiului şi timpului şi că aceasta a fost partea 
fundamentală, dacă nu chiar cea mai fundamen¬ 
tală, a învăţăturii sale. Ca şi cea mai mare 
parte a ei, ea nu poate fi verificată şi nici res¬ 
pinsă, dar din acest motiv nu este mai puţin 
interesantă (dimpotrivă, dacă ar putea fi de¬ 
monstrată sau infirmată — s-ar banaliza). Sem¬ 
nificaţia ei este următoarea : a fi extins în spa¬ 
ţiu şi a surveni în ordinea temporală bine defi¬ 
nită a lui „înainte şi după“ nu este o calitate a 
lumii pe care o percepem ; ea aparţine spiri¬ 
tului perceptiv care, în situaţia în care se află 
în prezent, nu poate să nu înregistreze după 
aceste două „fişiere“, spaţiul şi timpul, tot ceea 
ce i se oferă. Nu înseamnă că spiritul posedă 

aceste două scheme de ordine indiferent de şi 
înainte de orice experienţă, ci doar că el nu 
poate să nu le elaboreze şi să nu le aplice ex¬ 
perienţei cînd aceasta are loc şi, mai ales, că 
acest fapt nu demonstrează sau sugerează că 
spaţiul şi timpul sînt o schemă de ordine ine¬ 
rentă „lucrului în sine“, care, cum cred unii, 
este cauza experienţei noastre. 

Nu este greu de demonstrat că toate acestea 
sînt o mistificare. Nici un om nu poate face dis¬ 
tincţie între domeniul percepţiilor proprii şi do¬ 
meniul lucrurilor care sînt cauza lor pentru că, 
oricît de amănunţite ar fi cunoştinţele sale des¬ 
pre întreaga poveste, aceasta are loc o singură 
dată, şi nu de două ori. Duplicatul este o alego¬ 
rie, sugerată îndeosebi de comunicarea cu alte 
fiinţe umane şi chiar cu animalele, care arată 
că percepţiile acestora, într-o situaţie identică, 
sînt foarte similare cu ale sale, cu excepţia unor 
diferenţe neînsemnate în punctul de vedere — 
în sensul propriu de „punct de proiecţie“. Dar 
chiar presupunînd că aceasta ne sileşte să con¬ 
siderăm drept cauză a percepţiilor noastre o 
lume care există în mod obiectiv, aşa cum fac 
majoritatea oamenilor, cum vom stabili că o 
caracteristică generală a experienţei noastre se 
datorează constituţiei spiritului nostru şi nu 
este o calitate comună tuturor acelor lucruri 
care există în mod obiectiv ? După cum se ştie, 
percepţiile senzoriale constituie singurele noas¬ 
tre cunoştinţe despre lucruri. Această lume 
obiectivă rămîne o ipoteză, oricît de naturală ar 
fi. Dacă o adoptăm, nu este oare lucrul cel mai 

firesc să atribuim lumii externe si nu nouă în- 

* 

şine toate caracteristicile pe care le descoperă 
în ea percepţiile noastre senzoriale ? 

Totuşi, marea importanţă a enunţului lui 
Kant nu constă în distribuirea după merit a ro¬ 
lurilor spiritului şi obiectului său — lumea — 
în procesul prin care „spiritul îşi formează o 
imagine despre lume“, pentru că, aşa cum am 
subliniat, este aproape imposibil să se facă o 
deosebire între ele. Faptul cel mare a fost emi- 

terea ideii că acest lucru unic — spiritul sau lu¬ 
mea — poate apărea sub alte forme, pe care noi 
nu le putem sesiza şi care nu implică ideea de 
spaţiu şi timp. Este o impresionantă eliberare 
din prejudecata noastră tradiţională. Există 
probabil şi alte ordini de apariţie decît cea spa- 
ţio-temporală. Cred că Schopenhauer a fost pri¬ 
mul care l-a interpretat pe Kant în acest mod. 
Această eliberare deschide calea credinţei, în 
sens religios, fără a fi împotriva rezultatelor 
evidente pe care le pronunţă mai presus de orice 
îndoială experienţa despre lume, aşa cum o cu¬ 
noaştem, şi gîndirea limpede. De pildă — pen¬ 
tru a vorbi numai despre exemplul cel mai 
spectaculos — experienţa, aşa cum o cunoaştem, 
ne face să credem că ea nu poate supravieţui 
nimicirii trupului de a cărui viaţă, aşa cum cu¬ 
noaştem noi viaţa, este inseparabil legată. Deci, 
după această viaţă nu va mai fi nimic ? Nu. Nu 
în modalitatea experienţei care, aşa cum o cu¬ 
noaştem, se desfăşoară inevitabil în spaţiu şi 
timp. însă într-o ordine de apariţie unde timpul 
nu mai are nici un rol, această noţiune de 
„după“ este fără sens. Desigur, gîndirea pură 
nu ne poate garanta că o asemenea situaţie 
există. Dar ea poate înlătura obstacolele evi¬ 
dente care îi stau în cale, concepînd-o ca posi¬ 
bilă. Acest lucru l-a făcut Kant în analiza sa şi 
în aceasta, după mintea mea, stă importanţa lui. 

Voi vorbi acum în acelaşi context despre 
Einstein. Atitudinea lui Kant faţă de ştiinţă a 
fost incredibil de naivă şi dacă veţi răsfoi pagi¬ 
nile Fundamentelor metafizice ale ştiinţei 
(Metaphysische Anfangsgriinde der Naturwis- 
senschaft) veţi fi de acord cu mine. El considera 
că ştiinţa fizicii, în forma la care ajunsese în 
timpul vieţii sale (1724—1804), este mai mult 
sau mai puţin încheiată şi s-a grăbit să-i explice 
filozofic enunţurile. Această întîmplare, căreia 
i-a căzut victimă un mare geniu, trebuie să fie 
un avertisment pentru filozofi. Kant voia să 
arate că spaţiul este în mod necesar infinit şi 
credea cu tărie că este în natura spiritului ome- 

nesc să-î atribuie proprietăţile geometrice re¬ 
zumate de Euclid. în acest spaţiu euclidian se 
mişca, adică îşi schimba configuraţia odată cu 
trecerea timpului, moluscă materiei. Pentru 
Kant, ca şi pentru orice fizician din perioada sa, 
spaţiul şi timpul erau două noţiuni absolut di¬ 
ferite şi de aceea nu a avut nici o remuşcare 
numind pe primul forma intuiţiei noastre ex¬ 
terne, iar timpul forma intuiţiei interne f An - 
schauung). Recunoaşterea faptului că spaţiul in¬ 
finit al lui Euclid nu este o modalitate necesară 
de a vedea lumea experienţei noastre şi că spa¬ 
ţiul şi timpul intră mai bine intr-un continuum 
cvadridimensional părea să clatine fundamen¬ 
tele lui Kant — dar în realitate nu a afectat 
partea mai valoroasă a filozofiei sale. 

Recunoaşterea acestui fapt i-a revenit lui 
Einstein (şi altor cîţiva, H. A. Lorentz, Poincare, 
Minkowski, de exemplu). Influenţa puternică a 
descoperirilor lor asupra filozofilor, a oamenilor 
de pe stradă şi a doamnelor din saloane se da¬ 
torează faptului pe care l-au adus în prim plan ; 
pînă şi în domeniul experienţei noastre relaţiile 
spaţio-temporale sînt mult mai complicate decît 
le-a visat Kant, urmînd în aceasta pe fizicienii, 
oamenii de pe stradă şi doamnele din saloane 
care l-au precedat. 

Influenţa cea mai puternică a noii concepţii 
s-a exercitat asupra noţiunii de timp. Timpul 
este noţiunea de „înainte şi după“. Noua atitu¬ 
dine are următoarele două rădăcini : 

1) Noţiunea de „înainte şi după“ se bazează 
pe relaţia „cauză şi efect“. Ştim, sau cel puţin 
ne-am format ideea, că un eveniment A poate 
pricinui sau cel puţin modifica un alt eveniment 
B, astfel încît dacă A nu ar fi, atunci r.u ar fi B, 
cel puţin nu în această formă modificată. De 
exemplu, un obuz explodează, îl omoară pe in¬ 
dividul care şedea pe el. De asemenea, explozia 
se aude în diferite locuri. Moartea poate fi si¬ 
multană cu explozia, însă zgomotul se va auzi 
mai tîrziu ; dar nici unul din efecte nu poate fi 
anterior exploziei. Este o noţiune fundamentală, 

pe care o folosim şi în viaţa de toate zilele pen¬ 
tru a stabili, între două evenimente, care este 
ulterior sau cel puţin nu este anterior. Distincţia 
se sprijină în întregime pe ideea că efectul nu 
poate preceda cauza. Dacă avem motive să cre¬ 
dem că B a fost pricinuit de A sau că, cel puţin, 
prezintă „vestigii" ale lui A, sau dacă (din date 
de circumstanţă) ne putem imagina că prezintă 
aceste „vestigii", atunci considerăm că B cu si¬ 
guranţă nu este anterior lui A. 

2) Ţineţi minte aceasta. A doua rădăcină sînt 
datele experimentale şi cele întemeiate pe 
observaţie care arată că efectele nu se răspîn- 
desc cu o viteză arbitrar de mare. Există o limită 
superioară, care întîmplător este viteza luminii 
în vid. La scara omului este o viteză foarte mare, 
echivalînd cu ocolul ecuatorului cam de şapte 
ori pe secundă. Foarte mare, dar nu infinită, o 
notăm cu c. Să convenim a considera aceasta ca 
un fapt fundamental al naturii. Rezultă că dis¬ 
criminarea sus-menţionată între „înainte şi 
după" sau „anterior şi ulterior" (întemeiate pe 
relaţia „cauză şi efect") nu este aplicabilă în 
mod universal şi deci, în unele cazuri, ea nu 
funcţionează. Acest lucru nu este uşor de expli¬ 
cat în limbaj nematematic. Nu pentru că siste¬ 
mul matematic ar fi prea complicat. Ci pentru 
că limbajul cotidian este deformat, fiind saturat 
cu noţiunea de timp — nu puteţi folosi un verb 
(verbum, „cuvîntul“, în germ. Zeitwort) fără a-1 
pune la unul din timpuri. 

Argumentarea cea mai simplă, dar, cum va 
reieşi, nu pe deplin adecvată, se prezintă astfel. 
Se dă un eveniment A. Priviţi în orice moment 
ulterior un eveniment B din afara sferei cu raza 
ct şi centrul în A. Atunci B nu poate avea nici 
un „vestigiu" al lui A ; şi desigur nici A vreunul 
al lui B. Prin urmare criteriul nostru nu este 
încălcat. Prin limbajul pe care l-am folosit am 
făcut desigur ca B să fie ulterior. Dar avem oare 
dreptate, ţinînd seama că oricum criteriul nostru 
nu este respectat ? 

Priviţi într-un moment anterior (faţă de t) un 

eveniment B' din afara aceleiaşi sfere. In acest 
caz, ca şi înainte, nici un vestigiu al lui B' nu a 
ajuns la A (şi, desigur, nici unul al lui A nu 
poate fi indicat în B'). 



• a 


• a' 


Astfel în ambele cazuri există aceeaşi relaţie 
de noninterferenţă reciprocă. între clasele B şi 
B' nu există nici o diferenţă conceptuală în ce 
priveşte relaţia lor cauză-efect cu A. Dacă dorim 
să facem din această relaţie, şi nu dintr-o preju¬ 
decată lingvistică, fundamentul lui „înainte şi 
după“, atunci B şi B' formează o clasă de eve¬ 
nimente care nu sînt nici anterioare, nici ulte¬ 
rioare lui A. Regiunea din spaţiu-timp ocupată 
de această clasă se numeşte regiunea „simulta¬ 
neităţii potenţiale" (în raport cu evenimentul A). 
Folosim această expresie pentru că întotdeauna 
poate fi adoptat un cadru spaţio-temporal care 
îl face pe A simultan cu un anumit B sau cu un 
B'. Aceasta a fost descoperirea lui Einstein (care 
circulă sub numele de teoria relativităţii 
restrînse, 1905). 

Aceste lucruri au devenit acum pentru noi, fi¬ 
zicienii, o realitate foarte concretă, le folosim în 
activitatea cotidiană aşa cum folosim tabla în¬ 
mulţirii sau teorema lui Pitagora pentru triun¬ 
ghiurile dreptunghice. M-am întrebat uneori de 
ce au provocat ele o agitaţie atît de mare, atît în 
publicul larg cît şi printre filozofi. Bănuiesc că 
ea se datorează semnificaţiei pe oare au căpă- 


183 



tat-o, aceea de detronare a timpului ca tiran ri¬ 
gid, impus nouă din afară, de eliberare din do¬ 
minaţia indestructibilă a lui „înainte şi după“. 
Intr-^adevăr, timpul este stăpînul nostru cel mai 
sever, cel care în aparenţă restrînge existenţa 
fiecăruia din noi în nişte limite înguste —şapte¬ 
zeci sau optzeci de ani, cum spune Pentateuhul. 
Este o mare uşurare cînd ţi se îngăduie să nu iei 
în serios programul acestui stăpîn pînă atunci 
inatacabil, să-ţi baţi joc de el măcar un pic; ea 
încurajează, se pare, gîndul că întregul „orar“ 
nu ar fi de loc atît de serios cum pare la prima 
vedere. Iar acest gînd este un gînd religios, mai 
mult, l-aş numi gîndul religios. 

Einstein nu a dezvăluit — cum auzim une¬ 
ori — minciuna gîndurilor profunde ale lui Kant 
privind idealizarea spaţiului şi timpului ; dim¬ 
potrivă, el a făcut un mare pas spre desăvîrşirea 
acestei idealizări. 

Am vorbit despre influenţa lui Platon, Kant 
şi Einstein asupra perspectivei filozofice şi reli¬ 
gioase. Dar între Kant şi Einstein, cam cu o ge¬ 
neraţie înaintea celui din urmă, ştiinţa fizicii 
asistase la un eveniment spectaculos, care părea 
că fusese calculat să tulbure gîndurile filozofi¬ 
lor, oamenilor de pe stradă şi doamnelor din 
saloane la fel de mult ca şi teoria relativităţii, 
dacă nu mai mult. Că nu s-a întîmplat nimic se 
datorează faptului că această cotitură în gîndire 
este şi mai greu de înţeles şi de aceea a fost 
sesizată de foarte puţine persoane din cele trei 
categorii, cel mult de un filozof sau altul. Acest 
eveniment se leagă de numele americanului 
Willard Gibbs şi al austriacului Ludwig Boltz- 
mann. Voi spune acum cîteva cuvinte despre el. 

Cu foarte puţine excepţii (care sînt, într-ade- 
văr, excepţii), direcţia desfăşurării evenimente¬ 
lor din natură este ireversibilă. Dacă încercăm 
să ne imaginăm o secvenţă temporală de eveni¬ 
mente diametral opusă celei pe care o observăm 
în realitate — ca într-un film proiectat în ordine 
inversă —, această secvenţă inversată, cu toate 
că ne-o putem imagina cu uşurinţă, ar fi aproape 

întotdeauna în contradicţie făţişă cu legile cu¬ 
noscute ale ştiinţei fizicii. 

„Direcţionarea" generală a tuturor fenomene¬ 
lor era explicată prin teoria statistică sau meca¬ 
nică a căldurii, şi această explicaţie era procla¬ 
mată, pe bună dreptate, ca cea mai remarcabilă 
realizare a ei. Nu pot să intru aici în detaliile 
teoriei fizicii şi nici nu este necesar pentru a 
înţelege fondul explicaţiei. Aceasta ar fi fost 
foarte nesatisfăcătoare dacă s-ar fi perseverat în 
a considera ireversibilitatea ca proprietatea fun¬ 
damentală a mecanismului microscopic al ato¬ 
milor şi moleculelor. Ea nu ar fi fost cu mult 
mai bună decît explicaţiile medievale pur ver¬ 
bale precum : focul este fierbinte din cauza în¬ 
suşirii sale de a arde. Nu. După Boltzmann, aici 
avem de-a face cu tendinţa oricărei stări ordo¬ 
nate de a se întoarce de la sine într-o stare mai 
puţin ordonată, însă nu şi invers. Pentru com¬ 
paraţie luaţi un pachet de cărţi de joc aşezate în 
ordine începînd cu 7, 8, 9, 10 valet, damă, popă, 
as de cupă, apoi cărţile de caro etc. Dacă acest 
pachet aşezat în ordine este tăiat odată, de două 
ori, de trei ori, el va deveni treptat un pachet 
aşezat la întîmplare. Dar aceasta nu este o pro¬ 
prietate intrinsecă a procesului de tăiere. Avînd 
pachetul dezordonat pe care l-am obţinut astfel, 
putem imagina un proces de tăiere care ar neu¬ 
traliza efectul primei lor tăieri şi ar restabili 
ordinea iniţială. Şi totuşi, toţi sînt convinşi că va 
avea loc primul proces, nimeni nu contează pe 
al doilea şi, într-adevăr, ar avea cam mult de 
aşteptat înainte ca, întîmplător, acesta să 
aibă loc. 

Aceasta este esenţa explicaţiei lui Boltzmann 
a caracterului unidirecţiomat a tot ceea ce are loc 
în natură (inclusiv „biografia" unui organism de 
la naştere pînă la moarte). Meritul ei este că 
„săgeata timpului" (cum a numit-o Eddington) 
nu este încastrată în mecanismele de inter¬ 
acţiune, reprezentate în comparaţia noastră de 
acţiunea mecanică a tăierii. Această acţiune, 
acest mecanism, deocamdată nu are nimic co- 

mun cu trecutul şi viitorul, ea este în sine com¬ 
plet reversibilă, iar „săgeata 4 * — noţiunea însăşi 
de trecut şi viitor — rezultă din nişte conside¬ 
raţii statistice. In comparaţia noastră cu cărţile 
de joc punctul esenţial este acesta : există un 
singur sau foarte puţine aranjamente bine ordo¬ 
nate de cărţi, pe cînd numărul celor dezordonate 
este de bilioane de bilioane. 

Şi totuşi teoria a fost combătută, uneori de 
oameni foarte inteligenţi. In ultimă instanţă, 
opoziţia se reduce la următoarele : se spune că 
teoria este greşită din motive logice. Pentru că, 
se afirmă, dacă mecanismele de bază nu fac 
distincţie între cele două direcţii ale timpului, ci 
funcţionează în această privinţă perfect simetric, 
cum ar putea să rezulte din cooperarea lor com¬ 
portamentul întregului, comportamentul inte¬ 
grat, puternic deviat într-o direcţie ? Tot ceea 
ce este valabil pentru o direcţie trebuie să fie şi 
pentru direcţia opusă. 

Dacă această argumentare e corectă, ea este 
fatală. Pentru că loveşte în punctul care era 
considerat drept meritul principal al teoriei : 
derivarea evenimentelor ireversibile din meca¬ 
nismele de bază reversibile. 

Argumentarea e corectă, dar nu e fatală. Ea e 
corectă cînd afirmă că tot ceea ce este valabil 
pentru o direcţie este valabil şi pentru direcţia 
opusă a timpului, introdus de la început ca o 
variabilă perfect simetrică. Dar de aici nu tre¬ 
buie să vă repeziţi la concluzia că este valabil în 
general pentru ambele direcţii. Folosind formu¬ 
larea cea mai precaută, spunem că, în orice caz 
luat în parte, este valabil fie pentru o direcţie, 
fie pentru cealaltă. La aceasta trebuie adăugat : 
în cazul particular al lumii, aşa cum o cunoaş¬ 
tem, „degradarea 44 (pentru a folosi termenul pe 
care l-am adoptat uneori) se desfăşoară într-o 
direcţie pe care o numim direcţia din trecut spre 
viitor. Cu alte cuvinte trebuie să îngăduim teo¬ 
riei statistice a căldurii să hotărască singură, în 
mod arbitrar, prin propria sa definiţie, direcţia 
în care curge timpul. (De aici rezultă o conse- 

cinţă spectaculoasă pentru metodologia fizicia¬ 
nului. Acesta nu are voie să introducă nici un 
enunţ care să fixeze în mod independent să¬ 
geata timpului, pentru că altfel frumoasa con¬ 
strucţie a lui Boltzmann se va prăbuşi.) 

Ar putea să ne îngrijoreze faptul că în diferite 
sisteme fizice definiţia statistică a timpului s-ar 
putea să nu aibă ca rezultat o direcţie a timpului 
identică. Boltzmann a înfruntat cu curaj această 
eventualitate ; el afirma că dacă universul este 
suficient de întins şi/sau există pe o perioadă 
suficient de îndelungată, s-ar putea ca timpul, 
în diferite părţi ale lumii, să se scurgă într-ade- 
văr în direcţii opuse. Problema a fost discutată, 
dar în prezent nu mai merită această osteneală. 
Boltzmann nu ştia ceea ce nouă ni se pare a fi 
extrem de probabil, şi anume că universul, aşa 
cum îl cunoaştem, nu este nici destul de mare 
şi nici destul de „bătrîn“ pentru a da naştere pe 
o scară mare acestor inversiuni. Vă rog să-mi 
permiteţi să adaug, fără explicaţii amănunţite, 
că, la scară foarte mică, atît în spaţiu cît şi în 
timp, aceste inversiuni au fost observate (miş¬ 
carea browniană, Smoluchowski). 

După părerea mea, „teoria statistică a timpu¬ 
lui “ are pentru filozofia timpului o importanţă 
şi mai mare decît teoria relativităţii. Cu toate că 
este revoluţionară, aceasta din urmă nu se 
atinge de curgerea unidirecţională a timpului 
pe care o presupune, pe cînd teoria statistică 
o construieşte din ordinea evenimentelor. Ea are 
semnificaţia unei eliberări de sub tirania lui 
Cronos. Ceea ce construim noi în spiritele 
noastre nu poate avea, presimt, o putere dicta¬ 
torială asupra spiritului nostru, nici puterea de 
a-1 impune şi nici aceea de a-1 anihila. Dar sînt 
sigur că unii din voi vor numi aceasta misticism. 
Deci, recunoscînd faptul că teoria fizică este în¬ 
totdeauna relativă, întrucît depinde de o serie de 
postulate fundamentale, putem, cel puţin aşa 
cred eu, să afirmăm că teoria fizicii în stadiul în 
care se află în prezent sugerează cu vigoare 
indestructibilitatea Spiritului prin Timp. 

Capitolul 6 

MISTERUL CALITĂŢILOR 
SENZORIALE 


în ultimul capitol vreau să demonstrez puţin 
mai detaliat situaţia stranie pe care a remar¬ 
cat-o Democrit din Abdera într-unul din frag¬ 
mentele sale celebre — faptul straniu că, pe de 
o parte, toate cunoştinţele noastre despre lumea 
din jur, atît cele căpătate în viaţa cotidiană cît 
şi cele pe care ni le-au revelat experimentele 
de laborator cele mai scrupuloase şi planificate, 
se bazează în întregime pe percepţia senzorială 
imediată, iar, pe de altă parte, aceste cunoştinţe 
nu ne pot dezvălui relaţiile dintre percepţiile 
senzoriale şi lumea externă şi de aceea calităţile 
senzoriale sînt absente în imaginea sau modelul 
lumii externe pe care îl elaborăm cu ajutorul 
descoperirilor ştiinţifioe. Dacă prima parte a 
acestui enunţ este, cred, acceptată cu uşurinţă 
de toţi, a doua în schimb este rareori sesizată, 
deoarece individul din afara ştiinţei are o mare 
veneraţie pentru ea şi crede că noi, oamenii de 
ştiinţă, prin „metodele noastre fabulos de rafi¬ 
nate “, putem înţelege lucruri care, prin natura 
lor, nu pot şi nici nu vor putea fi înţelese de om. 

Dacă întrebaţi un fizician care este noţiunea 
sa despre lumina galbenă, vă va spune că ea 
este o serie de unde electromagnetice transver¬ 
sale cu lungimea de undă de aproape 590 mili- 

microni. Dacă îl întrebaţi : Dar unde apare lu¬ 
mina galbenă ? Vă va spune : In imaginea mea 
nicăieri, însă aceste vibraţii, lovind retina unui 
ochi sănătos, dau posesorului ochiului senzaţia 
de galben. Punînd în continuare întrebări, pu¬ 
teţi afla că diferite lungimi de undă produc sen¬ 
zaţii diferite de culoare, dar nu toate, ci numai 
cele care se situează între 800 şi 400 Un¬ 
dele infraroşii (peste 800 pp) şi ultraviolete 
(sub 400 f4*-) la fizician intră în aceeaşi clasă 
de fenomene ca cele din regiunea dintre 800 şi 
400 H-H-, la care este sensibil ochiul. Cum a 
apărut această selecţie particulară ? Ea este o 
adaptare la radiaţia soarelui, care este extrem 
de puternică în acest domeniu şi slăbeşte spre 
extremităţi. De asemenea, senzaţia de culoare 
cea mai strălucitoare, galbenul, se află (în cadrul 
regiunii amintite) în punctul unde radiaţia soa¬ 
relui este maximă. 

Putem întreba în continuare : radiaţia de 
590 H-H- este singura care produce senzaţia de 
galben ? Răspunsul este : de loc. Dacă combi¬ 
năm într-o anumită proporţie unde de 760 
care produc senzaţia de roşu, cu unde de 
535 care produc senzaţia de verde, com¬ 
binaţia rezultată va produce un galben care nu 
poate fi deosebit de cel produs la 590 | 
Două porţiuni învecinate, una luminată de 
această combinaţie, iar cealaltă de lumina spec¬ 
trală pură, sînt identice, nu pot fi diferenţiate. 
Nu am putea oare să le diferenţiem după lungi¬ 
mile de undă — nu există o conexiune numerică 
între senzaţie şi caracteristicile fizice, obiective, 
ale undelor ? Nu. Desigur că empiric a fost sta¬ 
bilită diagrama integrală a combinaţiilor de cu¬ 
lori ; ea se numeşte triunghiul culorilor. Dar 
acesta nu este asociat direct cu lungimile de 
undă. Nu există o regulă generală care să spună 
că o combinaţie între două culori spectrale are 
ca rezultat o culoare aflată între ele ; de exem¬ 
plu, o combinaţie de „roşu 44 şi „albastru 44 , aflate 
la extremităţile spectrului, dă „purpuriu 44 , cu¬ 
loare care nu este produsă de nici o radiaţie 

spectrală luată în parte. De asemenea triun¬ 
ghiul culorilor variază uşor de la o persoană la 
alta şi diferă considerabil la indivizii numiţi 
tricromaţi anormali. 

Senzaţia de culoare nu poate fi explicată prin 
imaginea obiectivă pe care o are fizicianul des¬ 
pre undele luminoase. Nu ar putea oare să o 
explice fiziologul, dacă ar avea cunoştinţe mai 
complete despre procesele de pe retină şi pro¬ 
cesele nervoase induse de acestea în fasciculele 
nervoase optice şi în creier ? Nu cred. In cazul 
cel mai fericit am putea cunoaşte obiectiv fi¬ 
brele nervoase excitate, proporţia lor şi chiar 
procesele pe care acestea le induc în anumite 
celule nervoase, atunci cînd spiritul nostru în¬ 
registrează senzaţia de galben dintr-o direcţie 
sau domeniu al cîmpului vizual. Dar nici aceste 
cunoştinţe profunde nu ne vor spune nimic 
despre senzaţia de culoare, în cazul nostru sen¬ 
zaţia de galben dintr-o direcţie dată — aceleaşi 
procese fiziologice putînd să aibă ca rezultat 
senzaţia de dulce sau altceva. Vreau să spun 
prin aceasta că putem fi convinşi că nu există 
un proces nervos a cărui descriere să includă 
caracteristica „culoare galbenă“ sau „gust 
dulcela fel cum nu le include nici descrierea 
obiectivă a undei electromagnetice. 

Acelaşi lucru este valabil şi pentru alte sen¬ 
zaţii. Este foarte interesant de comparat percep¬ 
ţia culorii cu cea a sunetului. De obicei acesta 

ajunge la noi datorită undelor elastice de com¬ 
presiune şi dilatare propagate prin aer. Lungi¬ 
mea de undă — sau, ca să fiu mai precis, frec¬ 
venţa lor — determină înălţimea sunetului pe 
care îl auzim. (N.B. Şi în cazul luminii mai im¬ 
portantă din punct de vedere fiziologic este 
frecvenţa, nu lungimea de undă ; totuşi aici ele 
sînt virtual echivalente, întrucît viteza de pro¬ 
pagare a luminii în vid nu diferă în mod per¬ 
ceptibil de viteza ei în aer). Nu trebuie să vă 
mai spun că seria frecvenţelor „sunetului audi- 
bil“ este foarte diferită de cea a „luminii vizi- 

bile", ea fiind cuprinsă între 12 sau 16 vibraţii 
pe secundă pînă la 20 000 sau 30 000, în timp ce 
pentru lumină frecvenţele sînt de ordinul a cî- 
teva bilioane. Totuşi, domeniul relativ de frec¬ 
venţă al sunetului este mult mai larg, el cuprin- 
zînd aproape 10 octave (faţă de una singură 
pentru „lumina vizibilă") ; de asemenea, el va¬ 
riază de la individ la individ, mai ales odată cu 
vîrsta : limita superioară a înălţimii sunetului 
scade considerabil pe măsură ce înaintăm în 
vîrstă. Insă faptul cel mai frapant la sunet este 
că o combinaţie de sunete nu produce o singură 
înălţime intermediară, ca aceea care ar putea 
fi produsă la o frecvenţă intermediară. înălţi¬ 
mile suprapuse sînt percepute într-o măsură se¬ 
parat — şi simultan —, în special de persoanele 
foarte muzicale. Combinarea mai multor note 
înalte („sunete secundare"), de calităţi şi inten¬ 
sităţi diferite, constituie timbrul (în germ. 
Klangfarbe) după care distingem vioara, cornul 
de vînătoare, clopotul bisericii, pianul..., chiar 
dacă emit o singură notă. însă şi zgomotele au 
un timbru, după care deducem ceea ce se în- 
tîmplă în jurul nostru ; pînă şi cîinele meu re¬ 
cunoaşte zgomotul produs la deschiderea unei 
cutii de tablă, din care capătă uneori un biscuit. 
în toate acestea, cele mai importante sînt ra¬ 
porturile dintre frecvenţe. Dacă sînt schimbate 
toate în acelaşi raport, ca atunci cînd rotiţi mai 
repede sau mai încet un disc de gramofon, mai 
puteţi încă recunoaşte ceea ce este înregistrat. 
Totuşi unele caracteristici importante depind 
de frecvenţele absolute ale anumitor compo¬ 
nente. Dacă rotim prea repede un disc pe care 
este înregistrată vocea unui om, vocalele se 
schimbă destul de mult, în particular ,,a“ din 
„car" (în engl. automobil) se transformă în ,,a“ 
din „care“ (în engl. grijă). O serie continuă de 
frecvenţe este întotdeauna neplăcută, fie că 
apare ca o secvenţă, ca în cazul unei sirene sau 
al miorlăitului unei pisici, fie simultan, ca în 
cazul unui grup de sirene sau al unui regiment 
de pisici. Şi aici situaţia este diferită de cazul 

percepţiei luminii. Toate culorile pe care le per¬ 
cepem în mod normal sînt produse prin combi¬ 
naţii continue ; iar o combinaţie continuă de 
culori, într-un tablou sau în natură, este de o 
mare frumuseţe. 

Caracteristicile fundamentale ale percepţiei 
sunetelor le înţelegem mai bine dacă examinăm 
mecanismul urechii, cunoştinţele noastre fiind 
aici mai multe şi mai sigure decît în chimia re¬ 
tinei. Organul principal este melcul, un mic tub 
spiralat care seamănă cu cochilia unei scoici ma¬ 
rine : o scăriţă răsucită care, pe măsură ce 
„urcă“, se îngustează tot mai mult. In loc de 
trepte (pentru a ne continua comparaţia), de-a 
curmezişul scării răsucite sînt întinse fibre elas¬ 
tice care formează o membrană, lăţimea mem¬ 
branei (sau lungimea unei fibre) micşorîndu-se 
de „jos“ în ,,sus“. Astfel, precum strunele harpei 
sau ale pianului, fibrele de diferite lungimi răs¬ 
pund mecanic la oscilaţiile de diferite frecvenţe. 
La o anumită frecvenţă răspunde o anumită 
porţiune a membranei — şi nu o singură fi¬ 
bră —, la o frecvenţă mai înaltă — altă por¬ 
ţiune, în care fibrele sînt mai scurte. Vibraţia 
mecanică de o anumită frecvenţă trebuie să 
provoace în fiecare fibră nervoasă a acestei 
membrane binecunoscutele impulsuri nervoase 
care se propagă spre anumite regiuni ale scoar¬ 
ţei cerebrale. Posedăm informaţia generală că 
procesul de transmisiune este aproape identic 
în toţi nervii şi variază doar în funcţie de in¬ 
tensitatea excitaţiei ; aceasta din urmă afectează 
frecvenţa impulsurilor care, în cazul nostru, nu 
trebuie confundată cu frecvenţa sunetului (nu 
au nimic de-a face una cu alta). 

Imaginea nu este atît de simplă cum am vrea 
noi să fie. Dacă urechea ar fi fost construită de 
un fizician, în intenţia de a-i da posesorului ei 
incredibila putere de discriminare a înălţimii şi 
sunetului pe care o posedă şi fizicianul însuşi, 
acesta ar fi construit urechea altfel. Dar poate 
că ar fi revenit la ea. Ar fi mai simplu şi mai 
elegant dacă am putea spune că fiecare ,,strună“ 


192 



a melcului răspunde la o singură frecvenţă, de¬ 
finită cu precizie, a vibraţiei din afară. Nu este 
aşa. Dar de ce nu este aşa ? Pentru că vibraţiile 
acestor „strune“ sînt amortizate foarte puter¬ 
nic. Acest lucru lărgeşte inevitabil domeniul lor 
de rezonanţă. Fizicianul nostru le-ar fi construit 
cu o amortizare cit mai mică. Dar aceasta ar fi 
avut consecinţa teribilă că percepţia unui sunet 
nu ar fi încetat imediat după stingerea undei 
acustice ; ea s-ar mai fi prelungit un timp, pînă 
în momentul cînd rezonatorul prost amortizat 
din melc ar fi intrat în repaus. Discriminarea în 
înălţime s-ar fi obţinut prin sacrificarea discri¬ 
minării în timp a sunetelor succesive. Este ui¬ 
mitor cum reuşeşte mecanismul real să le îm¬ 
pace pe amîndouă în chipul cel mai perfect. 

Am intrat aici în detalii pentru ca să vă daţi 
seama că nici descrierea fizicianului, nici cea a 
fiziologului nu cuprinde vreo trăsătură carac¬ 
teristică a senzaţiei de sunet. Orice descriere de 
acest gen este silită să se încheie cu o propoziţie 
de felul următor : aceste impulsuri nervoase 
sînt îndreptate spre o anumită porţiune a creie¬ 
rului, unde sînt înregistrate ca o secvenţă de su¬ 
nete. Putem urmări cum schimbările de pre¬ 
siune ale aerului produc o serie de vibraţii ale 
timpanului, putem vedea cum mişcarea lui este 
transmisă printr-un lanţ de oase minuscule 
unei alte membrane şi, în cele din urmă, unor 
părţi ale membranei din interiorul melcului, 
compusă, aşa cum am arătat mai sus, din fibre 
de lungimi diferite. Putem înţelege cum una 
din aceste fibre, vibrînd, induce un proces elec¬ 
tric şi chimic de transmisiune în fibra nervoasă 
cu care se află în contact. Putem urmări acest 
impuls pînă în scoarţa cerebrală şi chiar să ob¬ 
ţinem o serie de cunoştinţe obiective despre 
unele fenomene care se desfăşoară aici. Insă 
nicăieri nu vom da de „înregistrarea ca sunet", 
care lipseşte cu desăvîrşire în imaginea noastră 
ştiinţifică ; ea există numai în spiritul individu¬ 
lui despre a cărui ureche şi creier vorbim. 

Intr-un chip similar am putea discuta despre 
senzaţiile tactile, de cald şi rece, despre miros 
şi despre gust. Acestea două din urmă, simţu¬ 
rile chimice cum sînt numite uneori (mirosul 
permiţînd examinarea materiilor în stare ga¬ 
zoasă, iar gustul pe cea a fluidelor), au în comun 
cu senzaţia vizuală următoarele : la un număr 
infinit de stimuli posibili ele răspund cu un set 
restrîns de calităţi senzoriale, în cazul gustului : 
amar, duke, acru, sărat şi combinaţiile lor. Mi¬ 
rosul este, cred, mai variat decît gustul, iar la 
unele animale el este mai fin decît la om. în 
regnul animal caracteristicile obiective ale sti¬ 
mulului fizic sau chimic, care modifică în mod 
corespunzător senzaţia, variază enorm. Albinele, 
de exemplu, au o viziune a culorilor care pă¬ 
trunde destul de mult în ultraviolet ; ele sînt 
tricromate veritabile (nu dicromate, cum rezultă 
din experimentele anterioare în care ultraviole¬ 
tul era ignorat). De un interes deosebit este fap¬ 
tul că albinele, cum a descoperit nu de mult 
Frisch, sînt deosebit de sensibile si la cea mai 
mică polarizare a luminii ; aceasta le ajută să 
se orienteze după soare în mod perfect. Fiinţa 
omenească nu poate deosebi de lumina obiş¬ 
nuită, nepolarizată, nici măcar lumina polari¬ 
zată total. S-a descoperit că liliecii sînt sensi¬ 
bili la vibraţiile de frecvenţă foarte înaltă 
(„ultrasunete"), cu mult peste limita superioară 
a auzului omenesc ; acestea sînt produse de ei 
înşişi, folosindu-le ca un fel de „radar" pentru 
a evita obstacolele. Senzaţia de cald şi de rece 
a omului prezintă o caracteristică bizară, unde 
„Ies extremes se touchent" : dacă atingem din 
greşeală un obiect foarte rece, pentru moment 
putem crede că este fierbinte şi ne-a ars de¬ 
getele. 

Acum douăzeci sau treizeci de ani nişte chi- 
mişti din S.U.A. au descoperit un compus chi¬ 
mic foarte curios, căruia i-am uitat denumirea, 
o pulbere albă care pentru unele persoane nu 
are nici un gust, iar pentru altele este foarte 


194 



amară. Acest fapt a stîmit un interes profund, 
fiind de atunci cercetat pe larg. Calitatea de a 
fi un „degustător" (al acestei substanţe) este 
inerentă individului, ea nu depinde de alte con¬ 
diţii. Totodată, ea se transmite ereditar, după 
legile lui Mendel, într-un mod asemănător 
transmiterii grupelor de sînge. Ca şi la aceasta, 
nu există nici un avantaj sau dezavantaj în a fi 
„degustător" sau „nedegustător". Una din cele 
două alele, cred că cea a „degustătorului", este 
dominantă în heterozigoţi. Mi se pare foarte 
puţin probabil ca această substanţă, descope¬ 
rită întîmplător, să fie unică. Probabil că „gus¬ 
turile diferă" într-un mod destul de general şi 
într-un sens foarte real ! 

Să ne întoarcem la cazul luminii şi să son¬ 
dăm oeva mai profund modul în care este elabo¬ 
rată metoda folosită de fizician la identificarea 
caracteristicilor ei obiective. Presupun că în 
prezent toată lumea ştie că lumina este de obi¬ 
cei produsă de electroni, îndeosebi de cei care 
„se agită" în jurul nucleului atomului. Electro¬ 
nul nu este nici roşu, nici albastru şi nici de altă 
culoare ; acelaşi lucru este valabil pentru pro¬ 
ton, nucleul atomului de hidrogen. însă asocie¬ 
rea lor în atomul de hidrogen produce, după 
fizician, o radiaţie electromagnetică avînd o se¬ 
rie discretă de lungimi de undă. Constituenţii 
omogeni ai acestei radiaţii, atunci cînd sînt 
separaţi printr-o prismă sau reţea de difracţie, 
stimulează în observator senzaţiile de roşu, 
verde, albastru, violet, prin intermediul anu¬ 
mitor procese fiziologice al căror caracter ge¬ 
neral este suficient de bine cunoscut pentru a 
afirma că ele nu sînt roşii, verzi sau albastre 
şi că elementele nervoase implicate nu se co¬ 
lorează prin stimulare ; culoarea albă sau ce¬ 
nuşie pe care o manifestă celulele nervoase, fie 
că sînt sau nu stimulate, este cu siguranţă ne¬ 
semnificativă în raport cu senzaţia de culoare 
care, la posesorul acestor celule, însoţeşte exci¬ 
tarea lor. 

Şi totuşi, cunoştinţele noastre despre atomul 
de hidrogen şi proprietăţile fizice, obiective, ale 
radiaţiei îşi au originea în observaţiile unui in¬ 
divid asupra poziţiilor liniilor spectrale, colo¬ 
rate, din spectrul obţinut prin încălzirea la 
temperatură înaltă a vaporilor de hidrogen. 

Faptul acesta ne-a furnizat primele cunoştinţe, 
dar nu -cunoştinţe complete. Pentru a le do- 
bîndi a fost necesar să se înceapă imediat eli¬ 
minarea perceptibilului şi merită să urmărim 
acest exemplu, foarte caracteristic. Culoarea în 
sine nu ne spune nimic despre lungimea de 
undă ; am văzut mai înainte că o linie spec¬ 
trală, de exemplu galbenă, s-ar putea să nu fie 
,,monocromatică“ în sensul fizicianului, ci com¬ 
pusă din mai multe lungimi de undă diferite, 
dacă nu am şti că schema spectroscopului ex¬ 
clude această situaţie. Spectroscopul adună nu¬ 
mai lumina de o anumită lungime de undă, cu 
o anumită poziţie în spectru. Ea are întotdeauna 
aceeaşi culoare, indiferent de sursa din care 
provine. Dar şi în acest caz calitatea senzaţiei 
de culoare nu ne dă nici un indiciu referitor la 
proprietatea fizică, lungimea de undă, fără a 
mai vorbi de insuficienţa relativă a văzului în 
diferenţierea nuanţelor, care nu l-ar satisface 
pe fizician. A priori ne putem închipui că sen¬ 
zaţia de albastru este stimulată de undele lungi, 
iar senzaţia de roşu de undele scurte si nu in¬ 
vers, cum este în realitate. 

Pentru a ne completa cunoştinţele referi¬ 
toare la proprietăţile fizice ale luminii, indife¬ 
rent de sursa din care provine, trebuie să folo¬ 
sim un s-pectroscop special, unde descompunerea 
se face printr-o reţea de difracţie. Nu putem 
folosi prisma deoarece nu cunoaştem unghiurile 
sub care ea refractă diferitele lungimi de undă. 
Acestea sînt diferite pentru prismele din ma¬ 
teriale diferite. De fapt, în cazul prismei nu am 
putea spune a priori nici măcar dacă radiaţia 
deviată mai puternic are o lungime de undă mai 
scurtă, cum este cazul în realitate. 

Teoria reţelei de difracţie este mult mai sim¬ 
plă decît aceea a prismei. Pornind de la postu¬ 
latul fizic fundamental al luminii — că este un 
fenomen ondulatoriu —, după măsurarea numă¬ 
rului de fante echidistante pe un inch al reţelei 
(de obicei, de ordinul cîtorva mii), putem sta¬ 
bili unghiul exact de deviere pentru o lungime 
de undă dată şi deci, invers, din „constanta re- 
ţelei“ şi unghiul de deviere putem deduce lun¬ 
gimea de undă. în ambele cazuri (în special în 
efectele Zeeman şi Stark) sînt polarizate cîteva 
linii spectrale. Pentru completarea în această 
privinţă a descrierii fizice, unde ochiul omenesc 
este absolut insensibil, aşezăm un polarizator (o 
prismă Nicol) în calea fasciculului de lumină 
înainte de a-1 descompune ; prin rotirea lentă 
a prismei Nicol în jurul axei sale, unele linii, 
la o anumită orientare a prismei Nicol, se sting 
sau sînt reduse la o strălucire minimă, fapt care 
indică direcţia (perpendiculară pe fasciculul de 
lumină) polarizării lor totale sau parţiale. 

Odată elaborată, metoda aceasta poate fi ex¬ 
tinsă dincolo de regiunea vizibilă. Liniile spec¬ 
trale ale vaporilor incandescenţi nu se restrîng 
la regiunea vizibilă, care nu este izolată din 
punct de vedere fizic. Liniile formează serii 
lungi, teoretic infinite. Lungimile de undă ale 
fiecărei serii sînt legate printr-o lege matema¬ 
tică simplă, specifică ei, care se menţine uni¬ 
form de-a lungul întregii serii, fără nici o de¬ 
osebire pentru porţiunea care, întîmplător, se 
află în regiunea vizibilă. La început aceste legi 
au fost descoperite empiric, iar în prezent, teo¬ 
retic, ele sînt explicate. După cum era şi de 
aşteptat, dincolo de regiunea vizibilă ochiul 
trebuie înlocuit cu o placă fotografică. Lungi¬ 
mile de undă sînt deduse din măsurătorile 
abstracte ale unor lungimi : mai întîi a constan¬ 
tei reţelei, care este distanţa dintre două fante 
învecinate (inversa numărului de fante pe uni¬ 
tatea de lungime), apoi prin măsurarea poziţiilor 
liniilor pe placa fotografică, din care, luîndu-se 

în consideraţie dimensiunile date ale aparatu¬ 
lui, pot fi calculate unghiurile de deviere. 

Toate acestea sînt lucruri bine cunoscute, eu 
însă am vrut să scot în evidenţă două particu¬ 
larităţi de importanţă generală, valabile 
aproape pentru orice măsurătoare fizică. 

Starea de lucruri asupra căreia m-am lungit 
atît este deseori caracterizată prin afirmaţia că, 
odată cu perfecţionarea tehnicii de măsurare, 
observatorul este înlocuit treptat printr-o apa¬ 
ratură tot mai complicată. Lucrul acesta, în ca¬ 
zul de faţă, nu este adevărat ; el nu este înlocuit 
treptat, ci de la început. Am încercat să explic 
că impresia, plină de culoare, a observatorului 
despre fenomen nu ne dă nici un reper referi¬ 
tor la natura fizică a acestuia. înainte de a se 
putea obţine cunoştinţele calitative cele mai 
aproximative despre ceea ce numim natura fi¬ 
zică obiectivă a luminii şi componentele sale 
fizice, trebuie să introducem mecanismul de 
control al reţelei de difracţie şi de măsurare a 
anumitor lungimi şi unghiuri. Acesta este un 
pas important. Faptul că mecanismul este ulte¬ 
rior perfecţionat treptat, rămînînd însă în 
esenţă acelaşi, este fără importanţă din punct 
de vedere epistemologic, oricît de mare ar fi 
progresul realizat. 

A doua particularitate este aceea că obser¬ 
vatorul nu e niciodată înlocuit total de instru¬ 
mente ; dacă ar fi, nu ar mai putea obţine nici 
o cunoştinţă. El a trebuit să construiască in¬ 
strumentul, în timpul construcţiei sau după 
aceea a trebuit să-i măsoare atent dimensiunile, 
să-i verifice părţile mobile (de exemplu un braţ 
de sprijin care se roteşte pe un pivot conic, 
alunecînd de-a lungul indicatorului circular al 
mărimii unghiurilor) pentru a se convinge că 
mişcarea este exact cea pe care o dorea. Este 
adevărat că în unele măsurători şi verificări 
fizicianul va depinde de uzina care a produs şi 
livrat instrumentul ; însă, oricum, toată această 
informaţie se reduce în cele din urmă la percep- 

ţiile senzoriale ale unor persoane vii, oricît de 
multe ar fi mecanismele ingenioase pe care le 
folosesc în activitatea lor. în final observatorul, 
folosind instrumentul în cercetări, trebuie să-i 
citească indicaţiile, indiferent dacă acestea sînt 
valorile nemijlocite ale unghiurilor şi distanţe¬ 
lor, măsurate la microscop sau cele dintre li¬ 
niile spectrale înregistrate pe o placă fotogra¬ 
fică. Există numeroase procedee care pot uşura 
această muncă, de exemplu înregistrarea foto- 
metrică prin placă a transparenţei ei, în care, 
pe o diagramă mărită, poziţiile liniilor se pot 
citi cu uşurinţă. Insă ele trebuie citite ! Pînă la 
urmă trebuie să intervină simţurile observato¬ 
rului. Măsurătorile cele mai precise, dacă nu 
sînt citite, nu ne spun nimic. 

Revenim astfel la această stare ciudată de 
lucruri. Deşi percepţia senzorială directă a fe¬ 
nomenului nu ne spune nimic despre natura lui 
fizică obiectivă (sau ceea ce numim noi astfel) 
şi, ca sursă de informaţie, trebuie înlăturată de 
la început, totuşi imaginea teoretică pe care o 
obţinem în final se bazează în întregime pe un 
şir complicat de diferite informaţii, obţinute 
prin percepţie senzorială directă. Ea se înte¬ 
meiază pe aceste informaţii, se constituie din 
combinarea lor şi totuşi nu se poate spune că le 
conţine efectiv. Folosind imaginea, de obicei le 
uităm, cu excepţia faptului că, la un nivel foarte 
general, ştim că noţiunea noastră de undă de 
lumină nu este invenţia ocazională a unui ma¬ 
niac, ci se bazează pe experimente. 

Am fost foarte surprins cînd am descoperit, 
pentru mine însumi, că în secolul V î.e.n. 
această stare de lucruri era cît se poate de bine 
înţeleasă de marele Democrit, care nu avea nici 
un fel de instrumente de măsurare cît de cît 
comparabile cu cele despre care v-am vorbit (şi 
care sînt printre cele mai simple folosite în vre¬ 
mea noastră). 

Galen ne-a păstrat un fragment (Diels, 
fragm. 125) în care Democrit introduce intelec- 

tul (Stavoia) aflat în dispută cu simţurile aîaOr 4 o£t^ 
despre ceea ce este „real“. Primul afirmă : 
„Aparent există culoarea, aparent dulcele, apa¬ 
rent amarul, în realitate numai atomii şi vidul“, 
la care simţurile ripostează : „Biet intelect, nă- 
dăjduieşti să ne învingi împrumutînd de la noi 
dovezile ? Victoria ta este înfrîngerea ta“. 

In acest capitol am încercat, prin exemple 
simple, luate din ştiinţa cea mai umilă, fizica, 
să opun cele două fapte generale : (a) că orice 
cunoaştere ştiinţifică se bazează pe percepţia 
senzorială şi (b) că cu toate acestea concepţiile 
ştiinţifice astfel elaborate despre procesele na¬ 
turale sînt lipsite de calităţi senzoriale şi de 
aceea nu le pot explica. 

Voi încheia printr-o observaţie de ordin ge¬ 
neral. 

Teoriile ştiinţifice uşurează sinteza observa¬ 
ţiilor şi a datelor experimentale. Orice om de 
ştiinţă ştie cît de greu este să memorezi un grup 
restrîns de fapte înainte de a se fi elaborat 
despre ele cel puţin o imagine teoretică primi¬ 
tivă. De aceea nu trebuie să ne mirăm, iar au¬ 
torii manualelor şi lucrărilor originale nu tre¬ 
buie condamnaţi, dacă, după apariţia unei teorii 
suficient de coerente, aceştia nu descriu faptele 
goale pe care le-au descoperit sau pe care do¬ 
resc să le transmită cititorului, ci le îmbracă în 
terminologia acestei sau acestor teorii. Acest 
procedeu tinde să şteargă deosebirea dintre ob¬ 
servaţiile reale şi teoriile care au apărut din 
ele. Şi pentru că primele sînt întotdeauna de o 
anumită calitate senzorială, se consideră cu 
uşurinţă că teoriile explică calităţile senzoriale ; 
lucru, pe care, desigur, nu-1 fac niciodată. 

